অগস্ত্য - অসমীয়া ৱিকিপিডিয়া\nঅগস্ত্য (সংস্কৃত: अगस्त्य) হৈছে প্ৰাচীন ভাৰতৰ এগৰাকী ঋষি। ভাৰতীয় সংস্কৃতিৰ মতে তেওঁ এজন প্ৰখ্যাত আৰু প্ৰভাৱশালী বহু ভাষাৰ জ্ঞান থকা বিদগ্ধ পণ্ডিত। অগস্ত্য আৰু তেওঁৰ সহধৰ্মিণী লোপামুদ্ৰাই সংস্কৃত ভাষাত ঋকবেদৰ শ্লোক ১.১৬৫ ৰ পৰা ১.১৯১ আৰু অন্যান্য বৈদিক সাহিত্যৰ ৰচনা কৰিছিল।\nঋষি, প্ৰাকৃতিক ঔষধিৰ বিজ্ঞানী\nমিত্ৰ-বৰুণ আৰু উৰ্বশী\nৰামায়ণ আৰু মহাভাৰতকে আদি কৰি বিভিন্ন পুৰাণ আৰু ধৰ্মগ্ৰন্থত অগস্ত্যৰ উল্লেখ পোৱা যায়।  তেওঁ বৈদিক সাহিত্যৰ সপ্তৰ্ষি অৰ্থাৎ সাতগৰাকী মহানতম ঋষিৰ অন্যতম। । তামিল শৈৱ পন্থাৰ মতে অগস্ত্য এগৰাকী সিদ্ধৰ যি তামিল ভাষাৰ প্ৰাৰম্ভিক ব্যাকৰণ অগট্টিয়মৰ প্ৰণেতা তথা শ্ৰীলংকা আৰু দক্ষিণ ভাৰতৰ প্ৰাচীন শৈৱ কেন্দ্ৰসমূহৰ তাম্ৰপৰ্নিয়ম ঔষধিৰ উৎকৰ্ষ সাধক। শাক্ত আৰু বৈষ্ণৱ পন্থাৰ পুৰাণ সাহিত্যতো অগস্ত্যৰ প্ৰশস্তি পোৱা যায়।  দক্ষিণ এচিয়া, দক্ষিণ-পূব এচিয়াৰ প্ৰাচীন হিন্দু মন্দিৰ আৰু ইণ্ডোনেচিয়াৰ জাভাত অৱস্থিত শিৱ মন্দিৰসমূহতো তেওঁৰ প্ৰতিমূৰ্তি দেখা পোৱা যায়। পোৰাণিক জাভানীজ ভাষাত ৰচিত অগস্ত্যপৰ্বত ঋষি অগস্ত্যই প্ৰধান ভূমিকা ৰূপায়ণ কৰিছে। এই গ্ৰন্থখনৰ একাদশ শতিকাৰ সংস্কৰণহে বৰ্তি আছে। \nপৰম্পৰাগতভাৱে ঋষি অগস্ত্যক বিভিন্ন সংস্কৃত পুথি যেনে বৰাহ পুৰাণৰ অগস্ত্য গীতা, স্কন্দ পুৰাণত সংলগ্ন অগস্ত্য সংহিতা আৰু দ্বৈধ-নিৰ্ণয় তন্ত্ৰ আদিৰ ৰচয়িতা ৰূপে জনা যায়।  তেওঁক মন, কলসজ, কুম্ভজ, কুম্ভযোনি আৰু মৈত্ৰবৰুণী নামেৰেও জনা যায়। \n1 নামৰ ব্যুৎপত্তি\n2.1 অগস্ত্য আশ্ৰম\n3 সাহিত্যিক সূত্ৰসমূহ\n3.5 তামিল সাহিত্য\nনামৰ ব্যুৎপত্তিসম্পাদনা কৰক\nখ্ৰীষ্টিয় ৯৭৫ চনৰ অগস্ত্যৰ প্ৰতিমূৰ্তি, কম্বোডিয়া\nঋষি অগস্ত্যৰ নামৰ ব্যুৎপত্তি সম্পৰ্কে কেইবাটাও সূত্ৰ পোৱা যায়। তাৰে এটা সূত্ৰৰ মতে অজ বা অঞ্জ (উজ্জ্বল, আলোকিত ব্যক্তিবিশেষ) শব্দৰ সৈতে অগস্ত্যৰ সম্পৰ্ক আছে আৰু ই সূচাইছে যে '"যি আলোকিত কৰে'।" ভাৰতীয় পৰম্পৰাত অগস্ত্যই কেন'পাছ নক্ষত্ৰক (দক্ষিণ পূব এচিয়াৰ আকাশৰ দ্বিতীয় উজ্জ্বলতম তাৰকা) বুজায়।  তৃতীয় সূত্ৰটো ইণ্ডো-ইউৰোপীয়ান মূলৰ। ইৰাণী শব্দ গস্তাৰ অৰ্থ পাপ। গতিকে অ-গস্তা মানে পাপহীন। চতুৰ্থ সূত্ৰ অনুযায়ী ৰামায়ণৰ শ্লোক ২.১১-ত উল্লেখ কৰা হৈছে যে অগস্ত্যৰ মূল অগ (স্থিৰ বা পৰ্বত) আৰু গম (গতি)। দুয়োটা শব্দৰ সংযোজনে বুজায় যে "যিজনে পৰ্বতক আঁ‌তৰ কৰিছে" বা "স্থিত বস্তক গতি দিছে।"  এই শব্দটো অগস্তি আৰু অগথিয়াৰ বুলিও লিখা হয়। \nঅগস্ত্য হৈছে ঋকবেদৰ কেইবাটাও শ্লোকৰ ৰচয়িতা। এই শ্লোকসমূহত তেওঁৰ জীৱনীৰ বিষয়ে তথ্য পোৱা নাযায়। এবাৰ দেৱতা বৰুণ আৰু মিত্ৰই যজ্ঞ কৰি থাকোঁ‌তে অপ্সৰা উৰ্বশী সেই ঠাইত উপস্থিত হয়।  তেওঁলোক তাইৰ অসাধাৰণ কমনীয়তা দেখি উত্তেজিত হয় আৰু তেওঁলোকৰ বীৰ্য স্খলন ঘটে। এই বীৰ্য এক মাটিৰ কলহত পতিত হয় আৰু তাতেই অগস্ত্যৰ ভ্ৰূণৰ অংকুৰণ ঘটে। কিছুমান আখ্যানৰ মতে তেওঁৰ যমজ ঋষি বশিষ্ঠৰ সৈতে অগস্ত্যই এই কলহৰ পৰা জন্মলাভ কৰে। এই আখ্যানে তেওঁক কুম্ভযোনি নাম দিয়ে যাৰ আক্ষৰিক অৰ্থ হৈছে "তেওঁ যাৰ গৰ্ভ আছিল মাটিৰ পাত্ৰ।"\nঅগস্ত্য হৈছে এজন ব্ৰাহ্মণ যি য়ে তপস্বী জীৱন যাপন কৰি নিজকে শিক্ষিত কৰে আৰু এজন প্ৰসিদ্ধ ঋষি হৈ পৰে। তেওঁৰ অজ্ঞাত মূলৰ বাবে পণ্ডিতসকলে মত প্ৰকাশ কৰে যে বৈদিক যুগৰ অগস্ত্য হয়তো এজন প্ৰব্ৰজনকাৰী যাৰ ধাৰণাবোৰে দক্ষিণ ভাৰতক প্ৰভাৱিত কৰিছিল৷\nপুৰাণ আৰু মহাকাব্যৰ কিংবদন্তি অনুসৰি, তপস্বী ঋষি অগস্ত্যই বিদৰ্ভ ৰাজ্যত জন্ম গ্ৰহণ কৰা ৰাজকুমাৰী লোপামুদ্ৰাক প্ৰস্তাৱ দিছিল। তেওঁৰ পিতৃ-মাতৃ এই বিবাহ সম্পন্ন কৰাত অনিচ্ছুক আছিল। তেওঁ অৰণ্যত অগস্ত্যৰ কঠোৰ জীৱনশৈলীত জীয়াই থাকিব নোৱাৰিব বুলি চিন্তিত আছিল। অৱশ্যে, আখ্যানমতে লোপামুদ্ৰাই অগস্ত্যক তেওঁৰ স্বামী হিচাপে গ্ৰহণ কৰি কৈছিল যে অগস্ত্যৰ হাতত তপস্বী জীৱন-যাপনৰ সম্পদ আছে। তেওঁৰ নিজৰ যৌৱন ঋতুৰ সৈতে ম্লান হৈ যাব, আৰু অগস্ত্যৰ গুণেই তেওঁক উপযুক্ত ব্যক্তি কৰি তুলিছে। ইয়াৰ পিছতে লোপামুদ্ৰাৰ সৈতে অগস্ত্যৰ বিবাহ সম্পন্ন হয়। অন্যান্য সংস্কৰণত লোপামুদ্ৰাই অগস্ত্যক বিয়া কৰায়, কিন্তু বিয়াৰ পিছত তেওঁ দাবী কৰে যে বিবাহ সম্পূৰ্ণ কৰাৰ আগতে অগস্ত্যই তেওঁক প্ৰাথমিক সুখ-ভোগ প্ৰদান কৰিব। এই দাবীৰ ফলত অগস্ত্যক সমাজলৈ ঘূৰি আহি ধন উপাৰ্জন কৰিবলৈ বাধ্য কৰা হয়৷\nঅগস্ত্য আৰু লোপামুদ্ৰাৰ দ্ৰধস্যু নামৰ এজন পুত্ৰ আছে, যাক কেতিয়াবা ইধমাৱহা বুলি কোৱা হয়। মহাভাৰতত বৰ্ণনা কৰা হৈছে যে তেওঁ গৰ্ভত থাকোঁ‌তে তেওঁৰ পিতৃ-মাতৃৰ কথা শুনি বেদৰ জ্ঞান লাভ কৰে আৰু ভজন গাই পৃথিৱীত জন্ম গ্ৰহণ কৰে।\nঅগস্ত্য আশ্ৰমসম্পাদনা কৰক\nঅগস্ত্যৰ এখন আশ্ৰম আছিল। কিন্তু প্ৰাচীন আৰু মধ্যযুগীয় ভাৰতীয় গ্ৰন্থসমূহত উল্লিখিত এই আশ্ৰমৰ কাহিনী আৰু অৱস্থানৰ মিল নাই। দুটা কিংবদন্তিত ইয়াক উত্তৰ-পশ্চিম মহাৰাষ্ট্ৰত, গোদাৱৰী নদীৰ পাৰত, নাছিকৰ ওচৰত অগস্ত্যপুৰী আৰু আকোলে নামৰ সৰু চহৰবোৰত বুলি উল্লেখ কৰা হৈছে। উত্তৰ আৰু পূৱ ভাৰতীয় উৎসত উল্লেখ কৰা অন্যান্য স্থানবোৰ হৈছে আইনৱাড়ী (অগস্তিনগৰ) (তাল-খানাপুৰ) গাঁৱৰ চাংলি (মহাৰাষ্ট্ৰৰ পশ্চিম ঘাট), বা কনৌজ (উত্তৰ প্ৰদেশ), বা ৰুদ্ৰপ্ৰয়াগ (উত্তৰাখণ্ড), বা সাতপুৰা ৰেঞ্জৰ (মধ্য প্ৰদেশ) ওচৰত আছে। দক্ষিণৰ উৎস আৰু উত্তৰ ভাৰতীয় দেৱী-ভাগৱত পুৰাণৰ মতে তেওঁৰ আশ্ৰম তামিলনাডুৰ তিৰুনেলভেলি, পোথিয়াল পাহাৰ বা থাঞ্জাভুৰত অৱস্থিত৷\nসাহিত্যিক সূত্ৰসমূহসম্পাদনা কৰক\nহিন্দু ধৰ্মৰ চাৰিওখন বেদ আৰু ব্ৰাহ্মণ, অৰণ্যক, উপনিষদ, মহাকাব্য, পুৰাণ আদিত অগস্ত্যৰ উল্লেখ পোৱা যায়।  তেওঁ ঋকবেদৰ (প্ৰায় ১২০০ খ্ৰীষ্টপূৰ্ব) ১.১৬৫ ৰ পৰা ১.১৯১ নং শ্লোকৰ ৰচক।  তেওঁ এখন বৈদিক বিদ্যালয় বা গুৰুকুল পৰিচালনা কৰিছিল। ঋকবেদৰ ১.১৭৯ নং শ্লোকত তেওঁৰ পত্নী লোপামুদ্ৰা আৰু তেওঁৰ শিক্ষাৰ্থীসকলক ইয়াৰ ৰচক বুলি কৃতিত্ব প্ৰদান কৰিছে।  বৈদিক যুগত তেওঁ এজন সন্মানীয় ঋষি আছিল কিয়নো আন ঋষিসকলে ৰচনা কৰা ঋকবেদৰ আন বহুতো শ্লোকত অগস্ত্যৰ উল্লেখ আছে। অগস্ত্যৰ দ্বাৰা ৰচিত শ্লোক বা স্তোত্ৰসমূহ তেওঁৰ আধ্যাত্মিক বাৰ্তাৰ ভিতৰত নিহিত মৌখিক নাটক আৰু উপমা, সাঁথৰ আৰু শ্লেষ, আৰু আকৰ্ষণীয় চিত্ৰকল্পৰ বাবে জনাজাত। \nতেওঁৰ বৈদিক কাব্যসমূহ দুটা বিষয়বস্তুৰ বাবে বিশেষভাৱে উল্লেখযোগ্য।  এটা স্তৱকত অগস্ত্যই দেৱতা ইন্দ্ৰ আৰু মাৰুতৰ নেতৃত্বত দুদল সৈন্যৰ মাজত সংঘৰ্ষৰ বৰ্ণনা কৰিছে, যাক জিএছ ঘূৰিৰ দৰে পণ্ডিতসকলে আৰ্য (ইন্দ্ৰ) আৰু দাসসকলৰ (ৰুদ্ৰ) মাজত সংঘৰ্ষৰ ৰূপক হিচাপে ব্যাখ্যা কৰিছে। অগস্ত্যই সফলতাৰে তেওঁলোকৰ বিবাদৰ মীমাংসা কৰি তেওঁ দুয়োপক্ষৰে মাজত বুজাবুজি আৰু প্ৰেম-দয়াৰ বাবে প্ৰাৰ্থনা কৰিছে। ঋকবেদৰ প্ৰথম মণ্ডলত তেওঁ ৰচনা কৰা সাতাশটা শ্লোকৰ ভিতৰত ২১ টা তেওঁৰ অনন্য শৈলীৰে পৰিসমাপ্তি হৈছে, য'ত তেওঁ আহ্বান কৰিছে, "প্ৰতিটো সম্প্ৰদায়ে যাতে সতেজতা (খাদ্য) আৰু জলক জানিব পাৰে।"  এই ধাৰণাবোৰে তেওঁক আৰ্য আৰু দাস দুয়োৰে ৰক্ষক হিচাপে পৰিগণিত কৰিছে। অৱশ্যে, কিছুমান পণ্ডিতে একেটা শ্লোকক যিকোনো দুটা বিৰোধী মতাদৰ্শ বা জীৱনশৈলীৰ ৰূপক বুলি ব্যাখ্যা কৰে, কিয়নো অগস্ত্যই কেতিয়াও আৰ্য বা দাস শব্দ ব্যৱহাৰ কৰা নাই, আৰু কেৱল ’’উভউ বৰ্নাভ’’ (আক্ষৰিক ভাৱে, "দুয়োটা ৰং") বাক্যাংশহে ব্যৱহাৰ কৰিছে।  স্থায়ী মীমাংসাৰ উপায় হিচাপে "পাৰস্পৰিক বুজাবুজি"ৰ বিষয়বস্তু আৰু ধাৰণাটোৰ সৈতে অগস্ত্যৰ নাম ঐতৰীয় অৰণ্যকৰ ধাৰা ১.২.২-ত পুনৰ দেখা যায়। \nহিন্দু ধৰ্মৰ সাহিত্যসমূহৰ দ্বিতীয় বিষয়টো হৈছে লোপামুদ্ৰা আৰু অগস্ত্যৰ মাজত সন্ন্যাসী জীৱন বনাম মানৱীয় উত্তেজনা, গৃহস্থৰ জীৱনৰ দায়িত্ব আৰু পৰিয়াল প্ৰতিপালনৰ চিন্তা ভাৱনাৰ বিষয়ে আলোচনা। অগস্ত্যই যুক্তি দিয়ে যে সুখ আৰু মুক্তিৰ বহুতো উপায় আছে। আনহাতে লোপামুদ্ৰাই জীৱনৰ প্ৰকৃতি, সময় আৰু দুয়োটাৰে সম্ভাৱনা সম্পৰ্কে তেওঁৰ যুক্তি দৰ্শায়। তেওঁ সফলতাৰে অগস্ত্যক উপমাৰে ভৰা ঋকবেদৰ স্তৱক ১.১৭৯-ত পতিয়ন নিয়ায়। \nঋকবেদৰ আটাইতকৈ পুৰণি আৰু কনিষ্ঠ (গ. 1500-1200 খ্ৰীষ্টপূৰ্ব) উভয় স্তৰতে অগস্ত্যৰ উল্লেখ আছে।  তেওঁক আন তিনিখন বেদ আৰু বেদাঙ্গসাহিত্য যেনে নিৰুক্তৰ ৫.১৩-১৪ পদত উল্লেখ কৰা হৈছে।  অগস্ত্য আৰু তেওঁৰ ধাৰণাবোৰ আন বহুতো বৈদিক গ্ৰন্থত উল্লেখ কৰা হৈছে। উদাহৰণস্বৰূপে তৈত্তৰীয় সংহিতাৰ ধাৰা ৭.৫.৫, কথক সংহিতাৰ ১০.১১, মৈত্ৰায়নী সংহিতাৰ ২.১, ঐতৰীয় ব্ৰাহ্মণৰ ৫.১৬, তৈত্তিৰীয় ব্ৰাহ্মণৰ ২.৭.১১, আৰু পঞ্চবিংশতি ব্ৰাহ্মণৰ ২১.১৪ ধাৰাৰ কথা ক'ব পাৰি। \nবিহাৰত উদ্ধাৰ হোৱাদ্বাদশ শতিকাৰ অগস্ত্যৰ মূৰ্তি।\nঋষি অগস্ত্যক হিন্দু মহাকাব্য ৰামায়ণত কেইবাটাও অধ্যায়ত উল্লেখ কৰা হৈছে আৰু তেওঁৰ আশ্ৰম গোদাৱৰী নদীৰ পাৰত থকা বুলি বৰ্ণনা কৰা হৈছে। \nৰামায়ণত, অগস্ত্য আৰু লোপামুদ্ৰাক বিন্ধ্য পৰ্বতমালাৰ দক্ষিণ ঢালত দণ্ডকাৰণ্যত বাস কৰা বুলি বৰ্ণনা কৰা হৈছে। ৰামে অগস্ত্যক দেৱতাসকলৰ বাবেও অসম্ভৱ কাম কৰিব পাৰে বুলি প্ৰশংসা কৰিছে। তেওঁক ৰামে ঋষি বুলি বৰ্ণনা কৰিছে যি সূৰ্য, চন্দ্ৰ আৰু জীৱ-জন্তু ইয়াৰ ওপৰেৰে সহজে পাৰ হ'ব পৰাকৈ বিন্ধ্য পৰ্বতমালাক নিজকে শিৰোনত দিবলৈ কৈছিল। তেওঁ নিজৰ তপোবলেৰে ৯,০০০ লোকক হত্যা কৰা ৰাক্ষস বাতাপী আৰু ইল্বলক বধ কৰিছিল \nৰামায়ণৰ মতে, অগস্ত্য হৈছে এক অনন্য ঋষি যি শাৰীৰিক গঠনৰ ফালৰ পৰা চাপৰ আৰু ভাৰী। তেওঁ দক্ষিণত বাস কৰি শিৱৰ শক্তি তথা কৈলাস আৰু মেৰু পৰ্বতৰ ওজনক সন্তুলিত কৰে।  অগস্ত্য আৰু তেওঁৰ পত্নীয়ে ৰাম, সীতা আৰু লক্ষ্মণক লগ পায়। অগস্ত্যই তেওঁলোকক এক ঐশ্বৰিক ধনু আৰু শৰ প্ৰদান কৰি ৰাৱণৰ দুষ্ট প্ৰকৃতি বৰ্ণনা কৰে। উইলিয়াম বাক, বি. এ. ভান নুটেন আৰু শ্বাৰ্লি ট্ৰিয়েষ্টৰ মতে, অগস্ত্যই তেওঁলোকক এই পৰামৰ্শৰে বিদায় দিয়ে, "ৰাম, ৰাক্ষসসকলে মানুহক ভাল নাপায়, সেয়েহে মানুহে ইজনে সিজনক ভাল পাব লাগিব।" \nঅগস্ত্যৰ কাহিনী মহাভাৰততো পোৱা যায়। অৱশ্যে, ৰামৰ পৰিৱৰ্তে এই কাহিনীটো যুধিষ্ঠিৰ আৰু লোমশৰ মাজত হোৱা কথোপকথন হিচাপে বন পৰ্বত উল্লেখ কৰা হৈছে। \nমহাকাব্যখনত তেওঁক এক ঋষি হিচাপে বৰ্ণনা কৰা হৈছে যাৰ সেৱন আৰু হজম কৰাৰ প্ৰচুৰ শক্তি আছে।  অগস্ত্যই মহাভাৰততো বিন্ধ্য পৰ্বতক বাঢ়ি যোৱাত বাধা দিয়ে আৰু তেওঁ ৰাক্ষস বাতাপী আৰু ইল্বলক ৰামায়ণত বৰ্ণিত আখ্যানৰ দৰেই বধ কৰে। বন পৰ্বত লোপামুদ্ৰা আৰু অগস্ত্যৰ বাগদান আৰু বিবাহৰ কাহিনীও বৰ্ণনা কৰা হৈছে। ইয়াত ইন্দ্ৰ আৰু বৃত্ৰৰ মাজত হোৱা যুদ্ধৰ পৌৰাণিক কাহিনীও আছে, য'ত সকলো ৰাক্ষস সাগৰত লুকাই থাকে আৰু দেৱতাসকলে অগস্ত্যক সহায়ৰ বাবে অনুৰোধ কৰে। তেওঁ গৈ সমগ্ৰ সাগৰ পান কৰে আৰু এনেদৰে সকলো ৰাক্ষসক দেৱতাৰ আগত উন্মোচিত কৰে। \nহিন্দু ধৰ্মৰ পুৰাণ সাহিত্যত অগস্ত্যৰ বিষয়ে অসংখ্য কাহিনী আছে যিসমূহ ভাৰতৰ বৈদিক আৰু মহাকাব্য সাহিত্যত পোৱা পৌৰাণিক কাহিনীতকৈ অধিক বিস্তৃত, অধিক চমৎকাৰী আৰু ইটো-সিটোৰ সৈতে অমিল। উদাহৰণ স্বৰূপে, মৎস্য পুৰাণৰ অধ্যায় ৬১, পদ্ম পুৰাণৰ ২২ অধ্যায় আৰু আন সাতখন মহাপুৰাণে অগস্ত্যৰ সমগ্ৰ জীৱনীৰ বিষয়ে কয়। কিছুমানে তেওঁক সপ্তৰ্ষিৰ (সাতগৰাকী মহান ঋষি) এজন হিচাপে তালিকাভুক্ত কৰে। আনহাতে আন কিছুমানত তেওঁ হিন্দু পৰম্পৰাৰ আঠ বা বাৰজন অসাধাৰণ ঋষিৰ ভিতৰত এজন।  তেওঁৰ নাম আৰু বিৱৰণ বিভিন্ন পুৰাণত সামঞ্জস্যপূৰ্ণ নহয়, বা একে পুৰাণৰ বিভিন্ন পাণ্ডুলিপি সংস্কৰণতো এয়া একে নহয়। তেওঁ অংগীৰা, অত্ৰি, ভৃগু, ভাৰ্গৱ, ভৰদ্বাজ, বিশ্বামিত্ৰ, বশিষ্ঠ, কাশ্যপ, গৌতম, জমদগ্নি আৰু অন্যান্য ঋষিৰ সৈতে বিভিন্নধৰণে তালিকাভুক্ত হৈছে। \nআটাইবোৰ হিন্দু পৰম্পৰা অৰ্থাৎ শৈৱবাদ, শক্তিবাদ আৰু বৈষ্ণৱবাদত সকলোবোৰ মুখ্য পুৰাণত অগস্ত্যৰ কথা শ্ৰদ্ধাৰে উল্লেখ কৰা হৈছে। পুৰাণৰ বহুতো অংশত অগস্ত্য আৰু অন্যান্য সপ্তৰ্ষিসকলৰ বংশধৰসকলৰ দীঘলীয়া আৰু বিতং বিৱৰণ অন্তৰ্ভুক্ত কৰা হৈছে।\nতামিল সাহিত্যসম্পাদনা কৰক\nতামিল পৰম্পৰাত অগস্ত্যক তামিল ভাষাৰ পিতৃ আৰু প্ৰথম তামিল ব্যাকৰণ আগাটিয়াম বা আকাট্টিয়ামৰ সংকলক হিচাপে গণ্য কৰা হয়।  তামিল পৰম্পৰাত অগস্ত্য এক সাংস্কৃতিক নায়ক আৰু অসংখ্য তামিল গ্ৰন্থত তেওঁৰ উপস্থিতি দেখা পোৱা যায়। \nঅগস্ত্যৰ বিষয়ে উত্তৰ আৰু দক্ষিণ (তামিল) পৰম্পৰাৰ মাজত কিছু সাদৃশ্য আৰু পাৰ্থক্য আছে। ইৰাৱতম মহাদেৱনৰ মতে দুয়োটা পৰম্পৰাৰ মতেই অগস্ত্যি উত্তৰৰ পৰা দক্ষিণলৈ প্ৰব্ৰজন কৰিছিল। সাধাৰণ যুগৰ আৰম্ভণি বা সম্ভৱতঃ খ্ৰীষ্টপূৰ্ব প্ৰায় ২য় শতিকাৰ তামিল গ্ৰন্থ পুৰাণুৰুৰ ২০১ নং শ্লোকত দক্ষিণলৈ প্ৰব্ৰজন কৰা বহুলোকৰ সৈতে অগস্ত্যৰ কথা উল্লেখ কৰা হৈছে।\nউত্তৰ অংশৰ আখ্যানসমূহত বৈদিক পৰম্পৰা আৰু সংস্কৃতৰ প্ৰসাৰত অগস্ত্যৰ ভূমিকাৰ ওপৰত গুৰুত্ব দিয়া হয়।  আনহাতে দক্ষিণৰ পৰম্পৰাত জলসিঞ্চন, কৃষি আৰু তামিল ভাষাৰ উত্তৰণত তেওঁৰ ভূমিকাৰ ওপৰত গুৰুত্ব আৰোপ কৰা হয়। উত্তৰত তেওঁৰ বংশধৰ অজ্ঞাত আৰু পৌৰাণিক আখ্যানসমূহত অগস্ত্যৰ জন্ম মাটিৰ কলহৰ পৰা হোৱা বুলি উল্লেখ আছে। দক্ষিণৰ পৰম্পৰাঅ নুসৰি, কলহৰ পৰা তেওঁৰ অৱতৰণ এক সাধাৰণ প্ৰসংগ, কিন্তু দক্ষিণৰ দুটা কিংবদন্তি অনুসৰি বশিষ্ঠই দ্বাৰকাৰপৰা দক্ষিণলৈ ওঠৰটা ভেলিৰ জনজাতিৰ প্ৰব্ৰজনৰ নেতৃত্ব দিছিল। \n↑ 1.0 1.1 1.2 1.3 Wendy Doniger (1981). The Rig Veda: An Anthology : One Hundred and Eight Hymns, Selected, Translated and Annotated. Penguin Books. পৃষ্ঠা. 167–168. ISBN 978-0-14-044402-5. https://archive.org/details/rigvedapenguincl00anon.\n↑ Richard S Weiss 2009, পৃষ্ঠা. 49–51.\n↑ 3.0 3.1 3.2 3.3 Roshen Dalal 2010, পৃষ্ঠা. 7–8.\n↑ 4.0 4.1 William Buck 2000, পৃষ্ঠা. 138–139.\n↑ Alf Hiltebeitel 2011, পৃষ্ঠা. 285–286.\n↑ Ludo Rocher 1986, পৃষ্ঠা. 166–167, 212–213, 233.\n↑ 7.0 7.1 Jan Gonda 1975, পৃষ্ঠা. 12–14.\n↑ Ludo Rocher 1986, পৃষ্ঠা. 78.\n↑ Michael Witzel (1992). J. C. Heesterman. ed. Ritual, State, and History in South Asia: Essays in Honour of J.C. Heesterman. BRILL Academic. পৃষ্ঠা. 822 footnote 105. ISBN 90-04-09467-9. https://books.google.com/books?id=EtwtSZwyWpgC&pg=PA822.\n↑ 10.0 10.1 10.2 10.3 Roshen Dalal 2014, পৃষ্ঠা. 187,376.\n↑ Alf Hiltebeitel 2011, পৃষ্ঠা. 407.\n↑ Edwin Bryant and Laurie Patton (2005), The Indo-Aryan Controversy, Routledge, আই.এচ.বি.এন. 0-700-71462-6, pages 252–253\n↑ 13.0 13.1 13.2 13.3 13.4 Alain Daniélou 1991, পৃষ্ঠা. 322–323 with footnotes5and 6.\n↑ David Shulman 2016, পৃষ্ঠা. 17,25-30.\n↑ Indian History, Tata McGraw-Hill, December 2006, p. 240, ISBN 9780070635777, https://books.google.com/books?id=CeEmpfmbxKEC&pg=SL1-PA240\n↑ 16.0 16.1 Stephanie W. Jamison & Joel P. Brereton 2014, পৃষ্ঠা. 1674–1675.\n↑ 17.0 17.1 17.2 J. A. B. van Buitenen 1981, পৃষ্ঠা. 187–188.\n↑ David Shulman 2014, পৃষ্ঠা. 65.\n↑ 21.0 21.1 21.2 21.3 21.4 21.5 21.6 Iravatham Mahadevan (1986) Agastya Legend and the Indus Civilization by கட்டுரையாளர் : ஐராவதம் மகாதேவன் கட்டுரையாளர் பணி : Retired I.A.S, his studies pertaining to the Indus Civilization கட்டுரைப் பிரிவு : Indus Valley Signs - சிந்துவெளி குறியீடுகள் ஆய்விதழ் எண் : 030 - December 1986 பக்கங்கள் Archived 28 July 2011 at the Wayback Machine pages 29 (see 24-37 for context), Journal of Tamil studies\n↑ Arvind Sharma (2011). Hinduism asaMissionary Religion. State University of New York Press. পৃষ্ঠা. 76–77. ISBN 978-1-4384-3211-3. https://books.google.com/books?id=3J7qJA7L4xwC&pg=PA76.\n↑ Lopamudra Mahabharata, translated by Kisari Mohan Ganguli (1883 -1896), Book 3: Vana Parva: Tirtha-yatra Parva: Section XCVII.\n↑ Arti Dhand (2009). Woman as Fire, Woman as Sage: Sexual Ideology in the Mahabharata. State University of New York Press. পৃষ্ঠা. 110. ISBN 978-0-7914-7140-1. https://books.google.com/books?id=Kq1JvDXJ5EwC&pg=PA110.\n↑ Laurie Patton 2014, পৃষ্ঠা. 34.\n↑ Roshen Dalal 2010, পৃষ্ঠা. 294.\n↑ 27.0 27.1 27.2 27.3 Stephanie W. Jamison & Joel P. Brereton 2014, পৃষ্ঠা. 359–360.\n↑ Govind Sadashiv Ghurye (1977). Indian Acculturation: Agastya and Skanda. Popular Prakashan. পৃষ্ঠা. 19–20. https://books.google.com/books?id=HLMtAAAAMAAJ.\n↑ Arvind Sharma (2000). Classical Hindu Thought: An Introduction. Oxford University Press. পৃষ্ঠা. 135. ISBN 978-0-19-564441-8. https://books.google.com/books?id=gDmUToaeMJ0C&pg=PA135.\n↑ G.C. Pande (1990). Foundations of Indian Culture, Volume 2. Motilal Banarsidass. পৃষ্ঠা. 184–186. ISBN 978-81-208-0712-9. https://books.google.com/books?id=VMf-isGALqQC&pg=PA184.\n↑ Kamil Zvelebil 1992, পৃষ্ঠা. 239.\n↑ Laurie Patton 2014, পৃষ্ঠা. 27–30.\n↑ 34.0 34.1 34.2 Laurie Patton 1996, পৃষ্ঠা. 413.\n↑ Gopal, Madan (1990). K.S. Gautam. ed. India through the ages. Publication Division, Ministry of Information and Broadcasting, Government of India. পৃষ্ঠা. 62.\n↑ William Buck 2000, পৃষ্ঠা. 139–140.\n↑ William Buck 2000, পৃষ্ঠা. 140–142.\n↑ 38.0 38.1 J. A. B. van Buitenen 1981, পৃষ্ঠা. 409–411.\n↑ Alain Daniélou 1991, পৃষ্ঠা. 3317–323.\n↑ 40.0 40.1 Laurie Patton 1996, পৃষ্ঠা. 408–414.\n↑ Richard S Weiss 2009, পৃষ্ঠা. 50–51, 81–82.\n↑ Klaus Klostermaier (2003), A Concise Encyclopedia of Hinduism, Oxford: Oneworld Publications, আই.এচ.বি.এন. 1-85168-175-2, page 17\n↑ David Shulman 2016, পৃষ্ঠা. 30–31, 38–40.\n↑ Alf Hiltebeitel (2009). Rethinking India's Oral and Classical Epics. University of Chicago Press. পৃষ্ঠা. 463–464. ISBN 978-0-226-34055-5. https://books.google.com/books?id=MMFdosx0PokC&pg=PA464.\n↑ Alf Hiltebeitel 2011, পৃষ্ঠা. 294.\n↑ Romila Thapar (1978). Ancient Indian Social History: Some Interpretations. Orient Blackswan. পৃষ্ঠা. 224.\n"https://as.wikipedia.org/w/index.php?title=অগস্ত্য&oldid=287322"ৰ পৰা অনা হৈছে\nশেষ সম্পাদনা কৰা হৈছে 21 July 2021 তাৰিখে 05:59 বজাত\nএই পৃষ্ঠাখন ২১ জুলাই, ২০২১ তাৰিখে ১১:২৯ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=72711।


ঋতুস্ৰাৱৰ সময়ত ক’ভিড ভেকচিন ল’লে সংক্ৰমণৰ আশংকা বৃদ্ধি হয় নেকি? - Radio Brahmaputra\nHome/ ঋতুস্ৰাৱৰ সময়ত ক’ভিড ভেকচিন ল’লে সংক্ৰমণৰ আশংকা বৃদ্ধি হয় নেকি?\nJune 17, 20210828\nJune 17, 20210829\nঋতুস্ৰাৱৰ সময়ত ক’ভিড ভেকচিন ল’লে সংক্ৰমণৰ আশংকা বৃদ্ধি নহয়!\nসামাজিক মাধ্যমৰ যোগেদি প্ৰচলন হোৱা এই বাৰ্তাটোৰ প্ৰকৃত তথ্য কি?\nছ’চিয়েল মিডিয়াত এখন ফটো ভাইৰেল হৈছে আৰু ইয়াত দাবী কৰা হৈছে যে ১৮ বছৰৰ অধিক বয়সৰ মহিলাসকলে ঋতুস্ৰাৱৰ ৫ দিন আগতে আৰু ৫ দিন পিছত ক’ভিড ভেকচিন ল’ব নালাগে। ই মহিলা এগৰাকীৰ ৰোগ প্ৰতিৰোধ ক্ষমতাক প্ৰভাৱিত কৰিব পাৰে।\nএই ভাইৰেল ফটোখন দাবী কৰা হৈছে যে ঋতুস্ৰাৱৰ সময়ত মহিলা এগৰাকীৰ শৰীৰৰ ৰোগ প্ৰতিৰোধ ক্ষমতা যথেষ্ট হ্ৰাস পায়। সেয়েহে, মহিলাসকলে ঋতুস্ৰাৱৰ ৫ দিন আগতে আৰু ৫ দিন পিছলৈকে ভেকচিনটো ল’ব নালাগে।\nবাৰ্তাটোত কোৱা হৈছে, ”ভেকচিনৰ পালি গ্ৰহণ কৰাৰ পিছত প্ৰথমে ৰোগ প্ৰতিৰোধ ক্ষমতা হ্ৰাস হয়, তাৰ পিছত ৰোগ প্ৰতিৰোধ ক্ষমতা বৃদ্ধি হয়। সেয়েহে, ঋতুস্ৰাৱৰ সময়ত টিকাকৰণৰ ফলত সংক্ৰমণ হোৱাৰ আশংকা অধিক হয়। ”\nএই বিষয়ে ভাৰতবৰ্ষৰ কেইবাজনো স্ত্ৰীৰোগ বিশেষজ্ঞই ইয়াক সম্পূৰ্ণৰূপে প্ৰত্যাখ্যান কৰিছিল।\nফৰ্টিছ লাফেমৰ এগৰাকী স্ত্ৰীৰোগ বিশেষজ্ঞ ড. অঞ্জিলা আনেজাই ভাইৰেল বাৰ্তাটোত কৰা দাবীবোৰ ভুৱা বুলি অভিহিত কৰিছে।\n“যদি আপুনি গৰ্ভধাৰণৰ পৰিকল্পনা কৰা নাই, আপুনি ঋতুস্ৰাৱৰ সময়ত, আগতে বা পিছত টিকাকৰণ কৰিব পাৰে আৰু ঋতুস্ৰাৱৰ বাবে টিকাকৰণ বন্ধ কৰিব নালাগে।“ ”\nইয়াৰ উপৰিও এছ.এল.ও.জি. চিকিৎসালয়ৰ পৰামৰ্শদাতা গাইনোকোলজিষ্ট ড. সুৱৰ্ণ ৰায়ে, এই দাবীবোৰক পৌৰাণিক কাহিনী বুলি অভিহিত কৰিছিল।\nদাবী 2: ভেকচিনে ৰোগ প্ৰতিৰোধ ক্ষমতা হ্ৰাস কৰে\nআইচিএমআৰৰ চেণ্টাৰ ফৰ এডভান্সড ৰিচাৰ্ছ ইন ভাইৰোলজীৰ মুৰব্বী ড০ জেকব টি জনৰ মতে এই দাবীটো সম্পূৰ্ণৰূপে মিছা।\n“বিভিন্ন গৱেষণা অনুসৰি, ভেকচিনে আপোনাক এশ শতাংশ সুৰক্ষিত কৰিব নোৱাৰে, কিন্তু ই সংক্ৰমণৰ আশংকা হ্ৰাস কৰে। যদি এজন ব্যক্তিৰ সংক্ৰমণ হোৱা নাই। তেন্তে মানুহজনে ভেকচিন ল’লে ক’ভিড 19 সংক্ৰমণ হোৱাৰ আশংকা কম হয়। ভেকচিনৰ প্ৰথম পালি গ্ৰহণ কৰাৰ পিছত শৰীৰৰ ৰোগ প্ৰতিৰোধ ক্ষমতা হ্ৰাস হোৱা বুলি কৰা দাবী সম্পূৰ্ণৰূপে ভুল। ”\nডাঃ জেকব টি জন, ভাইৰোলজীত আইচিএমআৰৰ উন্নত গৱেষণাৰ কেন্দ্ৰৰ প্ৰাক্তন মুৰব্বী।\nবহুতো চিকিৎসকে টুইটাৰৰ জৰিয়তে বিভ্ৰান্তিকৰ দাবীটো অস্বীকাৰ কৰিছিল।\nডাঃ কাপাডিয়াৰ লগতে কেইবাজনো বিশেষজ্ঞই টুইট কৰি এই বিভ্ৰান্তিকৰ তথ্যৰ বিৰুদ্ধে সতৰ্ক কৰি দিছে।\nইতিমধ্যে সমগ্ৰ ভাৰতবৰ্ষত ক’ভিড ভেকচিন টীকাকৰণৰ প্ৰক্ৰিয়া আৰম্ভ হৈছে। বৰ্তমানলৈকে ২১ কোটীতকৈও অধিক লোকে ভেকচিনৰ প্ৰথম পালি পোৱাৰ লগতে চৰকাৰে ৪ কোটীতকৈও অধিক লোকে দ্বিতীয় পালি লৈছে। বৰ্তমানলৈকে ২৯ কোটীতকৈও অধিক লোকে ভেকচিনৰ বাবে নিজৰ নাম পঞ্জীয়ন কৰিছে। অসমত বৰ্তমানলৈকে ৫১ লাখ লোকে ভেকচিন লাভ কৰিছে।\nলেখাটো যুগুতোৱা লৈকে, সমগ্ৰ ভাৰতবৰ্ষত ১০ কোটীতকৈও অধিক মহিলাই ভেকচিন লাভ কৰাৰ বিপৰীতে ৭ কোটীৰো অধিক (১৮-৪৪) বছৰৰ লোকে ভেকচিন গ্ৰহণ কৰিছে। অধিক জানিবৰ বাবে চাওক।\nৰেডিঅ’ ব্ৰহ্মপুত্ৰৰ তৰফৰ পৰা অসম চিকিত্সা মহাবিদ্যালয়ৰ স্ত্ৰী আৰু প্ৰসূতি ৰোগ বিভাগৰ চিকিত্সক ড. প্ৰণয় ফুকন ডাঙৰীয়াক ঋতুশ্ৰাবৰ সময়ত মহিলা এগৰাকীয়ে ভেকচিন ল’ব পাৰে নে নোৱাৰে। সেই বিষয়ে সোধাত ড. প্ৰণয় ফুকনে জনাই যে:\n“মহিলা এগৰাকীৰ মাহেকীয়া এটা স্বাভাৱিক প্ৰক্ৰিয়া। মাহেকীয়া হৈ থকাৰ সময়ত মহিলাৰ শৰীৰত এনে কোনো অসুবিধা নহয় যে, ভেকচিন লৈ তেঁওৰ কিবা অসুবিধা হ’ব। ঋতুশ্ৰাব হৈ থকাটো মহিলাসকলৰ দৈনন্দিন জীৱনৰ এটা অংশই হয়। তাৰ কাৰণে ভেকচিনৰ কোনো কন্ট্ৰাইণ্ডিকেশ্বন নাই। তেঁওলোকে ধুনীয়াকৈ ভেকচিন ল’ব পাৰে।”\nগতিকে স্পষ্টভাৱে, ঋতুস্ৰাৱৰ সময়ত বা তাৰ আগতে আৰু পিছত ক’ভিড ভেকচিন ল’লে ক’ভিড সংক্ৰমণৰ আশংকা বৃদ্ধি কৰে, এই কথাষাৰ মিছা।\nঋতুস্ৰাৱৰ সময়ত ক’ভিড ভেকচিন ল’লে সংক্ৰমণৰ আশংকা বৃদ্ধি নহয়! সামাজিক মাধ্যমৰ যোগেদি প্ৰচলন হোৱা এই বাৰ্তাটোৰ প্ৰকৃত তথ্য কি? জানকীয়ে কি কয়? বিভিন্ন ভাষাত আমাৰ পডকাষ্ট সেৱা শুনিবৰ বাবে ক্লিক কৰক।\nচাদ্ৰী (চাহবাগিচাৰ প্ৰচলিত ভাষা), মিচিং আৰু হাজং ভাষাত আমাৰ প’ডকাষ্ট শুনিবৰ বাবে ক্লিক কৰক।\nKancha sona (Kurmi Samaj Program) Rajgarh, Moran


অপদাৰ্থ বিজ্ঞান পৰিচয়, প্ৰথম ভাগ – অভিজিত কলিতা – ফটাঢোল\nবিজ্ঞানত সকলোতকৈ গুৰুত্বপূৰ্ণ বস্তুটো হ’ল – অধ্যয়ন কৰিব খোজা বিষয়টোৰ সংজ্ঞা। সংজ্ঞাই বিষয়টোৰ সকলো দিশ শুদ্ধ ভাৱে সামৰি লোৱা অতি প্ৰয়োজনীয়। প্ৰথম দৃষ্টিত লাগিব পাৰে যে পদাৰ্থৰ বিপৰীত শব্দটোৱেই অপদাৰ্থ। কিন্তু নহয়, পদাৰ্থৰ বিপৰীত শব্দ হ’ল- প্ৰতিপদাৰ্থ। অপদাৰ্থৰ পোনে পোনে পদাৰ্থৰ সৈতে কোনো সম্পৰ্ক নাই। গতিকে আমি সংজ্ঞা দিয়াৰ আগতে অপদাৰ্থৰ কিছুমান ধৰ্ম আলোচনা কৰি লোৱা উচিত,\nক) পদাৰ্থ যিকোনো প্ৰকাৰৰ হ’ব পাৰে, জৈৱিক, অজৈৱিক, মহাজাগতিক, জীৱন্ত, মৃত, মানুহ, গৰু, ভেড়া সকলো পদাৰ্থৰে গঠিত। কিন্তু অপদাৰ্থ তেনেকুৱা নহয়। অপদাৰ্থ কেৱল জীৱিত মানুহৰ সমাজতহে পোৱা যায়। মানুহৰ বাদে আন কোনো জৈৱিক বা অজৈৱিক বস্তুত অপদাৰ্থৰ উপস্থিতি নেথাকে।\nখ) পদাৰ্থই কিছুমান নিৰ্দিষ্ট ধৰ্ম পালন কৰে, অপদাৰ্থইয়ো কৰে। কিন্তু পদাৰ্থ যিদৰে সহজে চিনিব পাৰি, অপদাৰ্থক চিনিবলৈ প্ৰায়ে কিছু সময় লাগে;\nগ) পদাৰ্থৰ প্ৰয়োজনীয়তা আছে, ব্যৱহাৰ আছে, কিন্তু অপদাৰ্থৰ ব্যৱহাৰ বা উপযোগিতা যথেষ্ট সীমিত। কেৱল আন কিছুমান বুদ্ধিমান প্ৰাণীৰ চৰণ চেলেকা আৰু সমাজত হকে বিহকে গণ্ডগোল লগোৱাৰ বাদে অপদাৰ্থৰ আন কোনো বিশেষ প্ৰয়োজনীয়তা নাই বুলিবই পাৰি।\nঘ) অপদাৰ্থবোৰে সাধাৰণতে নিজকে মহা পণ্ডিত বুলি ভাবে আৰু আন সকলোকে জধামূৰ্খ বুলি।\nঙ) অপদাৰ্থই নিজে কোনো কাম কৰিব নোৱাৰে যদিও আনৰ কামত ভুল ধৰা আৰু নিজৰ দায়িত্ব আনলৈ ঠেলি দিয়াত তেওঁলোক অদ্বিতীয়;\nচ) অপদাৰ্থবোৰ সদায় ঋণাত্মক দৃষ্টিভংগীৰ হয়, তেওঁলোকৰ মতে সকলো শেষ, বৰ্বাদ, আৰু একো ভাল হোৱাৰ আশা নাই, সেয়ে তেওঁলোকে এই শেষ বোলা বস্তুটো সনণকালে আনিবলৈ যথাসাধ্যে বৰঙণি যোগায়।\nওপৰত দিয়া ধৰ্মবোৰৰপৰা অপদাৰ্থৰ সংজ্ঞা তলত দিয়া ধৰণে দিব পাৰি,\n“অপদাৰ্থ হ’ল আমাৰ সমাজতে বাস কৰা কিছুমান সহজে ধৰিব নোৱাৰা মানুহৰূপী প্ৰাণী, যি কাৰো কেতিয়াও কোনো কামত নাহে আৰু নিজৰ সকলো ভুলৰ বাবে আনক জগৰীয়া কৰে; আৰু নিজকে সৰ্বজ্ঞানী বুলি ভাৱি মহা আনন্দে লোকৰ মূৰত কঁঠাল ভাঙি জীৱন নিৰ্বাহ কৰে।”\n=অপদাৰ্থ ক’ত পোৱা যায়=\nঅপদাৰ্থ পথালিচকুৱা নৰমনিচৰ এই সমাজ বোলা বস্তুটোৰ সকলো স্তৰতে পোৱা যায়। কিছুমান অপদাৰ্থ ভাগ্য আৰু চলনাৰ বলত সমাজৰ উচ্চতম স্থানতো মোচ পকাই, পেট মোহাৰি বহি থকে দেখা যায়। মধ্যবিত্ত সমাজত এনে অপদাৰ্থৰ সংখ্যা আনবোৰতকৈ তুলনামূলকভাৱে বেছি। সমাজৰ খাটিখোৱা মানুহখিনিৰ মাজত অপদাৰ্থ অতি কম পৰিমাণে পোৱা যায়, কাৰণ সেই লেভেলত জীয়াই থাকিবলৈ কাম কৰিব লাগে আৰু অপদাৰ্থই সেইটো কৰিব নোৱাৰে। আজিকালি বিভিন্ন চচিয়েল আৰু আনচচিয়েল মেডিয়াত অপদাৰ্থৰ ঘনত্ব বাঢ়ি যোৱা অমুকাই তীক্ষ্ণ দৃষ্টিৰে লক্ষ্য কৰি নথিভূক্ত কৰিছে।\nঅপদাৰ্থৰ আচলতে কিমান প্ৰকাৰ আছে, তাক অমুকা বিজ্ঞানীয়ে আজিলৈকে নিশ্চিত কৰিব পৰা নাই, গতিকে এই ক্ষেত্ৰত আৰু বহু গৱেষণাৰ থল আছে। গতিকে এই অধ্যায়ত কেইধৰণমানৰ বিখ্যাত অপদাৰ্থৰ উদাহৰণ দিয়া হ’ল, আশা কৰিছোঁ মোৰ পিছৰ বিজ্ঞানীসকলে এই বিষয়ত অধিক অধ্যয়ন কৰি অপদাৰ্থৰ বিভিন্ন প্ৰকাৰ আৰু তেওঁলোকৰ ধৰ্মৰ বিষয়ে মহৎ গ্ৰন্থ প্ৰণয়ন কৰিব।\n=হাই ফাই অপদাৰ্থ=\nএইবিধ অপদাৰ্থ সমাজৰ অতি উচ্চস্তৰত পোৱা যায়, আনকি তেওঁলোক বিখ্যাতো হয়। সাধাৰণতে ৰাজনীতিৰ ক্ষেত্ৰখনত এইবিধ অপদাৰ্থৰ ভিৰ বেছি। তেওঁলোকৰ মাক-দেউতা, ককা- আজোককা অতিক্ষমতাশালী আৰু বিখ্যাত ব্যক্তি হোৱাৰ সুবাদত তেওঁলোক জন্মতেই ফেমাচ হৈ যায় আৰু তেওঁলোকৰ ভৱিষ্যতৰ কেৰিয়াৰ নিশ্চিত হৈ যায়। অপদাৰ্থ নহৈ সামান্য জ্ঞান বুদ্ধি থকা মানুহ হ’লেই তেওঁলোক ৰজা হৈ জীয়াই থাকিব পাৰে। কিন্তু দুখৰ কথা, ইমান সুবিধা পায়ো তেওঁলোক অলগদ্ধ হৈয়েই থাকে, আৰু মূৰকত সকলোকে ডুবাই ৰসাতল পোৱাইগৈ। ইয়াৰ বাবে তেওঁলোকৰ মাক –দেউতাকৰ অপৰ্যাপ্ত মৰম আৰু দোষ লুকুৱা স্বভাৱকে দায়ী কৰিব পাৰি। এইবিধ অপদাৰ্থই কেনেবাকৈ ভুলতে ক্ষমতা পালে নিজৰ লগতে দেশখনকে ডুবোৱাত আগভাগ লয়।\nএই প্ৰকাৰৰ অপদাৰ্থ হিন্দী চিনেমা জগততো পোৱা যায়। তেওঁলোকৰ মাক-দেউতাকে তেওঁলোকৰ বাবে কোটি কোটি টকা খৰছ কৰি চিনেমা বনায় আৰু ফ্লপ খায়। এনে অপদাৰ্থই বহু ক্ষেত্ৰৰ ড্ৰাগছ, মদ আদি খাই আৰু ৰংৰলীয়া মনাই জীৱনটো উপভোগ কৰা দেখা যায় । শেষত মাক বাপেকৰ আমনি লাগিলে, আৰু পইচা-পাতি নাইকিয়া হ’লে তেওঁলোকে বি বা চি গ্ৰেড চিনেমাত কাম কৰি ৰোজগাৰ উলিওৱা দেখা যায়।\n=ডে টু ডে অপদাৰ্থ=\nএইবিধ অপদাৰ্থ মধ্যবিত্ত সমাজত দেখা পোৱা যায়। এইলোকৰ চিন হ’ল, আন সকলো অপদাৰ্থৰ দৰেই তেওঁলোকৰ গুড ফৰ নাথিং নামৰ বৈশিষ্টটো। এওঁলোক সাধাৰণতে মৰাক মাৰি খাই বৰপেট গঢ়োৱা মাক-বাপেকৰ সন্তান হয়। দেশ দুনীয়াত কি হৈছে এওঁলোকৰ খবৰ নেথাকে, এইলোকে কেৱল সন্ধিয়াৰ মস্তিকণ কেনেকৈ কৰিব পাৰি তাৰ ধাণ্ডাত থাকে। কাষৰ চহৰখনত নিউক্লীয়েৰ বোম ফুটিলেও তেওঁলোকে খবৰ নেপাই কিন্তু বন্ধুৰ বেষ্টিৰ ভনীয়েকৰ লগৰ ছোৱালীৰ বাৰ্থডে’ ঠিক মনত ৰাখে। জীৱনৰ প্ৰথম অৱস্থাত এওঁলোকক মাক বাপেকে মূৰত থ’লে ওকণিয়ে খাই, ভৰিত থ’লে পৰুৱাই খাই হিচাপত ৰাখে। তাৰ পাছত ক্লাছ এইট মানৰেপৰা ভাং, কানি, মদ আদিৰ সোৱাদ লৈ তেওঁলোকে অপদাৰ্থ হোৱাৰ পৰিচয় দাঙি ধৰে। লাহে লাহে তেওঁলোকে পঢ়া-শুনা ইত্যাদি অদৰকাৰী কামবোৰ বাদ দি জীৱনৰ আনন্দ ল’বলৈ আৰম্ভ কৰে। এসময়ত তেওঁলোকৰ মাক দেউতাক অতিষ্ঠ হৈ তেওঁলোকক বাহিৰৰ কোনোবা ঠাইলৈ কিবা কিবি পঢ়িবলৈ পঠাই, তাতো গৈ তেওঁলোকে হত্য, ধৰ্ষণ আদিত নিজৰ প্ৰতিভা প্ৰদৰ্শন কৰে, পুলিচৰ খাতাত নাম লিখায়। শেষৰ ফালে এওঁলোক ঘৰলৈ ঘূৰি আহি মাক দেউতাকৰ বাচি থকা পইচাকেইটাৰে কিবা ব্যৱসায় কৰে আৰু পইচাকেইটা ধ্বংস কৰে। সেইবাবে আজিকালি তেনে ধৰণৰ মাক-দেউতাকবোৰে নিজৰ বুঢ়াকালৰ বাবে আচুতীয়াকৈ পইচা পাতি ৰাখি থয়।\nকেতিয়াবা বুদ্ধিমান মাক-দেউতাকে সেই অপদাৰ্থজন বা জনীৰ বিয়া পাতি দি তেওঁক পদাৰ্থ বনোৱাৰ শেষ প্ৰচেষ্টা কৰে, পিছে প্ৰায় ক্ষেত্ৰতে বিফল হোৱা দেখা যায়।\nএইবিধ অপদাৰ্থ সকলোতকৈ বিপদজনক। সাধৰণতে তেওঁলোকে নিজকে মহাজ্ঞানী বুলি ভাবি গপত ওফন্দি থকাৰ বাবে কিছুমান বুদ্ধিমান লোকে তেওঁলোকক নিজৰ স্বাৰ্থৰ বাবে ব্যৱহাৰ কৰে। আনবিলাক অপদাৰ্থতকৈ এইবিলাক অপদাৰ্থৰ পাৰ্থক্য হ’ল যে তেওঁলোকৰ নামৰ পিছত দাঁত ভঙা নামৰ কিছুমান ডিগ্ৰী থাকে। এওঁলোক ডিগ্ৰী লোৱাত পাকৈত। এওঁলোকে মানুহক দেখুৱাই ওৰে জীৱন পঢ়িয়েই থাকে, আৰু সেই পঢ়াখিনি হজম নহ’লে য’তে ত’তে বমি কৰি ফুৰে। এইবিলাক অপদাৰ্থক নিজৰ কামত খটুৱাবলৈ অতি সহজ, এওঁলোকক ডাঙৰ খ্যাতিৰ লোভ দেখুৱালেই আৰু কিছুমান মূৰত ধৰা আদৰ্শৰ শিকালেই এওঁলোকে অতি সহজে বশ মানে। তাৰ পাছত এওঁলোকৰ কান্ধত বন্দুক থৈ যাকে তাকে গুলীয়াব পাৰি। এওঁলোকে পিছফালে থকাজনকে নিজৰ সৰ্বস্ব বুলি ভাবে আৰু তেওঁৰ বাবে নিজৰ প্ৰাণ আহুতি দিবলৈয়ো সাজু থাকে। সকলো অপদাৰ্থৰ দৰেই অপদাৰ্থই মস্তি মাৰি ভাল পায়, কিন্তু সেই মস্তিখিনিৰ ওপৰত কিবা কিবি মতবাদ আৰু দৰ্শনৰ আঁৰকাপোৰ এখন ৰাখি থ’ব লাগে। এওঁলোক বৰ বহল মনৰ মানুহ, গতিকে মনৰ ভিতৰত কেৱল এগৰাকী বা এজনক ৰাখি থোৱাতো তেওঁলোকে নিজৰ প্ৰতি অন্যায় বুলি ভাবে।\nএই অপদাৰ্থবোৰৰ আৰু এটা বৈশিষ্ট হ’ল যে তেওঁলোক সকলোৱেই Tunnel Vision নামৰ এবিধ ৰোগত আক্ৰান্ত হয়, এক নিৰ্দিষ্ট দিশত চাই থাকোতে থাকোতে তেওঁলোকৰ কঁকাৰ কাচুটি সৰি পৰিলেও তেওঁলোকে গম নেপায়।\nমুঠতে কবলৈ গ’লে আমাৰ সমাজখন অপদাৰ্থৰে ভৰি আছে আৰু আশাৰ কথা যে এনে অপদাৰ্থৰ সংখ্যা দিনক দিনে বৃদ্ধি পাইছে। গতিকে সদৌ পৃথিৱীবাসী বিজ্ঞানীসকলে অপদাৰ্থ বিজ্ঞানক গুৰুত্ব সহকাৰে লোৱা উচিত। বিজ্ঞানৰ এই আধুনিকতম শাখাটোত বহুত কৰিবলগীয়া কাম আছে, বহু গৱেষণা এতিয়াও বাকী আছে। মোৰ দৃঢ় বিশ্বাস যে মানৱ সমুদায়ে এই বিষয়টোত যথোপযুক্ত গুৰুত্ব দিব। লগতে মই চুইডেন চৰকাৰক অনুৰোধ জনাওঁ যে যে তেওঁলোকে অনতিপলমে পদাৰ্থ বিজ্ঞানৰ লগতে “অপদাৰ্থ বিজ্ঞান”ৰ ওপৰতো এটা নোবেল পুৰস্কাৰ ঘোষণা কৰে আৰু সেই বঁটাৰ বাবে পোন প্ৰথমে অমুকা বিজ্ঞানীৰ নামটো বিবেচনা কৰে।\nফেচবুক,গড্ডলিকা প্ৰৱাহ আৰু জৰদ্গব ৰজাৰ সাধু – আৰাধনা বৰুৱা »\nএনেকুৱা পুংখানুপুংখ বিশ্লেষণৰ কাৰণে আপোনাৰ নামটো অপদাৰ্থ বিজ্ঞানৰ অন’বেল বঁটালৈ নিৰ্বাচন কৰাৰ প্ৰস্তাৱ এটা মই ৰাখিম।\nতামাম অভিজিত৷ হেটচ অফ!\nসাংঘাতিক! অৱশ্যে অভিজিত কলিতাৰ এইটোৱেই মান।\nনতুন এটা বিষয় উদ্ভাৱন কৰাৰ বাবে আপোনাক নবেল বটাৰ বাবে বিবেচনা কৰিব লাগে ৷


Mar 12 | AsmULB | STEP | পাছত যীচুৱে দৃষ্টান্তৰে ধর্মীয় নেতা সকলক ক’বলৈ ধৰিলে, “এজন মানুহে দ্ৰাক্ষাবাৰী পাতি, তাৰ চাৰিওফালে বেৰা দিলে আৰু গাঁত খান্দি তাত আঙুৰৰ ৰস চেপি উলিয়াবৰ বাবে ঘোলনী থলে৷ আৰু এখন টঙী সাজি খেতিয়ক সকলৰ হাতত গতাই দি আন দেশলৈ গ’ল।\nকেইজনমান বিশ্ৱাসঘাতক খেতিয়কৰ দৃষ্টান্ত\n▼12:1 মথি ২১:৩৩-৪৬ ; লূক ২০:৯-১৮৷\nযীচুৱে দৃষ্টান্তৰে ধর্মীয় নেতা সকলক ক’বলৈ ধৰিলে, “এজন মানুহে দ্ৰাক্ষাবাৰী পাতি, তাৰ চাৰিওফালে বেৰা দিলে আৰু গাঁত খান্দি তাত আঙুৰৰ ৰস চেপি উলিয়াবৰ বাবে ঘোলনী থলে৷ আৰু এখন টঙী সাজি খেতিয়ক সকলৰ হাতত গতাই দি আন দেশলৈ গ’ল। 2পাছত তেওঁ বতৰৰ দিনত খেতিয়ক সকলৰ পৰা সেই দ্ৰাক্ষাবাৰীৰ কিছুমান গুটিৰ অংশ পাবলৈ তেওঁলোকৰ ওচৰলৈ এজন দাসক পঠাই দিলে। 3কিন্তু তেওঁলোকে সেই দাস জনক ধৰি, কোবাই মেলি শুদা-হাতে পঠিয়াই দিলে।\n4পাছত আন এজন দাসক পঠোৱা হ’ল, তাতে তেওঁলোকে সেই দাসক মুৰত আঘাত কৰিলে আৰু অপমানো কৰিলে। 5পুনৰ আন এজনক পঠোৱাত তেওঁলোকে তেওঁকো বধ কৰিলে৷ এনেদৰে কিছুমানক কোবালে আৰু কিছুমানক বধ কৰিলে।\n6পাছত পঠিয়াবলৈ তেওঁৰ এজন মাথোন ব্যক্তি আছিল, সেই জন হ’ল তেওঁৰ প্ৰিয় পুত্ৰ৷ অৱশেষত তেওঁ, তেওঁকো তেওঁলোকৰ ওচৰলৈ পঠাই দিলে৷ তেওঁ কলে, “তেওঁলোকে নিশ্চয় মোৰ পুত্ৰক সন্মান কৰিব৷”\n7কিন্তু সেই খেতিয়ক সকলে পৰস্পৰে আলোচনা কৰি কলে, “এই জনেই উত্তৰাধিকাৰী; আহা, আমি এওঁক বধ কৰো; তেতিয়া উত্তৰাধিকাৰ আমাৰেই হ’ব।”\n8তেতিয়া তেওঁলোকে তেওঁক ধৰিলে আৰু বধ কৰি, দ্ৰাক্ষাবাৰীৰ বাহিৰত পেলাই দিলে। ▼\n▼12:8 পাঁ ৩:১৫ ; ইব্ৰী ১৩:১২৷\n9এতেকে শেষত সেই দ্ৰাক্ষাবাৰীৰ গৰাকীয়ে কি কৰিব? তেওঁ আহি, সেই খেতিয়ক সকলক সংহাৰ কৰি সেই বাৰী আন লোকক দিব। ▼\n▼12:9 হিতো ১:২৪-৩১ ; যিচ ৫:৫-৭৷\n10এই শাস্ত্ৰীয় বচন তোমালোকে পঢ়া নাই নে?\n“ঘৰ-সজোতা সকলে যি শিল অগ্ৰাহ্য কৰিলে,\n11এয়ে প্ৰভুৰ পৰা হ’ল\nআৰু আমাৰ দৃষ্টিত আচৰিত;” ▼\n▼12:11 গীত ১১৮:২২,২৩৷\n12তেতিয়া তেখেত সকলে যীচুৰ সেই দৃষ্টান্তটো তেখেত সকলৰ বিপক্ষে কোৱা বুলি জানিবলৈ পাই তেওঁক বন্দী কৰিব খুজিলে কিন্তু লোক সকলকলৈ ভয় কৰি তেওঁক এৰি গুচি গ’ল।\nচীজাৰক কৰ দিয়াৰ বিষয়ে প্ৰশ্ন\n13পাছত যীচুক বাক্যৰূপ ফান্দত ধৰিবৰ আশয়েৰে তেখেত সকলে কিছুমান ফৰীচী আৰু কেইজনমান হেৰোদীয়াৰ লোকক তেওঁৰ ওচৰলৈ পঠালে। 14তেওঁলোকে আহি তেওঁক ক’লে, “হে গুৰু, আমি জানো যে আপুনি কোনো এজনৰে মত মানি নলয় আৰু মানুহৰ মাজত পক্ষপাতো নকৰে৷ আপুনি সত্যৰূপে ঈশ্বৰৰ পথৰ বিষয়ে শিক্ষা দিয়ে৷ চীজাৰক কৰ আদায় দিয়াটো আইনসঙ্গত হয় নে নহয়? আমি কৰ আদায় দিম নে নিদিম?” 15কিন্তু তেওঁলোকৰ কপট ভাৱ বুজি পাই তেওঁ ক’লে, “তোমালোকে কিয় মোক পৰীক্ষা কৰিছা? মোৰ ওচৰলৈ এটা আধলি আনা, মই চাওঁ৷”\n16তেতিয়া তেওঁলোকে এটা আধলি আনি যীচুক দিলে৷ যীচুৱে তেওঁলোকক সুধিলে, “এই মুৰ্ত্তি আৰু নাম কাৰ?” তেওঁলোকে তেওঁক ক’লে, “চীজাৰৰ।” 17তেতিয়া যীচুৱে তেওঁলোকক ক’লে, “যি চীজাৰৰ, সেয়া চীজাৰক দিয়া; ▼\n▼12:17 ৰো ১৩:৭ ; ১ পি ২:১৭৷\nআৰু যি ঈশ্বৰৰ, সেয়া ঈশ্বৰক দিয়া।” তেতিয়া তেওঁলোকে তেওঁত অতিশয় বিস্ময় মানিলে।\nপুনৰুত্থানৰ বিষয়ে প্ৰশ্ন\n18পাছত পুনৰুত্থান নাই বুলি কোৱা চদ্দূকী সকল তেওঁৰ ওচৰলৈ আহি তেওঁক সুধিলে, 19“হে গুৰু, মোচিয়ে আমাৰ বাবে লিখিলে ‘কোনো ভাইৰ যদি নিজ ভার্য্যা জীয়াই থাকোতে মৃত্যু হয়, কিন্তু তেওঁৰ সন্তান নাই; তেনেহলে তেওঁ এৰি যোৱা ভার্য্যাক তেওঁৰ ভায়ে গ্ৰহন কৰিব আৰু তেওঁক সন্তান দিব৷\n20সেই ঠাইত সাতজন ভাই-ককাই আছিল; প্ৰথম জনে এগৰাকী তিৰোতা বিয়া কৰিলে আৰু সন্তান নথকাকৈ তেওঁৰ মৃত্যু হ’ল। 21তাতে দ্বিতীয় জনেও তেওঁক বিয়া কৰি সন্তান নথকাকৈ তেওঁৰো মৃত্যু হ’ল; পাছত তৃতীয় জনৰো সেইদৰেই হ’ল। 22সেইদৰে সাত জনেই সন্তান নথকাকৈ মৃত্যু বৰণ কৰিলে আৰু অৱশেষত সেই তিৰোতা গৰাকীৰো মৃত্যু হ’ল। 23পুনৰুত্থানত তেওঁলোকৰ কোন জনৰ তাই ভাৰ্য্যা হ’ব? কিয়নো সাত জনেই তাইক বিয়া কৰাইছিল।”\n24যীচুৱে তেওঁলোকক ক’লে, “ধৰ্ম্ম-শাস্ত্ৰ আৰু ঈশ্বৰৰ পৰাক্ৰমৰ বিষয়ে নজনাতোৱেই হৈছে তোমালোকৰ ভ্ৰান্তিৰ কাৰণ, নহয় নে?” 25কিয়নো তেওঁলোকে মৃত লোকৰ মাজৰ পৰা যেতিয়া পুনৰায় উঠে, তেতিয়া তেওঁলোকে বিয়া নকৰাই বা বিয়া দিয়াও নহয় কিন্তু স্বৰ্গত থকা দূতৰ নিচিনা হয়।\n26কিন্তু মৃত লোকৰ বিষয়ে অর্থাৎ তেওঁলোকক যে তোলা হয়, এই বিষয়ে তোমালোকে মোচিৰ পুস্তকত, জোপাৰ বৃত্তান্তত, ▼\n▼12:26 যা ৩:১-৬৷\n‘মই অব্ৰাহামৰ ঈশ্বৰ, ইচহাকৰ ঈশ্বৰ, যাকোবৰ ঈশ্বৰ’ বুলি ঈশ্বৰে মোচিক কেনেকৈ কৈছিল, সেই বিষয়ে পঢ়া নাই নে? 27তেওঁ মৃত লোকৰ ঈশ্বৰ নহয় কিন্তু জীৱিত লোক সকলৰহে ঈশ্বৰ; তোমালোকে বৰকৈ ভুল বুজি আছা।”\nপ্ৰথম আজ্ঞাৰ বিষয়ে প্ৰশ্ন\n28তেতিয়া অধ্যাপক সকলৰ এজনে আহি, তেওঁলোকে এনে বাদ-বিচাৰ কৰা শুনি দেখিলে যে, যীচুৱে তেওঁলোকক ভালদৰেই উত্তৰ দিলে৷ তেওঁ যীচুক সুধিলে, “কোনটো আজ্ঞা সকলোতকৈ লাগতিয়াল?” 29যীচুৱে উত্তৰ দিলে, “প্ৰথমটো এই, ‘হে ইস্ৰায়েল, শুনা; প্ৰভুৱেই আমাৰ ঈশ্বৰ আৰু তেওঁ এজন, 30আৰু তুমি সকলো হৃদয়, সকলো প্ৰাণ, সকলো চিত্ত আৰু সকলো শক্তিৰে তোমাৰ প্ৰভু পৰমেশ্বৰক প্ৰেম কৰা।’ ▼\n▼12:30 দ্ৱি বি ৬:৪,৫ ; লে ৯:১৮৷\n31দ্বিতীয়টো এই, ‘তোমাৰ চুবুৰীয়াক নিজৰ নিচিনাকৈ প্ৰেম কৰা।’ এই দুটাতকৈ প্ৰধান আন আজ্ঞা নাই।\n32তেতিয়া সেই অধ্যাপকে তেওঁক ক’লে, “হে সৎ গুৰু! আপুনি প্ৰকৃততে কৈছে যে তেওঁ এজন, তেওঁৰ বাহিৰে আন কোনো নাই; 33আৰু সকলো হৃদয়, সকলো বুদ্ধি আৰু সকলো শক্তিৰে তেওঁক প্ৰেম কৰা আৰু নিজৰ নিচিনাকৈ চুবুৰীয়াক প্ৰেম কৰা, এয়ে সকলো হোম-বলিদানতকৈয়ো অধিক। ▼\n▼12:33 ১ চ ১৫:২২ ; গীত ৫১:১৬,১৭ ; হো ৬:৬ ; মী ৫:৬-৮৷\n34তাতে যীচুৱে তেওঁক সু-বিবেচনাৰে উত্তৰ দিয়া দেখি তেওঁক ক’লে, “তুমি ঈশ্বৰৰ ৰাজ্যৰ পৰা দুৰৈত নাই।” তেতিয়াৰে পৰা তেওঁক আৰু কোনো কথা সুধিবলৈ কাৰো সাহ নহ’ল।\nদায়ুদৰ সন্তানৰ বিষয়ে প্ৰশ্ন\n35পাছত যীচুৱে ধৰ্ম্ম-ধামত উপদেশ দিওঁতে, সমিধান দি সেই লোক সমূহক ক’লে, “খ্ৰীষ্ট যে দায়ুদৰ সন্তান, ইয়াক অধ্যাপক সকলে কেনেকৈ কব পাৰে? 36কিয়নো দায়ুদে পবিত্ৰ আত্মাৰে নিজে কৈছিল,\n‘প্ৰভুৱে মোৰ প্ৰভুক ক’লে,\nমোৰ সোঁহাতে বহি থাকা, ▼\n▼12:36 গীত ১১০:১৷\nযেতিয়ালৈ মই তোমাৰ শত্ৰুবোৰক তোমাৰ ভৰি-পীৰা নকৰাও৷’\n37দায়ুদে নিজেই তেওঁক ‘প্ৰভু’ বুলিছিল, তেন্তে তেওঁ কেনেকৈ তেওঁৰ সন্তান হয়?” আৰু লোক সমূহে আনন্দেৰে তেওঁৰ কথা শুনিলে।\nঅধ্যাপক সকলৰ দোষ দেখুৱাই দিয়া\n38তেতিয়া তেওঁৰ উপদেশৰ মাজত তেওঁ ক’লে, “অধ্যাপক সকললৈ তেওঁলোকে সাৱধান হোৱা; তেওঁলোকে দীঘল বস্ত্ৰ পিন্ধি ফুৰিবলৈ 39আৰু হাত-বজাৰত নমস্কাৰ, নাম-ঘৰত প্ৰধান আসন, ভোজত প্ৰধান ঠাই, 40এই সকলোকে ইচ্ছা কৰে আৰু বাঁৰী মহিলা সকলৰ ঘৰ-বাৰী গ্ৰাস কৰি দীঘল প্ৰাৰ্থনাৰে ছদ্মবেশ ধৰে৷ তেওঁলোকে অধিক দণ্ড পাব।\nদৰিদ্ৰ বাঁৰী এজনীয়ে দান দিয়া\n41পাছত যীচুৱে ভঁৰালৰ সন্মুখত বহি, লোক সকলে ভঁৰালত ধন কেনেকৈ সুমুৱাইছিল, তাকে চাই আছিল। তেতিয়া অনেক ধনী লোকে বহু ধন সুমুৱাই দিলে। 42পাছত এজনী দৰিদ্ৰ বাঁৰী মহিলাই আহি অতি কম মূল্যৰ তামৰ মুদ্ৰাৰ দুই পাই সুমুৱাই দিলে।\n43তেতিয়া যীচুৱে তেওঁ নিজৰ শিষ্য সকলক ওচৰলৈ মাতি ক’লে, “মই তোমালোকক স্বৰূপকৈ কওঁ, ভঁৰালত সুমুৱাই দিয়া সকলোতকৈ এই দৰিদ্ৰ বাঁৰীয়ে অধিক দিলে। ▼\n▼12:43 লূক ২১:১-৪ ; ২ কৰি ৮:২,১২ ; দ্ৱি বি ১৬:১০,১৭৷\nকিয়নো সকলোৱে নিজৰ নিজৰ অতিৰিক্ত ধনৰ পৰা দিলে, কিন্তু এই দৰিদ্ৰ বাঁৰীয়ে তেওঁৰ নাটনি হোৱাতো, তেওঁৰ যি আছিল অৰ্থাৎ তেওঁৰ সকলো জীৱিকা দিলে।”


কাহিনীৰ কাহিনী (তুলিকা নিৰ্মলীয়া) - সাহিত্য ডট অৰ্গ\nলিখোঁ বুলিলেই লিখি দিব পাৰি নে তোৰ কথাবোৰ, মোৰ কথাবোৰ, মোৰ পৰিচিত সকলোৰে কথাবোৰ? সকলোৰেইতো থাকে একো একোটা গল্প, একো একোটা কবিতা। ওহোঁ কেৱল এটাই নহয়, কিমানটা গল্প-কবিতাৰে চাগে’ ঠাহ খাই থাকে বুকুৰ ভিতৰখন। অলিখিত, অকথিত কথাবোৰে চাগে’ কিমান খুন্দিয়াই থাকে বুকুৰ চাৰিবেৰত! এই যে চাৰিবেৰৰ ডায়েৰীখন, সকলোৰেইতো আছে। লিখিবলৈ জনা নজনা সকলোৱেইতো লিখে এইখন ডায়েৰী। কোনে জানে কাৰ খন কেই পৃষ্ঠাৰ; কিমান অশ্রুৰ টোপালেৰে সেমেকা, কিমান হাঁহিৰ বাখৰ খটোৱা। লিখি শেষ হয় জানো কথাবোৰ? জীৱনৰ অন্তিম দিনলৈকে লিখিবলৈ বাকী থাকি যায় চাগে’ বহু কিবাকিবি। তই বা মই মানি নল’লেও এই কথা সঁচা যে তোৰখনৰো বহু পৃষ্ঠা কেৱল তোৰেই হৈ আছে, মোৰখনৰো মোৰ, আৰু সকলোৰে। সবেই জানে অলপ কিছু লুকুৱাই থোৱাৰ কিটিপ, অভিনয় কৰাৰ কৌশল। যিখিনিৰ ভাগ কেৱল নিজৰ চিতাৰ জুইকুঁৰাইহে পায় কিজানি।\nবাৰু বাদ দিছোঁ এইবোৰ। আচলতে তোৰ কথাবোৰ, মোৰ কথাবোৰ লৈ গল্প এটা লিখিম বুলি ভাবিছিলোঁ। নাহাঁহিবি ৰহ। কাহিনীৰ দাবীত ৰং তুলিকা বুলালে তোৰ কথাবোৰ তোৰ হৈ নাথাকিব আৰু মোৰখিনিও মোৰ হৈ নাথাকিব। আৰু কি জান’ কথাবোৰ প্রথম পুৰুষত লিখিলে সুবিধা হয়। কিন্তু কথা হ’ল পাঠকে কোনখিনিক সঁচা (মানে লিখোঁতাজনৰ নিজৰ) বুলি ধৰি ল’ব আৰু কোনখিনিক কাহিনী (মানে লিখোঁতাজনৰ কাল্পনিক চৰিত্র) বুলি ধৰি পঢ়িব, সেইখিনি ভাবিলেই মোৰ অলপ খেলিমেলি লাগে। কাৰণ পঢ়োঁতাসকলৰ স্বভাৱেই এইটো যে লেখাবোৰত হয় নিজক বিচাৰি পাব নহয় লিখোঁতা গৰাকীক বিচাৰি পাব। পঢ়ি উঠি যদি কোনোবাই সোধে এইয়া আপোনাৰ কাহিনী নেকি তেতিয়া কি ক’ম? মই নহয় বুলিলেও মানি নল’ব। এনেকুৱা ধৰণৰ কৈফিয়ৎ দিবলৈ মই খুবেই বেয়া পাওঁ।\n: ক চোন বিপৰীত লিংগৰ মাজতহে আকর্ষণ কিয় বেছি হয়? সেয়া লাগিলে বন্ধুত্বই হওঁক, প্রেমেই হওঁক।\n: আজিকালি দেখোন সমলিংগৰ মাজতো প্রেম হয়, বন্ধুত্ব হয়, বিয়াও হয়। কিয় তহঁতি ছোৱালীবোৰ এজনী আনজনীৰ ভাল বান্ধৱী নহৱ নেকি? আমি ল’ৰাবোৰতো ইটো সিটোৰ বেচ ভাল বন্ধু হ’ব পাৰোঁ।\n: ধেত ৰহ। আজিকালি বুলি নাভাবি এনেই সাধাৰণভাৱে ক চোন। হয়, আমিও ভাল বান্ধৱী হ’ব পাৰোঁ এজনী আনজনীৰ। কিন্তু গুৰুত্ব কোনে বেছি পায়? ল’ৰাৰ আগত ছোৱালীজনীয়েই পাব আৰু ছোৱালীৰ আগত ল’ৰাটোৱে। হয় নে নহয়?\n: জানো পাই তই কিবোৰ সুধি আছ’!\n: আৰে বাবা কি নো টান কথা এটা সুধিছোঁ? ধৰি ল তই উখোৱা চাউলৰ ভাত খাই ভাল পাৱ। যদি জহা চাউলৰ মলমলীয়া গোন্ধ এটা আহি নাকত লাগেহি, উখোৱা এৰি জহা খাবি নে নাখাৱ?\n: খাবলৈতো মন যাবই আৰু দেচোন।\n: ঠিক ঠিক, সেইটোকে সুধি আছিলোঁ তোক। নিশ্চয় তোৰ খাবলৈ মন যাব।\n: কি? উখোৱা জহাৰ লগত আক’ সম্পর্কৰ মাজত থকা লিংগভেদৰ কি সম্বন্ধ?\n: হাঃ হাঃ তয়ো যে! উখোৱাতকৈ জহাৰ প্রতি তোৰ টান অলপ হ’লেও বেছি। জহাৰ যি হে গোন্ধ! খাবলৈ মন যোৱাটোৱেই স্বাভাৱিক। বুজিলিনে?\n: ধুৰৰ… একো বুজি পোৱা নাই মই।\n: নহয় অ’ মই ক’ব খুজিছোঁ যে আমাৰ ইন্দ্রিয়বোৰে যিটোক বেছি ভাল পায় সেইটোৰ প্রতি আমাৰ আসক্তি বেছি। যেনে ধৰ তোৰ উখোৱা জহা। নাকটোৱে গোন্ধটো ভাল পায়, জিভাখনেও সোৱাদটো ভাল পায়। চকুৱে ধুনীয়া বস্তুবোৰহে চাব খোজে বাৰে বাৰে; লাগিলে ফুলেই হওক, পখিলাই হওক, মানুহেই হওক বা আন কিবাই হওক। শৰীৰটোক ভালখিনিহে পিন্ধাবৰ মন যায়। কাণেৰে ভালবোৰহে শুনিব খোজোঁ। অৱশ্যে তহঁতি আড্ডাবোৰত যে বেয়া কথাও পাত’ সেইটো খাটাং। সেইখিনিয়েও তহঁতক দিয়ে ভাল লগা কিছু উত্তেজনা, কাণ দুখনৰ মাজেৰে গৈ গাটোত কিবা ভাল লগা শিহৰণ অলপ বগাই যায়। ভাল লাগে বাবেই সেই বেয়াখিনিও শুন। হয় নে নহয়? ছোৱালীৰ মাজতো চলে দে। হোষ্টেলৰ বিয়নি মেলবোৰৰ ফিচফিচনি(?), নতুনকৈ বিয়া হোৱাজনীক ঘেৰি ধৰি লগৰবোৰে যিবোৰ কথাৰ বকলা মেলে… মোৰ জনা আছে। সেইবুলি সেইখিনিক বেয়া বুলি তয়ো নাভাৱ, ময়ো নাভাৱোঁ।\n: হয় হয়। ধুনীয়া ছোৱালী এজনী দেখিলে ল’ৰা এটাৰ ভাল লগাটো স্বাভাবিক। ভাল নলগাটোহে অস্বাভাৱিক। এজুম ছোৱালী চকুৰ আগেদি পাৰ হৈ যাব আৰু বহি থকা ল’ৰাবোৰৰ ওঁঠেৰে সুহুৰি এটা নাবাজিব, মুখেৰে চিনেমাৰ ডায়েলগ এটা বাহিৰ নহ’ব সেইটো কেনেকুৱা কথা! তই যদি এতিয়া কৱ যে তেনেকুৱা সময়ত মনে মনে বহি থকাটো ভদ্র ল’ৰা তেন্তে ময়ো ক’ম যে আমিবোৰো কোনোমতেই অভদ্র ল’ৰা নহয়।\n: বুজিছোঁ অ’, ধুনীয়া ছোৱালী এজনী দেখি যদি ডেকা এটাৰ বুকুৱে ধান নাবানে সেইটো কিবা ডেকা ল’ৰা হ’ল নেকি ন’? হাঃ হাঃ… আৰু ছোৱালীৰ মুখৰপৰা বাগৰি গৈ ডেকাটোৰ দুচকু ক’ত ৰ’ব সেইটোও মোৰ জনা আছে। সেইটোৱেই স্বাভাবিক দে চোন। বুজোঁ মই।\n: ঠিকেই বুজিছ। সেইবুলি পৰৰ ঘৈণীয়েকৰ ওপৰত চকু দিয়াটোৰ কথা কোৱা নাই। নিজৰ ল’ৰা-ছোৱালী এৰি কোনোবা উদঙীয়া ডেকালৈ পলাই যোৱা তিৰোতাৰ কথা কোৱা নাই।\n: উমম। কিন্তু স্বাভাৱিক বোৰকেই আমি মানি ল’বলৈ টান পাওঁ বহু ক্ষেত্রত। এতিয়া যদি মই কওঁ যে আমাৰ যিবোৰ সম্পর্ক সেইবোৰ সব দৈহিক তই মানি ল’বিনে? দৈহিক বাবেই বিপৰীত লিংগৰ প্রতিহে আমি বেছি আসক্ত হৈ পৰোঁ, কথাটো হয়নে? কথাটো কিন্তু স্বাভাৱিক আৰু তইযে মানিবলৈ অলপ ইতস্ততঃ বোধ কৰিবি সেইটোও স্বাভাৱিক।\n: হুমম… মানি ললোঁ বাৰু। কিন্তু যুক্তি?\n: তইতো জানই মই তোৰ দৰে অকাট্য যুক্তি দিব নোৱাৰোঁ। তথাপি তোক দুটামান কাহিনী ক’ম। তাতেই তই তোৰ লগাখিনি বিচাৰি ল’বি। কাহিনীবোৰত বেলেগ বেলেগ চৰিত্র সৃষ্টি কৰাতকৈ মই নিজেই কাহিনীৰ মূল চৰিত্র হ’ম। তেতিয়া কথাবোৰ ক’বলৈ মোৰ সুবিধা হ’ব। প্রয়োজন হ’লে তোকো টানি আনিম।\n: ঠিক আছে আৰম্ভ কৰ।\nতেতিয়া মই স্কুল যাবলৈ আৰম্ভ কৰিছোঁহে মাত্র। আমাৰ ঘৰৰ পিছফালে দুটা ডাঙৰ ডাঙৰ পুখুৰী আছিল। দেতাই কিনি আনি মাছৰ পোনা মেলে। সেইবোৰৰ লগতে পথাৰত পোৱা গৰৈ-চেঙেলী, পুঠি-শিঙৰাৰ পোৱালিও মেলি দিয়ে। এটা পুখুৰীত সৰু সৰু জোক বহুত হৈছিল। দেতাই তিয়ঁহ কাটি তাৰ বাকলিবোৰ পুখুৰীত দি দিছিল। তেতিয়া হেনো জোকবোৰ মৰি যায়। কেতিয়াবা দেতাই মাছ ধৰিলে মই পিছে পিছে খালৈটো লৈ ঘূৰি ফুৰোঁ। পানী কম থকাৰ দিনত পুখুৰীত নমাৰ অনুমতি পাওঁ। তেতিয়া অইন ধৰণে মাছ ধৰে দেতাই। মা আহে, এখন পাতল কাপোৰৰ এটা মূৰত দেতাই ধৰে আনটো মূৰত মায়ে ধৰে, দুয়োখন হাত দুটা আগত ধৰি পুখুৰীৰ তলিৰ মাটিত লগাই কাপোৰখন চোঁচৰাই আনি তুলি ধৰে আৰু মাছবোৰ কাপোৰখনৰ ওপৰত উঠি আহে। মোৱা মাছ নে কি বোৰ বহুত আছিল তেতিয়া। সেইবোৰ পাতত দি খাবলৈ বৰ মজা। লগতে যদি গোলনেমু এটা চেপি মাছখিনি পিটিকি লোৱা হয় আৰু মজা হয়। টিকাত দুই গোৰ লগালেও খাবলৈ নেৰিবি বুজিছ। অ’ কি কৈ আছিলোঁ, পুখুৰী। তেতিয়াৰে কথা। সাঁতুৰিব পাৰোঁ অলপ অলপ। পানী ভর্তি পুখুৰীত নামিবলৈ নিদিয়ে অৱশ্যে। পানী কমি থাকিলে গৰমৰ দিনত নামিবলৈ পাওঁ। আমাৰ পৰিয়ালৰে আছিল দুটামান অঘাইটং, বয়সৰ হিচাপত মোৰ জন্মৰ চাৰি পাঁচ বছৰৰ আগতে তাহাঁতি জন্মিল। অঘাইটং হ’লেও মোক মৰম কৰে। কেতিয়াবা তাহাঁতিও আহি পুখুৰীত নামেহি। আৰু কি জাননে তাহাঁতৰ মাজৰে যি মোক গোটেই কেইটাতকৈ বেছি মৰম কৰিছিল সিয়েই পানীৰ তলত, মোৰ গাৰ নুচুবলগীয়া ঠাইবোৰত চিকুটি দিছিল। মই একো বুজি নাপায় দৰক লাগি ৰৈছিলোঁ। গাত জোক লগাৰ দৰে ভয় খাই খৰকৈ পানীৰপৰা উঠি আহিছিলোঁ। এতিয়াও তাৰ সন্মুখত মই সহজ হ’ব নোৱাৰোঁ। তাৰ চকুলৈ চাবলৈকে মোৰ অহেতুক ভয় এটা লাগে।\n: কিবা বুজিলিনে?\n: বাকী কাহিনীবোৰ কৈ ল।\nআমাৰ ব পাইৰ সৰুজনী ছোৱালী, মানে মোৰ বাইদেউ দেখিবলৈ বৰ ধুনীয়া আছিল। পঢ়িবলৈও খুউব মন আছিল তাইৰ। কিন্তু মদাহী বাপেকটোৱে সেইবোৰলৈ কাণেই নিদিছিল। মদ খাই হুলস্থূল কৰে, বৰমাক ঔ-কিল দিয়ে। কাম বুলিবলৈ গেলা মালৰ দোকানখনতে দিনটো বহি থাকিছিল তাচপাত খেলি খেলি। আৰু দিনত কিল ভুকু দিয়া মানুহজনীক ৰাতি মৰম কৰিছিল! মুঠতে পঢ়াৰ পৰিবেশ অকণোৱেই নাছিল। তথাপি তাই পঢ়িছিল। হাইস্কুল তেনেকৈয়ে পাৰ হ’ল। কলেজতো নাম লিখোৱালে। কিন্তু নগৰৰ কলেজলৈ সদায় অহা যোৱা কৰিবলৈ টকা-পইচা নাছিল। তেতিয়া আমাৰ ওচৰৰে সম্পর্কীয় দদাইদেউ এজনে তাইক সহায় কৰিছিল। ওপৰে ওপৰে চাবলৈ গ’লে একো নাছিল, যিহেতু সম্পর্কত তাহাঁতি দদাই-ভতিজী আছিল। পিছে লাহে লাহে এনেকুৱা হৈছিল ঘৰত বাইদেউ অকলে থকা গম পালেই সেইজন আহি বহি থাকিছিল। মানুহবোৰেও বু বু বা বা আৰম্ভ কৰিছিল। এদিন হায়াৰ চেকেণ্ডেৰীৰ ফাইনেল পৰীক্ষা নিদিয়াকৈয়ে তাই সেইজন মানুহৰ লগত মনে মনে গুচি গৈছিল। তয়ে কচোন তাইৰ পঢ়াৰ মন আছিল বাবেই মানুহজনে তাইক সহায় কৰিছিল নে তাইক নিজৰ কৰি পাবলৈ প্রথমে সহানুভূতি দেখুৱাই পা-পইচা কিছু দি সহায় কৰিছিল?\n: সেইটো কেনেকৈ ক’বি! হয়তো প্রথমে মানুহজনে তাইৰ অৱস্থাটো দেখিয়েই সহায় কৰিছিল। পিছত তাইলৈ মৰম ওপজিল।\n: ইমানেই যদি সহানুভূতি আছিল তাইক পঢ়িবলৈ নিদিলে কিয় তেওঁ? আৰু মই এতিয়া শুনা মতে তাহাঁতৰ সংসাৰ মুঠেও সুখৰ নহয়। মানুহটোৱে তাইক যাৰে তাৰে লগত সন্দেহ কৰে।\nএবাৰ মই গৰমৰ বন্ধত লগৰ এজনীৰ মোমায়েকৰ ঘৰত দুদিনমান থাকিবলৈ গৈছিলোঁ তাইৰ লগত। মোমায়েক দুটা, মাহীয়েক এজনী। ডাঙৰটোৱে নতুনকৈ বিয়া পাতিছে। সৰুটো মোমায়েক বাহিৰত থাকি কিবা চাকৰি কৰে। স্কুলত তাই খুউব কৈ থাকে মোমায়েকৰ ঘৰখনৰ কথা। আম, কঁঠাল, কমলা, লেতেকু, জামুক, পনিয়ল, লিচু, মধুৰিআম সবেই আছিল সেইখন ঘৰৰ চৌহদত। ডাঙৰ পুখুৰী, ঘৰটোৰ সমানেই ডাঙৰ ভঁৰাল, হাঁহ-কুকুৰা, গৰু-ছাগলী… মুঠতে সকলোফালে উভৈনদী। কথাবোৰ শুনি শুনি মোৰ বৰকৈ সেইখন ঘৰলৈ যাবলৈ মন গৈ আছিল। গৈ যি দেখিলোঁ একেষাৰেই ক’ব পাৰি যে তাই এচিকুট মানো মিছা কথা কোৱা নাছিল। কেৱল বস্তু-বাহানিৰ কথা ক’লে ভুল হ’ব, ঘৰৰ মানুহকেইটাৰ মাজতো যি মিলা-প্রীতি আছিল নেদেখিলে তই বুজিব নোৱাৰিবি। ভাতৰ পাতত বহি আটায়ে ইমান ধুনীয়াকৈ কথা পাতে নহয়, এদিনীয়া মানুহৰ খেলি মেলি লাগিব আচলতে কথা পাতি থকা কেইজন ঘৰৰ মানুহ নে আলহী ফুৰিবলৈ অহা কোনোবা। নেদেখিলে অনুমান কৰিব নোৱাৰি ইটোৰ সিটোলৈ থকা মৰমৰ কথা। বৌয়েকজনীয়ে দেওৰেকক নিজৰ সৰু ভায়েকৰ দৰে মৰম কৰিছিল। দেওৰেকেও ধুনীয়া বৌয়েকজনীক ধেৰ কিবাকিবি বস্তু আনি দিছিল। ককায়েকটো আছিল অলপ অজলা। ঘৰৰ খেতি পথাৰ তেওঁৱেই চম্ভালিছিল। পৰিশ্রম কৰিব পাৰিছিল বহুত। এইখিনিলৈকে ঠিকেই আছিল। পিছৰ কথাবোৰেহে মোক আচৰিত কৰিছিল। দুবছৰৰ পিছত শুনিলোঁ মোৰ লগৰজনীৰ মামীয়েক দেওৰেকৰ লগত পলাই গ’ল নিজৰ মানুহটোক এৰি!\n: তই কৈ থকা কাহিনীবোৰ সঁচা নে মিছা ঔ? মই ততকে ধৰিব পৰা নাই।\n: যি ধৰিবলৈ আছে পিছত ধৰি থাকিবি। চিনেমা এখনৰ শেষটো যদি তোক কোনোবাই কৈয়েই দিয়ে চিনেমা চোৱাৰ মজাটো ক’ত থাকিব?\n: বাৰু বাৰু।\n: আচলতে আমি মানুহবোৰ খুউব স্বার্থপৰ, মিছলীয়া, মুখা পিন্ধা। হয়নে নহয় তই ক?\n: তই হয় বুলি ক’লেই যে ময়ো ক’ম, তাৰ কিবা মানে আছে নেকি?\n: হাঃ হাঃ হাঃ । ঠিক ঠিক। দস্তুৰমত তোৰ বিবেক বুদ্ধি আছে। কথাবোৰ জুকিয়াই মেলি ভালকৈ চালি-জাৰি ক।\n: চালি-জাৰি চাবলৈ কি আছে! কিছু কিছু ক্ষেত্রত সবেই স্বার্থপৰ, মিছলীয়া। কেতিয়াবা মুখা এখন পিন্ধাটো জৰুৰী হৈ পৰে। সেইটো কথা তয়ো নুই কৰিব নোৱাৰ’, দুখ লাগিছে বুলিয়েইতো আৰু তই অনবৰতে হায়ৈ-বিয়ৈ কৰি বিনাই থাকিলে নহ’ব। দুখ কাৰ নাথাকে? সেইবোৰ সব ক্ষন্তেকীয়া। এই ক্ষন্তেকীয়া খিনিকে কেতিয়াবা লুকুৱাই ৰাখিবলৈ মুখা এখন দৰকাৰী হৈ পৰে। ধৰি ল’ তোৰ ঘৰত চাউল নাই, নাই মানে তই যে এসাঁজ ভাতলৈ চাউল যোগাৰ কৰিব পাৰিবি তাতো সন্দেহ আছে। সেইখিনি সময়তে আহিল এদিনীয়া মানুহ এজন তোৰ ঘৰলৈ বহু দূৰৰপৰা ৰাতিটো থকাকৈ। কি কৰিবি তই?\n: কি কৰিম মানে? যেনেকৈ হ’লেও চাউল মুঠি যোগাৰ কৰাৰ চেষ্টা কৰিম আক’।\n: আলহী অহাৰ বাবে খং কৰি আলহীৰ কাণ চুব পৰাকৈ কিবাকিবি নক’বলগীয়া ক’বি নেকি যাতে আলহী গুচি গ’লেও যাওক? নে আলহী শুশ্রূষা কৰিবলৈ নোৱাৰিছোঁ বুলি তই আলহীৰ আগত দুখ কৰিবি? নে আলহীক তোৰ অভাৱী জীৱনৰ কথা অকণো ভূ নিদিয়াকৈ তই যেনেকৈয়ে হওঁক ভাত সাজ যোগাৰ কৰি আলহীৰ আল-পৈচান ধৰিবি? ধৰি ল’ এই এসাঁজ ভাত যোগাৰ কৰিবৰ বাবে তই আপদে বিপদে লাগে বুলি বহুদিনৰেপৰা সাঁচি থোৱা খুচুৰা পইচাৰ টেকেলিটো ভাঙিব লগা হ’ল। আলহী আহিছে বুলি দাইল এপোৱা, মিঠাতেল দুটকাৰ, আলু পাঁচ টকাৰ, পিয়াজ তিনি টকাৰ, কণী দুটা; এইকণটো তোৰ যোগাৰ কৰিবৰ মন যাবই! তেতিয়া? এতিয়া তই নিজে ভাবি ল’ কোনখিনিত স্বার্থপৰ হৈ মিছলীয়াৰ মুখা এখন পিন্ধিবি! কাৰো ক্ষতি নকৰাকৈ অলপ অভিনয় কৰিব পাৰি মুখা এখন পিন্ধি লৈ, দুই এটা মিছা কথা ক’ব পাৰি কাৰোবাৰ ভালৰ কাৰণে, অলপ স্বার্থপৰ হ’বই লাগিব নিজক ভাল পাবলৈ হ’লে। সব বস্তুৰে অতি বেছি ভাল নহয় বুলি কয় যে, ইয়াতো সেইটোৱেই কথা।\n: হুমম… কথাবোৰ বৰ খেলিমেলি। আচ্ছা বাৰু ক চোন এইযে তই মোৰ ওচৰলৈ আহ’, কিয় আহ’? তই জান’ মই তোক ভাল পাওঁ আৰু ময়ো জানো তই মোক ভাল নাপাৱ! তথাপি তোৰ ওঁঠে চিনি পায় মোৰ ওঁঠৰ উষ্ণতাক। না তই মোক কিবা প্রতিশ্রুতি দিছ না মই কিবা চুক্তি কৰিছোঁ তোৰ স’তে। তেন্তে?\n: চা, তই বিচাৰিছ বাবেই মই তোৰ ওচৰলৈ আহিছোঁ। তয়ো মানা কৰা নাই মোক। এতিয়া নক’বি যে মই কিবা দোষ কৰিছোঁ। ইচ্ছা কৰিলে বহুত কিবাকিবি কৰিব পাৰোঁ, কিন্তু নাই কৰা। কিছুমান বস্তু কিছুমানক দিব পাৰি। সেয়ে দিছোঁ। নিজক এবাৰ সুধি চা। তয়ো জানো নিবিচাৰ মোক ওচৰৰ পৰা। নিজক ফাঁকি নিদিবি বুজিছ।\n: বুজিছোঁ। তই ভালপোৱা ছোৱালীজনী যদি তোৰপৰা আঁতৰি নগৈ এতিয়াও তোৰ হৈ থাকিলেহেঁতেন, তেতিয়াও কথাবোৰ এনেকৈ ভাবিব পাৰিলিহেঁতেন নে? তেতিয়াওঁ তই এনেকৈ মোৰ ওচৰলৈ আহিলিহেঁতেন নে? এতিয়াৰ দৰে বুকু ফিন্দাই ক’ব পাৰিলিহেঁতেন নে আন দহজনী ছোৱালীক নিচেই ওচৰৰপৰা পোৱাৰ কথা?\n: যিবোৰ নাই সেইবোৰক মাজলৈ নাটানিবি।\n: হাঃ হাঃ হাঃ। কিয়? তোৰ বেয়া লাগিছে? এটা কথা তই মানি ল’বি নে নাই নাজানো। কিন্তু মই মানো, বিশ্বাস কৰোঁ। তহঁত ল’ৰাবোৰৰ হয়তো কোনোবা ছোৱালীৰ লগত এদিন কটোৱাটো তেনেই সাধাৰণ কথা কিন্তু ছোৱালীবোৰে নোৱাৰে ইমান সহজে। ল’ৰা ছোৱালী বোলোতে মই সবকে সাঙুৰি লোৱা নাই সেইটোও জানিবি। সব একে কেতিয়াও হ’ব নোৱাৰে। তই কোৱা কথাবোৰৰ ওপৰত ভেজা দি হে মই তেনেকৈ ভাৱিছোঁ। এইযে তই মোক ভাল নোপোৱাকৈয়ে আহিছ মোৰ ওচৰলৈ, তোৰ বাবে চাগৈ ইয়াত ভাবিব লগীয়া একো নাই। কিন্তু মই? মই ভাল নোপোৱা এজনৰ হাতত নিজক সঁপি দিব নোৱাৰোঁ। আৰু তোক মোৰ কাষ চাপিবলৈ দিছোঁ মাত্র তোক মই ভাল পাওঁ বাবেই। তই ভবাৰ দৰে মই কেৱল তোৰ শৰীৰী সান্নিধ্য কেতিয়াও বিচৰা নাই।\n: হুঁহ তহঁতি ছোৱালীবোৰে ভাব’ কি নিজক? আহি গ’লি না নিজৰ জেগাত! মানে দোষ মই কৰিছোঁ? তই অবলা নাৰী, একো নাজান’! তহঁত ধুৱা তুলসীৰ পাত? কিয় তহঁতৰ মন নাযায় নেকি কাৰোবাৰ দুবাহুত সোমাই টোপনি যাবলৈ? সপোনতে মনে মনে ভাল লগা কাৰোবাৰ বিচনাত নিজক কল্পনা কৰি ৰোমাঞ্চিত হৈ পোৱা নাই নে আজিলৈকে? মিছা কথা নক’বি। তহঁতি তেনেকুৱা সপোন দেখা আৰু আমি ল’ৰাবোৰে নীলা চিনেমা চোৱাৰ মাজত কোনো পার্থক্য নাই। ছোৱালীবোৰ সঁচায়ে আচৰিত!\n: ৰহচোন খং নকৰিবি। মই ল’ৰাৰো বদনাম গোৱা নাই ছোৱালীৰো প্রশংসা কৰা নাই। তইতো কৱ প্রেম, ভালপোৱা এইবোৰৰ লগত তোৰ সম্পর্ক নাই। ইম’চন-চেন্টিমেন্ট এইবোৰ অদৰকাৰী তোৰ বাবে। ঠিক আছে মানি ল’লোঁ তোৰ কথাবোৰ। মানে তোৰ আৰু এটা মেচিনৰ মাজত কোনো পার্থক্য নাই!\n: মই সেইবুলি কোৱা নাই। মানুহ মানুহেই। ঈশ্বৰ হ’ব নোৱাৰে। মানুহ যেতিয়া, মানুহৰ আৱেগ-অনুভূতি থাকিবই। মানুহ হৈ মই মানুহৰপৰা বেলেগ কেনেকৈ হ’ম?\n: ময়োতো সেইটোৱেই বুজাব খুজিছোঁ তোক। তয়োতো মানুহ। তেন্তে তই কেনেকৈ পাৰ নিজক ইমান লুকুৱাই থ’বলৈ?\n: নাই লুকুওৱা মই। লুকুৱাবলৈ কি আছে। মই যি হয় সেয়াই। তই দেখোন কৈয়েই আছ’ সব মানুহ একে নহয়। সেইটোৱেই কথা। মই তোৰ দৰে নহয়। হ’ব নোৱাৰোঁ। তই ভবাৰ দৰে মই নাভাবোঁ। তোৰ ফিল’চফি আৰু মোৰ ফিল’চফি ৰে’লৰ চিৰিৰ দৰে। ক’ৰবাত কটাকটি কৰিব পাৰে কিন্তু একেলগ কেতিয়াও হ’ব নোৱাৰে।\n: আৰু সেয়ে তই মোক ভাল পাব নোৱাৰ’।\n: বাজে কথাবোৰ সুধি নাথাক।\n: হাঃ হাঃ হাঃ । সোধা নাই তোক। মই নিজকে নিজে কৈছোঁ। জাননে মই তোক ভালপাওঁ বুলি ক’বলৈ অলপো সংকোচ নকৰোঁ। সেয়ে কৈয়ো দিছোঁ তোক আগতেও বহুবাৰ। তোৰপৰা মই কেতিয়াও ইয়াৰ উত্তৰ বিচৰা নাই। প্রেম ভালপোৱা মানে কেৱল শৰীৰী সান্নিধ্য নিশ্চয় নহয়। একেদৰে কেৱল আৱেগৰ জখলাৰে বগাই গৈয়ো প্রেমৰ ঘৰ পাতিব নোৱাৰি। এতিয়া তয়ে ক’চোন প্রেম তই কৰিছ’ নে মই কৰিছোঁ? তোক মই আহিবলৈ মানা কৰা নাই কেতিয়াও আৰু তয়ো মোক ভাল নোপোৱাকৈয়ে চুই চাবলৈ অলপো কুণ্ঠাবোধ কৰা নাই। মই যিদৰে আৱেগৰ পিঠিত উঠি কল্পনাৰ আকাশত ঘূৰি ফুৰোঁ, একেদৰে তই প্রেকটিকেল হৈ জীৱনৰ খলাবমা বাটত সাহসেৰে খোজ দিয় যুক্তিৰ হাতত ধৰি। এতিয়া তয়ে ক এই সম্পর্কটোক তই কি বুলি ক’বি? কিছুমান কথাৰ উত্তৰ নাই বুজিছ’, সেইবোৰ বিচাৰি ফুৰাটোও মুর্খামিহে হ’ব। বাদ দে এইবোৰ।\nকি অ’ মোৰ কাহিনীবোৰ ক’ৰবাতে থাকিল দেখোন। নহ’ব বুজিছ এনেকৈ কাহিনী লিখা নহ’ব মোৰ। এতিয়া পঢ়োঁতাসকলে ভাৱিব কোনখিনি মোৰ নিজৰ কথা। কোনখিনি তোৰ কথা। কোনখিনি আমাৰ কথা। তোৰ আচলতে অস্তিত্ব আছেনে নাই। নে তয়ো মোৰ কাল্পনিক চৰিত্র। আৰু মই যদি কওঁ এইখিনি মোৰ নহয়, মাত্র কাহিনীৰ খাতিৰত ৰহণ লগাই বেছি বেছি কৰি লিখিছোঁ, তোকো মোৰ কাহিনীবোৰ শুনাবলৈকে কল্পনাৰ চিৰিয়েদি নমাই আনিছোঁ; তেতিয়া ৯৯% পাঠকেই ভাবিব যে মই মিছা কৈছোঁ আৰু ভাবিব আচলতে মই যিখিনি নহয় বুলি কৈছোঁ সেইখিনিহে মোৰ নিজৰ কথা। তেনেকৈ ভবাটোৱেই স্বাভাৱিক! আমাৰ মানুহৰ স্বভাৱেই যে সেইটো। ছোৱালীজনীতকৈ ল’ৰাটোলৈ মাক বাপেকৰ মৰম বেছি হয়, দুজনী ছোৱালীৰ ধুনীয়াজনীলৈ মৰম বেছি হয়, অলপ দেখনিয়াৰ হ’লে ছোৱালীবোৰৰ কামবোৰ সোনকালে হৈ যায়, কলেজৰ প্রেক্টিকেলৰ বহীত দুটা নম্বৰ বেছিকৈ পায়। যদি তোৰ বাহ্যিক সৌন্দর্য্য নাই তই ভিতৰি যিমানেই ধুনীয়া নহৱ কি সেইখিনি দেখুৱাবলৈ তই সুবিধাই নাপাবি। এনেকুৱা হাজাৰটা উদাহৰণ ওলাব যিবোৰ স্বাভাৱিক কিন্তু আমি মানি নলওঁ। আৰু আমি মানি নোলোৱাটোও স্বাভাৱিক!\nএদিন লিখিম এটা সঁচা কাহিনী। তোৰ আৰু মোৰ। সেইটো হ’ব মোৰ জীৱনৰ শ্রেষ্ঠ কাহিনী! তইতো জান’ নিজৰ শ্রেষ্ঠখিনি উজাৰি দিয়া মানেই শেষ! তাৰ পিছত ক’বলৈ লিখিবলৈ আৰু একো নাথাকে। কিন্তু কাহিনীৰ জানো শেষ হয় এনেকৈ? এটা জীৱনৰ মাত্র এটাই কাহিনী কেতিয়াও হ’ব নোৱাৰে। কাহিনীবোৰ কৈ শেষ নকৰালৈকে শেষ কাহিনীটো কেনেকৈ লিখিম? শেষটো উশাহে লগ এৰি যাবলৈ লোৱাৰ সময়তো মানুহৰ ক’বলৈ থাকে বহুত কিবাকিবি। কামনা কৰে আৰু অলপ সময় জীয়াই থাকিবলৈ! ডায়েৰী সদায় আধৰুৱাকৈয়ে লিখা হয়। গতিকে… …।\n‘বাগানিয়া’ জীৱনৰ কিছু মধুৰ-গধুৰ স্মৃতি – ১ (সুৰজিত নেওগ) →


চাৰি বছৰত দলং, নিৰ্মাণ আৰম্ভ হ’ব নৱেম্বৰত! দুৰ্যোগস্থলীত মুখ্যমন্ত্ৰী -\nHomeআঞ্চলিকচাৰি বছৰত দলং, নিৰ্মাণ আৰম্ভ হ’ব নৱেম্বৰত! দুৰ্যোগস্থলীত মুখ্যমন্ত্ৰী\nমাজুলী : বুধবাৰে সেই কাল সন্ধিয়া গৌৰৱৰ মাজুলীলৈ ঢাপলি মেলিছিল বহুজন৷ ইয়াৰে কিছু নিজ ঘৰলৈ, কিছুমান কৰ্মক্ষেত্ৰলৈ বুলি৷ খৰখেদাকৈ সন্ধিয়া হোৱাৰ আগতেই উঠিব লাগিব নাওখনত৷ কাৰণ নাওখন এৰি গ’লে বিশেষ যাতায়তৰ সুবিধাকন হেৰুৱাব লাগিব৷ সকলোৱে এক দায়িত্ব সহকাৰে নিজ বয়বস্তুৰে সাজু হৈছিল, কোনোৱে আপোনজনক হাত বাউলি বিদায় দিছিল৷ কিন্তু নাওখন যাবলৈ আৰম্ভ কৰোঁতে মুহূৰ্ততে ঘটিছিল সেই অনাকাংক্ষিত ঘটনাটো৷\nচকুৰ পচাৰতে ডুবি গৈছিল বহুলোক৷ যিসকলে সাঁতুৰিব জানিছিল তেওঁলোকে কোনোৰকম ভৰ বাৰিষাৰে পূৰ্ণ ব্ৰহ্মপুত্ৰৰ বুকুৰ পৰা নিজৰ প্ৰাণ ৰক্ষা কৰিছিল৷ কোনোৱে আকৌ চকুৰ সন্মুখতে মাতৃক পানীত ডুবি যোৱা দেখিও কেৱল ‘মা মা’ কৈ চিঞৰিবহে পাৰিছিল৷ যি যেনেকৈ পাৰে প্ৰাণৰ মমতাত কেৱল চিঞৰিছিল৷ দলং লাগে মাজুলীবাসীক৷ বহু প্ৰতিবাদ হ’ল, চৰকাৰী বহু আলোচনাও হ’ল৷ প্ৰয়াত প্ৰাক্তন মুখ্যমন্ত্ৰী তৰুণ গগৈৰ চৰকাৰ দিনতো, তথা প্ৰাক্তন মুখ্যমন্ত্ৰী সৰ্বানন্দ সোণোৱাল শাসনৰ দিনতো৷ কিন্তু সমাধান নহ’ল সমস্যাৰ।\nPrevious articleৰাজ্যত পুনৰ এনকাউণ্টাৰ, আহত দুৰ্ধৰ্ষ অপৰাধী\nNext articleভক্তৰ বাবে সুখবৰ : ২০২৩ত মুকলি হ’ব অযোধ্যাৰ ৰাম মন্দিৰ


অসমীয়া জাতীয় জীৱনত মহাপুৰুষীয়া পৰম্পৰা - অসমীয়া ৱিকিপিডিয়া\n১৯৮৭ চনৰ ফ্ৰেব্ৰুৱাৰীত\nলিখকৰ পৰিচয়[সম্পাদনা কৰক]\nপ্ৰধান প্ৰবন্ধ: হীৰেন গোহাঁই\nড॰ হীৰেন গোহাঁই অসমীয়া আৰু ইংৰাজী সাহিত্যৰ এজন সাহিত্যিক আৰু সমালোচক। ইয়াৰ উপৰিও তেখেত এজন কবি, সাংবাদিক, শিক্ষাবিদ আৰু শিক্ষক। তেখেত ১৯৩৯ চনত অসমৰ গোলাঘাট চহৰত জন্মগ্ৰহণ কৰিছিল। তেওঁ পূৰ্বে গুৱাহাটী আৰু বৰপেটা জিলাৰ বিদ্যালয়সমূহৰ পৰিদৰ্শক আছিল আৰু অৱসৰৰ পাছত আৰ্য বিদ্যাপীঠত অধ্যক্ষৰূপে কাম কৰিছিল।\nমহাপুৰুষীয়া ধৰ্মৰ আৰ্থ-সামাজিক, সাংস্কৃতিক, ঐতিহাসিক দিশসমূহৰ বিচাৰ-বিশ্লেষণেৰে এক বিদ্যায়তনিক আৰু সুচিন্তিত আলোচনা আগবঢ়াইছে। তদুপৰি এই গ্ৰন্থত অসমৰ জাতীয় জীৱনত মহাপুৰুষীয়া পৰম্পৰাৰ ইতিবাচক আৰু নেতিবাচক প্ৰভাৱসমূহো স্পষ্টভাৱে দেখুৱাইছে।\n↑ সমীন কলিতা (২০০৮). সাহিত্য অকাডেমি বঁটা বিজয়ী অসমীয়া. পৃষ্ঠা. ১৩৭.\n"https://as.wikipedia.org/w/index.php?title=অসমীয়া_জাতীয়_জীৱনত_মহাপুৰুষীয়া_পৰম্পৰা&oldid=255594"ৰ পৰা অনা হৈছে\nএই পৃষ্ঠাখন ২৩ ডিচেম্বৰ, ২০২০ তাৰিখে ১০:৩৭ বজাত অন্তিম সংশোধন কৰা হৈছিল।


অসম মেডিকেল কলেজত ব্ৰাহ্মণৰাজ - ALAYRAN\nঅসম মেডিকেল কলেজত ব্ৰাহ্মণৰাজ\nমেডিকেল কাউঞ্চিল অব ইন্দিয়াই অসমৰ ৬ চিকিৎসা মহাবিদ্যালয়ৰ MBBS পাঠ্যক্ৰমৰ আসন অতিৰিক্ত ভাৱে ১৭৪ খন বঢ়াই দিছে ৷ এয়া ভাল কথা ৷ কিন্তু এই অতিৰিক্ত ভাৱে বঢ়াই দিয়া আসন কেৱল "আৰ্থিকভাৱে দুৰ্বল শ্ৰেণীৰ সংৰক্ষণৰ অধিনত" কিয়? অৰ্থাৎ কেৱল ব্ৰাহ্মণৰ বাবে কিয়?\nব্ৰাহ্মণৰ বাহিৰে ভাৰতবৰ্ষত কোনো শ্ৰেণী-বৰ্ণয়ে অৰ্থনৈতিক সংৰক্ষণৰ সুবিধা লাভ কৰা নাই ৷ যোৱা বছৰ কেৱল ব্ৰাহ্মণে অ-সাংবিধানিক ভাৱে ১০ শতাংশ অৰ্থনৈতিক সংৰক্ষণৰ সুবিধা লাভ কৰিছে ৷ যিটো কেৱল কট্টৰ ব্ৰাহ্মণ(হিন্দুত্ব) সংস্থা ৰাষ্ট্ৰীয় স্বয়ং সংঘৰ কৃপাত মোডী ৰাজত সম্ভৱ হৈছে ৷\nঅসমৰ ৬ খন চিকিৎসা মহাবিদ্যালয়ত ১৭৪ খন আসন যোগ কৰিলে মুঠ ৯০০ খন আসন হ'বগৈ ৷ যদি পূৰ্ৱে থকা ৭২৬ খন আসনক অসমৰ OBC/SC/ST শ্ৰেণীৰ মাজত জনসংখ্যাৰ অনুপাতে আসন ভাগ কৰি দিয়া হ'য় তেন্তে SC বৰ্গৰ ১০ খন, ST বৰ্গৰ ৬ খন আৰু OBC য়ে ১৬ ৰ পৰা ১৯ খন আসন সংৰক্ষণৰ কাৰণে লাভ কৰিব ৷ সংৰক্ষণৰ সুবিধা থকা কাৰণেহে এই বৰ্গৰ মানুহে সংবিধানত ধাৰ্য কৰা সংৰক্ষণত শিক্ষাৰ্থীয়ে পঢ়িবলৈ নিদিষ্ট আসনকেইখন লাভ কৰিব ৷ বিপৰীতে যিকেইখন আসন থাকি যায় আটাইকেইখন আসনতে অসম আৰু অসমৰ বাহিৰৰ ব্ৰাহ্মণ শিক্ষাৰ্থীয়ে লাভ কৰে ৷\n৭২৬ খন আসনত সংৰক্ষণৰ আধাৰত অবিচি, এছটি আৰু এচছি শিক্ষাৰ্থীয়ে খুব বেছি ৩৬ খন আসন পাব ৷ পাৰিলে ৩৬ ত কৈ কম আসন হ'ব ৷ সাধাৰণ কেটেগৰীত দুই এটা অবিচি শিক্ষাৰ্থীয়ে আসন লাভ কৰিলেও এছটি আৰু এচছি শিক্ষাৰ্থীয়ে আসন লাভ কৰাটো অসম্ভৱ ৷ যদি দুই এখন পায়ও তেন্তে দয়া ৷ মুঠতে এই তিনি বৰ্গৰ শিক্ষাৰ্থীক এটা নিদিষ্ট চাৰ্কুলেট আসনৰ ভিতৰত ৰখা হ'য় ৷ আসন বৃদ্ধি মানেই উচ্চ বৰ্ণ শিক্ষাৰ্থীৰ ভৱিষ্যত অন্ধকাৰ, দিশশূণ্য… ৷\nদেখা যায় যে, ৭২৬ খন আসনৰ ভিতৰত অবিচি,এছটি আৰু এচছি শিক্ষাৰ্থীয়ে সংৰক্ষণ আৰু মেৰিট লিষ্টত ৪০-৪৫ খন আসন লাভ কৰিব ৷ যদি আৰু উপৰিঞ্চিকৈ ধৰা হ'য় তেন্তে আপুনি MOBC শিক্ষাৰ্থীক লগাই ১৫০ খন আসন ধৰিব পাৰে ৷ ৭২৬ খনৰ পৰা ১৫০ খন আসন সংৰক্ষণ আৰু "দয়া"ৰ বাবে মেৰিট লিষ্টত গ'ল ৷ বাকি থকা ৫৭৬ খন আসন কেৱল সাধাৰণ কেটেগৰী অৰ্থাৎ ব্ৰাহ্মণ শিক্ষাৰ্থীয়ে লাভ কৰে ৷ জেনেৰল কেইটাৰ ভিতৰত কেইটা অ-ব্ৰাহ্মণ শিক্ষাৰ্থী থাকিব? ধৰি লওঁক, জেনেৰেল কিন্তু অ-ব্ৰাহ্মণ শিক্ষাৰ্থী ১৫০ জন ৷ এতিয়া ব্ৰাহ্মণ শিক্ষাৰ্থী থাকিবগৈ ৪২৬ জন ৷ অৰ্থাৎ প্ৰত্যেক বছৰে অসমৰ প্ৰতিটো ব্ৰাহ্মণ পৰিয়ালৰ পৰা এজনকৈ চিকিৎসক জন্ম হ'য় বুলি কলেও অত্যুক্তি কৰা নহ'য় ৷ এতিয়া এই পৰিসংখ্যা দুগুন কৰিছে মেডেকেল কাউঞ্চিল অব ইন্দিয়াই ৷ অৰ্থনৈতিক সংৰক্ষণৰ অধিনত কেৱল অসমৰ ব্ৰাহ্মণ শিক্ষাৰ্থীৰ বাবেই ১৭৪ আসন মুকলি কৰি দিছে ৷ এই আসনৰ এখন আসনো অ-ব্ৰাহ্মণ শিক্ষাৰ্থীয়ে নাপায় ৷ এয়া কেৱল ব্ৰাহ্মণ শিক্ষাৰ্থীৰ ৷\nদেখা যায় যে, সংৰক্ষণৰ আধাৰত দেশৰ অবিচি বৰ্গই শিক্ষা আৰু প্ৰশাসনিক ক্ষেত্ৰৰ চাকৰিত ২৭ শতাংশ সংৰক্ষণ লাভ কৰিছে যদিও, অবিচি বৰ্গই ২৭ শতাংশ সংৰক্ষণ লাভ উঠাবলৈ সক্ষম হোৱা নাই ৷ কাৰণ ব্ৰাহ্মণতন্ত্ৰই অবিচিৰ ২৭ শতাংশ সংৰক্ষণত কিমিলিয়েৰ জাপি দিছে ৷ অৰ্থাৎ যি সকল অবিচি বৰ্গই বছৰী দুই লাখ টকা আয় কৰিব তেওঁলোকৰ বাবে থকা ২৭ শতাংশ সংৰক্ষণ প্ৰযোজ্য নহ'ব ৷ বিপৰীতে দেশৰ মাত্ৰ তিনি শতাংশ ব্ৰাহ্মণে বছৰী আঠ লাখ আয় কৰাৰ পাছতো গৰীৱ-দুখীয়া হোৱা বাবে অৰ্থনৈতিক সংৰক্ষণ লাভ কৰিবলৈ সক্ষম হ'ল ৷ কিয় হ'ল এবাৰ ভাৱি চাইছে নে?\nঅসমৰ মেডিকেল পাঠ্যক্ৰমৰ আসন হওঁক কিবা অন্য শিক্ষানুষ্ঠানৰ আসন সকলোতে সংৰক্ষণৰ নিদিষ্ট আসনৰ মতেহে অবিচি, এছটি আৰু এচছি শিক্ষাৰ্থীয়ে পঢ়িবলৈ আসন লাভ কৰে ৷ কিন্তু কোনো কালে ৰাজ্যখনৰ অবিচি, এছটি আৰু এচছি শিক্ষাৰ্থীয়ে Merit list ত আসন লাভ কৰা দেখা নাই ৷ ইয়াৰ কাৰণ হ'ল অবিচি, এছটি আৰু এচছি শিক্ষাৰ্থীয়ে উপযুক্ত হলেওঁ তাক পিছুৱাই ৰখা হ'য় ৷ এইটো ব্ৰাহ্মণনিজমৰ চক্ৰান্তই ৷ ভাৰতৰ প্ৰতিটো স্তৰতে ব্ৰাহ্মণে নিজৰ কব্জা কৰিবলৈ ভাৰতীয় সংবিধানৰ সংৰক্ষণক তীব্ৰ বিৰুধ কৰি আহিছে ৷ দিল্লীৰ ৰাজপথত মুকলিকৈয়ে ভাৰতীয় সংবিধান জ্বলাই দিয়া কাৰ্যসূচী ৰূপায়ন কৰিছে ৷\nঅসমত থকা মুঠ চিকিৎসকৰ হিচাপটো আপুনি নিজেই কৰক ৷ অনুসূচীত জাতি-জনজাতি চিকিৎসকতকৈ দহ গুণ চিকিৎসক কেৱল ব্ৰাহ্মণ(বামুন) পাব ৷ MOBC আৰু OBC দুয়োক মিলাই তেওঁলোকৰ চিকিৎসক তিনিগুণ মান হ'ব ৷ ইয়াৰ পাছত ব্ৰাহ্মণ চিকিৎসকৰ হিচাপটো মিলাই চাব ৷ মনত ৰাখিব যে, ভাৰতীয় সংবিধানে কেৱল এক শ্ৰেণী, বৰ্গ নতুবা বৰ্ণক আগ্ৰাধিকাৰ দিয়া কৰা অধিকাৰ দিয়া নাই ৷ ভাৰতীয় সংবিধানৰ ১৫ নং অনুচ্ছেদত সকলোৰে সমান অধিকাৰ বিষয়ে স্পষ্ট উল্লেখ আছে ৷ জনসংখ্যা অনুপাতে নিজ নিজ সমাজৰ পৰা সমান প্ৰতিনিধি আহিলেহে দেশ আৰু সমাজ সমানে আগুৱাই যাব ৷ কোনো এক বৰ্ণ নতুবা শ্ৰেণী গুৰু সংখ্যাৰে আগুৱাই গলে সমাজ আৰু দেশত বৰ্ণভেদ, জাতিভেদ, শোষণ আৰু নিষ্পেষণ বঢ়ি যায় ৷ যিটো ভাৰতবৰ্ষত সততে হৈ আহিছে ৷


'তালিবান' কোন? ইটো দলে সিটোক দিলে তালিবান আখ্যা, উত্ৰাৱল অসমৰ ৰাজনীতি– News18 Assam\n'তালিবান' কোন? ইটো দলে সিটোক দিলে তালিবান আখ্যা, উত্ৰাৱল অসমৰ ৰাজনীতি\n»'তালিবান' কোন? ইটো দলে সিটোক দিলে তালিবান আখ্যা, উত্ৰাৱল অসমৰ ৰাজনীতি\nUpdated:August 25, 2021, 7:59 PM IST\nশাসক-বিৰোধীৰ মাজত তালিবানক লৈ যুদ্ধ\nLast Updated: August 25, 2021, 7:59 PM IST\nআফগানিস্তান দখলদাৰী তালিবানক লৈ এতিয়া অসমৰ ৰাজনীতিত আৰম্ভ হৈছে যুদ্ধ। এই যুদ্ধত শাসকে বিৰোধী AIUDFক তালিবানপন্থী আখ্যা দিয়াৰ বিপৰীতে AIUDFয়ে শাসকীয় BJPক তালিবানৰ দৰে দল আখ্যা দিছে ৷ তালিবানকেন্দ্ৰিক যুদ্ধৰ সূত্ৰপাত হয় বুধবাৰে ৷\nআফগানিস্তানেই নহয়, অসমতো আছে তালিবান ৷ পৰস্পৰে পৰস্পৰক 'তালিবান' আখ্যা দিলে বিজেপি-AIUDFৰ বিধায়কে ৷\nBJPৰ বিধায়ক মৃণাল শইকীয়াৰ এই দাবীৰ পিছতে AIUDFৰ জ্যেষ্ঠ বিধায়ক আমিনুল ইছলামে মৃণাল শইকীয়া আৰু BJPক তালিবানৰ দৰে দল বুলি দাবী কৰে ৷\nআফগানিস্তানৰ দখলদাৰী বাহিনী কুখ্যাত তালিবানীৰ প্ৰসংগ সম্প্ৰতি সৰ্বত্ৰ চৰ্চিত বিষয় ৷ সেই তালিবানৰ প্ৰসংগকেই টানি আনি পৰস্পৰে পৰস্পৰক আক্ৰমণ-প্ৰত্যাক্ৰমণ বিজেপি আৰু AIUDFৰ ৷ AIUDFক তালিবানপন্থী আখ্যা দিলে বিজেপি বিধায়ক মৃণাল শইকীয়াই ৷ শইকীয়াই ক'লে- “হিন্দুস্তানপন্থী আৰু পাকিস্তানপন্থী এই দুটা দলহে থাকিব অসমত ৷”\nAIUDFক কৰা এনে কটু সমালোচনাৰ পাছতে বিধায়ক মৃণাল শইকীয়াক উভতি ধৰিছে AIUDFৰ জ্যেষ্ঠ বিধায়ক আমিনুল ইছলামে ৷ আমিনুল ইছলামে ক'লে- “মৃণাল শইকীয়া আৰু বিজেপি তালিবানতকৈ কম নহয় ৷ তালিবানক পৃথিৱীয়ে ঘৃণা কৰাৰ দৰে BJPকো মানুহে ঘৃণা কৰে ৷”\nFirst published: August 25, 2021, 7:58 PM IST


প্ৰসংগ : ঔপনিবেশিকতাবাদৰ অন্তৰ্জীৱন - (জিতেন বেজবৰুৱা) - মুক্ত চিন্তা\nপ্ৰসংগ : ঔপনিবেশিকতাবাদৰ অন্তৰ্জীৱন - (জিতেন বেজবৰুৱা)\nৰাজনৈতিক মনস্তত্ত্ববিদ আশিস নন্দীক ঘাইকৈ আধুনিকতাৰ সমালোচক বুলিয়েই জনা যায়। ভাৰতত স্বাধীনতাৰ পৰৱৰ্তী প্ৰায় তিনিটা দশক ধৰি জৱাহৰলাল নেহৰুৰ আদৰ্শৰে বন্ধা গণতান্ত্ৰিক প্ৰমূল্য আৰু তাৰ প্ৰাতিষ্ঠানিক আধাৰটোৱেই অবিসম্বাদী ৰূপত প্ৰভাৱশালী হৈ আছিল। সত্তৰৰ দশকৰ শেষৰপৰা এই নেহৰুবাদী ব্যৱস্থাটোত লাহে লাহে খহনীয়া আৰম্ভ হয়। ইয়াৰ লগে লগে ভাৰতীয় সমাজ তথা ৰাজনীতিত ভালেমান নতুন বৈশিষ্ট্যৰ উদ্ভৱ হয় আৰু বহুতো নতুন শক্তিয়ে মূৰ দাঙি উঠে। অৱশ্যে ভাৰতৰ সমাজ তথা ৰাজনীতিৰ এই ব্যৱস্থাগত ৰূপান্তৰৰ সকলো দিশ এই লেখাত বিবেচ্য নহয়, মাত্ৰ এটা দিশৰ প্ৰতিহে আমি চকু দিম। এক কথাত ক'বলৈ গ'লে, স্বাধীন ভাৰতত যোৱা শতিকাৰ সত্তৰ দশকলৈকে জৱাহৰলাল নেহৰুৰ অবিসম্বাদী আধিপত্য বিৰাজ কৰিছিল; তাৰ পাছত নেহৰুৰ আধিপত্যৰ ক্ৰমাৱক্ষয় ঘটে আৰু তাৰ সমান্তৰালভাৱে নতুন ৰূপত মূৰ দাঙি উঠে – এফালে মহাত্মা গান্ধী আৰু আনফালে ভীমৰাও ৰামজী আম্বেদকাৰ। গান্ধীৰ উত্থানত দেশৰ ভালেমান চিন্তাবিদে মূল্যৱান বৰঙণি আগ বঢ়াইছিল। এই ক্ষেত্ৰত এক প্ৰধান ভূমিকা পালন কৰিছিল আশিস নন্দীয়ে। নন্দীক আমি মোটামুটিভাৱে নব্য গান্ধীবাদী সাংস্কৃতিক তাত্ত্বিক বুলি অভিহিত কৰিব পাৰো। নব্য গান্ধীবাদী দৃষ্টিকোণৰপৰাই নন্দীয়ে আধুনিকতাৰ প্ৰমূল্যসমূহ আৰু প্ৰতিষ্ঠানসমূহৰ সমালোচনা আগ বঢ়াই আহিছে। উদাহৰণস্বৰূপে, আশীৰ দশকত ছেকুলাৰবাদক লৈ এক তুমুল বিতৰ্কৰ সূচনা হৈছিল আৰু তাত ছেকুলাৰবাদৰ প্ৰধান সমালোচক হিচাপে অৱতীৰ্ণ হৈছিল নন্দী (লগতে টি. এন. মদন আদি)। তেওঁ লিখি উলিয়াইছিল এক ‘এণ্টি-ছেকুলাৰিষ্ট মেনিফেষ্টো'। তেওঁৰ ছেকুলাৰবাদৰ সমালোচনাৰ প্ৰধান দিশটো হ'ল এই যে সি আধুনিকতাবাদী এলিট শ্ৰেণীটোৰহে সম্পদ, সেই শ্ৰেণীটোৰ পৰিধি অতিক্ৰম কৰি বহল সমাজৰ মাজত সি কোনোমতেই বিস্তাৰ লাভ কৰিব নোৱাৰে – কিয়নো সৰ্বসাধাৰণ জনসাধাৰণৰ বাবে সি হ'ল এটা আচহুৱা আৰু অচিনাকি বস্তু। আনহাতে, ধৰ্মৰ প্ৰসংগত তেওঁ ‘বিশ্বাস হিচাপে ধৰ্ম' আৰু ‘মতাদৰ্শ হিচাপে ধৰ্ম' – এই দুইধৰণে বিচাৰ কৰিছে। প্ৰথমটো হ'ল জীৱনপ্ৰণালী হিচাপে জনসাধাৰণৰ মাজত ধৰ্মৰ ভূমিকা – এই ক্ষেত্ৰত ধৰ্ম হ'ল বহুত্ববাদী আৰু সহনশীল। আনটো হ'ল মূলতঃ অৰ্থনৈতিক আৰু ৰাজনৈতিক স্বাৰ্থৰ খাতিৰত ধৰ্মৰ ভিত্তিত মানুহক সংগঠিত কৰাটো। বিশ্বাস হিচাপে ধৰ্মৰ এই প্ৰথমটো চৰিত্ৰ হ'ল পৰম্পৰাগত, আনহাতে মতাদৰ্শ হিচাপে ধৰ্মৰ দ্বিতীয়টো চৰিত্ৰ হ'ল আধুনিকতাৰ পটভূমিত সৃষ্ট। নন্দীয়ে ক'ব বিচাৰে যে আধুনিক ৰাষ্ট্ৰৰ প্ৰতিষ্ঠানসমূহ আৰু প্ৰেক্টিচসমূহৰ বিকাশৰ যিটো ঐতিহাসিক প্ৰক্ৰিয়া – মতাদৰ্শ হিচাপে ধৰ্মৰ ভূমিকা আৰু ছেকুলাৰবাদ, এই দুয়োটা সেই একেটা প্ৰক্ৰিয়াৰে সৃষ্টি। অৰ্থাৎ, আধুনিকতাৰ যিটো প্ৰক্ৰিয়াই মতাদৰ্শ হিচাপে ধৰ্মৰ বিকাশ ঘটাইছে, সেই একেটা প্ৰক্ৰিয়ায়েই ছেকুলাৰবাদৰো বিকাশ ঘটাইছে। সেইবাবেই নন্দীয়ে ছেকুলাৰবাদৰ অন্তৰ্নিহিত দুৰ্বলতা তথা সমস্যাৰ কথা কৈছে। তেওঁ মত পোষণ কৰিছে যে ছেকুলাৰবাদৰ সলনি জনসাধাৰণৰ মাজত বৰ্তি থকা বহুত্ববাদী আৰু সহনশীল ধৰ্মীয় পৰম্পৰাসমূহৰ মাজতেই সমাধানৰ সন্ধান কৰা উচিত। ছেকুলাৰবাদৰ প্ৰসংগটোত নন্দীৰ দৃষ্টিভংগীৰপৰাই সাধাৰণভাৱে আধুনিকতা তথা তাৰ অন্যান্য উপাদানসমূহৰ প্ৰসংগত তেওঁৰ দৃষ্টিভংগীৰ উমান পাব পাৰি। সাধাৰণভাৱে ক'বলৈ গ'লে, তেওঁ ভাৰতবৰ্ষৰ সমাজ আৰু ৰাজনীতিত প্ৰভাৱশালী হৈ থকা নেহৰুবাদী আধুনিকতাবাদৰ সীমাবদ্ধতা আৰু সমস্যাসমূহ উন্মোচন কৰি তাৰ বিপৰীতে এক পৰম্পৰাবাদৰ ধাৰণা দাঙি ধৰি আহিছে। এঠাইত তেওঁ নিজৰ স্থিতিক ‘সমালোচনাত্মক পৰম্পৰাবাদ' বুলি অভিহিত কৰিছে। সেইবাবে তেওঁৰ ৰাজনৈতিক অৱস্থানক পুনৰুত্থানবাদী-সাম্প্ৰদায়িকতাবাদী শিবিৰৰ সৈতে একাকাৰ কৰি পেলাব নোৱাৰি, আৰু তেওঁ সাম্প্ৰদায়িকতাবাদী শক্তিসমূহৰ বিৰুদ্ধেই নিজৰ অৱস্থান লৈ আহিছে। কিন্তু এটা কথা ঠিক যে তেওঁৰ আৰু তেওঁৰ সহধৰ্মীসকলৰ আধুনিকতাবিৰোধী আৰু পৰম্পৰামুখী অৱস্থানৰ ফলস্বৰূপে ইতিমধ্যে এক উমৈহতীয়া বাগধাৰাগত ক্ষেত্ৰৰ সৃষ্টি হৈছে য'ত পুনৰুত্থানবাদী-সাম্প্ৰদায়িকতাবাদী শিবিৰেও মাজে-সময়ে সহজে বিচৰণ কৰিব পাৰে (বন্দনা শিৱা আদি পৰিবেশ-নাৰীবাদীসকলৰ ক্ষেত্ৰত সেইটো স্পষ্ট ৰূপতেই দেখা গৈছে)। সি যি নহওক, ভাৰত তথা দক্ষিণ এছিয়াৰ প্ৰেক্ষাপটত নন্দীৰ আধুনিকতা-সমালোচনাৰ মূল্যৱান ঐতিহাসিক ভূমিকা আছে। তেওঁ দাঙি ধৰা পৰম্পৰামুখী সমাধান নিশ্চয়কৈ আমি গ্ৰহণ কৰিব নোৱাৰো, কিন্তু নেহৰুবাদী আধুনিকতাৰ দুৰ্বলতা আৰু সমস্যাসমূহৰপৰা মুক্তিৰ পথ দেখুৱাব পৰা বৈকল্পিক আধুনিকতাৰ কাঠামো এটা আজিও আমাৰ সন্মুখত স্পষ্টকৈ গঢ় লৈ উঠা নাই। গতিকে আশিস নন্দী আদিৰ আধুনিকতা-সমালোচনাৰ প্ৰত্যুত্তৰ পুৰণি আৰু অভ্যস্ত নিৰাপত্তা আৰু নিশ্চয়তাৰ মাজলৈ উলটি যোৱাটো নিশ্চয় নহয় – তাৰ সঠিক প্ৰত্যুত্তৰ হ'ব এক জনমুখী বৈকল্পিক আধুনিকতাৰ কাঠামো নিৰ্মাণ কৰাৰ প্ৰত্যাহ্বান গ্ৰহণ কৰাহে।\nআশিস নন্দীৰ The Intimate Enemy: Loss and Recovery of Self under Colonialism হ'ল ১৯৮৩ চনত প্ৰথম প্ৰকাশিত এখন ক্ষুদ্ৰ অথচ বিখ্যাত গ্ৰন্থ। তেতিয়াৰেপৰা গ্ৰন্থখনৰ বহুবোৰ সংস্কৰণ প্ৰকাশ পাইছে। আমি ব্যৱহাৰ কৰা সংস্কৰণটো ‘অক্সফ'ৰ্ড ইণ্ডিয়া পেপাৰবেক' ৰূপত প্ৰকাশিত, ২০১৩ চনৰ মুদ্ৰণ। অক্সফ'ৰ্ডে প্ৰকাশ কৰা তিনিটা খণ্ডৰ আশিস নন্দী অম্নিবাছৰ Exiled at Home খণ্ডতো প্ৰকাশ পাইছে। গ্ৰন্থখন ইণ্টাৰনেটত বিচাৰিলে পি ডি ৰূপতো সহজেই পোৱা যায়। এইখিনিতে আমি পাঠকৰ জ্ঞাতাৰ্থে উক্ত অম্নিবাছৰ তিনিটা খণ্ডত সংকলিত গ্ৰন্থসমূহৰ বিষয়ে জনাই থ'ব খুজিছো। প্ৰথম খণ্ডটো হ'ল Exiled at Home: ইয়াত সংকলিত গ্ৰন্থসমূহ হ'ল At the Edge of Psychology, The Intimate Enemy, CreatingaNationality. দ্বিতীয় খণ্ডটো হ'ল Return from Exile: ইয়াত সংকলিত গ্ৰন্থসমূহ হ'ল Alternative Sciences, The Illegitimacy of Nationalism, The Savage Freud. তৃতীয় খণ্ডটো হ'ল A Very Popular Exile: ইয়াত সংকলিত গ্ৰন্থসমূহ হ'ল The Tao of Cricket, An Ambiguous Journey to the City, Traditions, Tyranny and Utopias. অম্নিবাছৰ তিনিওটা খণ্ডৰে শিৰোনামত থকা Exile শব্দটো ব্যঞ্জনাময়–ই হয়তো সাধাৰণভাৱে নন্দীৰ চিন্তা-চৰ্চাৰ চৰিত্ৰকে সূচিত কৰে। সহজ আৰু অভ্যস্ত চিন্তাৰ মাজত নন্দীক সদায়েই এক ব্যতিক্ৰম ৰূপত দেখিবলৈ পোৱা যায়। আমি সাধাৰণতে যিধৰণে চিন্তা কৰো, নন্দীয়ে ঠিক ওলোটা পিনৰপৰা তাক আক্ৰমণ কৰে। সেইবাবে তেওঁৰ ৰচনাৰাজিয়ে মানুহক সদায় ভবাতকৈ বেলেগধৰণে ভাবিবলৈ উদগনি যোগায়। কেতিয়াবা কেতিয়াবা তেওঁৰ ৰচনাই বিমূৰ্ত মনস্তাত্ত্বিক বাগাড়ম্বৰৰ সৃষ্টি কৰা যেন লাগে। কিন্তু তেওঁৰ ভাল ৰচনাসমূহ পঢ়াত মজা আছে। আমাৰ ভাব হয় যে ভাৰতৰ ৰাজনীতি আৰু সমাজ-সংস্কৃতি সম্পৰ্কীয় চিন্তা-চৰ্চাৰ উমান ল'ব খোজাসকলে বাকী চিন্তাবিদসকলৰ লগতে আশিস নন্দীৰো বাছকবনীয়া ৰচনাসমূহ পঢ়া দৰকাৰ। সি যি নহওক, আমি আলোচ্য গ্ৰন্থখনলৈ উভতি যাব খুজিছো। যোৱা শতিকাৰ আশীৰ দশকৰপৰা ভাৰতৰ চিন্তাজগতত ঘটা মৌলিক পৰিবৰ্তনৰ ক্ষেত্ৰত অৱদান যোগোৱা ঘাই ঘাই বৌদ্ধিক কাৰকসমূহৰ ভিতৰত এই গ্ৰন্থখনো এখন। কেৱল ভাৰততে নহয়, ভাৰত তথা এছিয়াৰ ৰাজনীতি আৰু সমাজ-সংস্কৃতি সম্পৰ্কীয় চিন্তা-চৰ্চাৰ দিশ নিৰ্ণয়ৰ ক্ষেত্ৰত গ্ৰন্থখনে আন্তৰ্জাতিক বৌদ্ধিক সমাজখনতো যথেষ্ট প্ৰভাৱ পেলাইছিল। ইতিহাস, ৰাজনীতি, সমাজতত্ত্ব, মনস্তত্ত্ব, সাংস্কৃতিক অধ্যয়ন আদি বিভিন্ন বিষয়ৰ পৰৱৰ্তী কালৰ চৰ্চাত তাৰ প্ৰভাৱ দেখিবলৈ পোৱা যায়। বিশেষভাৱে ক'বলৈ হ'লে, উত্তৰ-ঔপনিবেশিক চিন্তা-চৰ্চাৰ বাবে ভাৰতত তাত্ত্বিক-ৰাজনৈতিক কাঠামো তৈয়াৰ কৰাৰ ক্ষেত্ৰত এই গ্ৰন্থখনৰ অতিশয় মূল্যৱান অৱদান আছিল।\nThe Intimate Enemy: Loss and Recovery of Self under Colonialism গ্ৰন্থখন হ'ল আচলতে দুখন ৰচনাৰ সংকলন : 'The Psychology of Colonialism: Sex, Age and Ideology in British India', 'The Uncolonized Mind: A Post-Colonial View of India and the West'. দুইখন ৰচনাৰ বিষয়বস্তু হ'ল ঔপনিবেশিকতাবাদ। ঔপনিবেশিকতাবাদৰ অৰ্থনৈতিক আৰু ৰাজনৈতিক আয়তনসমূহৰ আলোচনাৰ পয়োভৰ সাধাৰণতে বেছি, আৰু সেইটো হোৱাটোৱেই বাঞ্ছনীয়। কিন্তু ঔপনিবেশিকতাবাদৰ সাংস্কৃতিক আয়তনটোও সমানেই গুৰুত্বপূৰ্ণ। ঔপনিবেশিকতাবাদৰ মানসিক জগতখন কেনেকুৱা, আৰু সি ঔপনিবেশিক শাসক গোষ্ঠী আৰু প্ৰজা উভয়ক কেনেদৰে প্ৰভাৱিত কৰে তাৰ বিশ্লেষণ কৰাটোৱেই ইয়াত নন্দীৰ ঘাই উদ্দেশ্য। (colonizer, colonized – উপযুক্ত প্ৰতিশব্দৰ অভাৱত আমি এই দুটাক ক্ৰমে ঔপনিবেশিক শাসক গোষ্ঠী আৰু প্ৰজা বুলিয়েই উল্লেখ কৰিছো।) এই ফালৰপৰা নন্দী নিশ্চয়কৈ ফ্ৰাণ্টজ ফানৰ সমগোত্ৰীয়, কেৱল অধ্যয়নৰ ক্ষেত্ৰখন বেলেগ। নন্দীৰ বাবে ঔপনিবেশিকতাবাদ হ'ল এক জীৱন দৰ্শন, যিটো শোষক আৰু শোষিত উভয়েই আত্মস্থ কৰে। ঔপনিবেশিকতা-বিৰোধী চিন্তাত কেৱল ঔপনিবেশিক প্ৰজাসকলকেই ঔপনিবেশিকতাবাদৰ ভুক্তভোগী বুলি বিবেচনা কৰা হয়। কিন্তু নন্দীয়ে দেখুৱাইছে যে ঔপনিবেশিক প্ৰজাসকলৰ নিচিনাকৈয়ে আৰু সমানভাৱেই ঔপনিবেশিক শাসক গোষ্ঠীৰ সদস্যসকলো ঔপনিবেশিকতাবাদৰ ভুক্তভোগী–তেওঁলোক উভয়েই হ'ল ঔপনিবেশিকতাবাদৰ একেখন মানসিক পৃথিৱীৰ বাসিন্দা। সেইবাবেই এই শাসক গোষ্ঠীৰ সদস্যসকল আৰু ঔপনিবেশিক প্ৰজাসকলৰ মাজৰ শত্ৰুতা হ'ল একপ্ৰকাৰ অন্তৰংগ শত্ৰুতা–তেওঁলোক হ'ল intimate enemy. ঔপনিবেশিকতাবাদৰ এই সাংস্কৃতিক আয়তনটো অবিহনে সি ভাৰতৰ নিচিনা সমাজবিলাকত ইমান দীৰ্ঘস্থায়ী শাসন বৰ্তাই ৰাখিব নোৱাৰিলেহেঁতেন তথা তাৰ ফৰ্মেল অৱসানৰ পাছতো ইমান গভীৰ আৰু ব্যাপক মতাদৰ্শগত আধিপত্য টিকি থকাটো সম্ভৱ নহ'লহেঁতেন। ভাৰতত ব্ৰিটিছ ঔপনিবেশিকতাবাদৰ ভৰপক সময়ছোৱাত, দ্বিতীয় বিশ্বযুদ্ধৰ কালত যেতিয়া ভাৰতৰ জনসংখ্যা প্ৰায় ৩৫০ মিলিয়ন আছিল তেতিয়া ভাৰতত থকা ব্ৰিটিছ লোকৰ সংখ্যা আছিল মাত্ৰ পঞ্চাছ হাজাৰ। গতিকে নন্দীয়ে ক'ব খোজে যে ব্ৰিটিছে সামৰিক শক্তিৰে ভাৰতবাসীক পদানত কৰি শাসন কৰা কথাটো বৰ এটা শুদ্ধ নহয়, বৰং ব্ৰিটিছৰ হৈ ভাৰতবাসীয়ে নিজেহে ভাৰতবাসীক শাসন কৰিছিল। আৰু এই ক্ষেত্ৰত প্ৰধান ভূমিকা পালন কৰিছিল ঔপনিবেশিকতাবাদৰ মতাদৰ্শই। মন কৰিবলগীয়া যে নন্দীৰ গ্ৰন্থখনত ঔপনিবেশিকতাবাদৰ সময়সীমাৰ কোনো নিৰ্দিষ্টতা নাই : ক'ৰবাত যদি পলাশী যুদ্ধৰ লগে লগে তাৰ আৰম্ভণি ঘটিছে, ক'ৰবাত ১৮৩০ দশকতহে ঘটিছে, ক'ৰবাত আকৌ ব্ৰিটিছ শাসনৰ অৱসানৰ পাছতহে তাৰ সূচনা হৈছে। ইয়াৰপৰা বুজিব পাৰি যে সাংস্কৃতিক মতাদৰ্শ হিচাপে বৰ্তি থাকিবলৈ ঔপনিবেশিকতাবাদে নিছক অৰ্থনৈতিক-ৰাজনৈতিক ভেটিৰ ওপৰতে নিৰ্ভৰ নকৰে।\nটমাছ ছাজৰ এষাৰ কথা নন্দীয়ে একাধিকবাৰ উল্লেখ কৰিছে–জন্তুৰ পৃথিৱীত নিয়মটো হ'ল তুমি আনক খোৱা, নহ'লে আনে তোমাক খাব; আনহাতে, মানুহৰ পৃথিৱীত নিয়মটো হ'ল তুমি সংজ্ঞা দিয়া, নহ'লে আনৰদ্বাৰা সংজ্ঞায়িত হোৱা। সমাজত আধিপত্যশীল বা শোষক গোষ্ঠীৰহে থাকে সংজ্ঞা দিয়াৰ অধিকাৰ, বাকীসকলে সেই সংজ্ঞা মূৰ পাতি গ্ৰহণ কৰিবলগা হয়। অৰ্থাৎ, সামাজিক শোষণ-আধিপত্যৰ প্ৰধান অস্ত্ৰ হ'ল জ্ঞান। নন্দীয়ে ক'ব খোজে যে ঔপনিবেশিকতাবাদ হ'ল একপ্ৰকাৰ জ্ঞানৰ ৰাজনীতি, একপ্ৰকাৰ কেটেগৰিৰ খেল। ঔপনিবেশিকতাবাদে যি জ্ঞানৰ বিকাশ ঘটায় আৰু যিবোৰ কেটেগৰিৰ নিৰ্মাণ কৰে, সেই জ্ঞান আৰু কেটেগৰিসমূহ মানি লোৱাৰ আৰু গ্ৰহণ কৰাৰ মাধ্যমেৰেই ঔপনিবেশিক প্ৰজাগণে ঔপনিবেশিকতাবাদৰ মতাদৰ্শ আত্মস্থ কৰে আৰু তেনেকৈয়েই তাৰ নাগপাশত সোমাই পৰে। প্ৰগতি আৰু ইতিহাস সম্পৰ্কীয় যি ধাৰণা ইউৰোপীয় চিন্তাত বিকশিত হৈছিল তাৰ মাজতেই অন্তৰ্নিহিত হৈ আছিল ঔপনিবেশিকতাবাদৰ বীজ। এই ধাৰণাই প্ৰাচীন গ্ৰিচৰপৰা আৰম্ভ কৰি ৰোমান সাম্ৰাজ্যইদি এনলাইটেনমেণ্ট হৈ আধুনিক ইউৰোপীয় ঔদ্যোগিক সভ্যতাৰ উচ্চ শিখৰলৈ–মানৱ সমাজৰ বিকাশৰ এক সৰলৰৈখিক পথ অংকন কৰিছিল, আৰু সেই পথটোকে পৃথিৱীৰ সকলো সমাজৰ বাবে একমাত্ৰ মডেল হিচাপে দাঙি ধৰিছিল। (পণ্ডিতসকলে দেখুৱাইছে যে আধুনিকতাৰ বিকাশ পৃথিৱীৰ আন ঠাইতেই নালাগে, স্বয়ং ইউৰোপতেই যথেষ্ট জটিল আৰু বহুবৰ্ণী আছিল; পৃথিৱীৰ বিভিন্ন সমাজত তাৰ ৰূপ সমাজ অনুসৰি স্বকীয়ধৰণৰ আৰু বৈচিত্ৰ্যপূৰ্ণ আছিল, যাক ভিত্তি কৰি আধুনিকতাৰ বিকাশৰ এটা সহজ সাৰ্বজনীন মডেল দাঙি ধৰাটো সহজ নহয়। সুদীপ্ত কবিৰাজৰ এই সম্পৰ্কীয় ৰচনাৰাজি দ্ৰষ্টব্য।) সমাজ বিকাশৰ এই মডেলটো মানি ল'লে ঔপনিবেশিকতাবাদ এক অৱশ্যম্ভাৱী সত্যৰ ৰূপতেই আৱিৰ্ভূত হয়। এই মডেলটো অনুসৰি দুই-তিনি শতিকা পূৰ্বে ইউৰোপ য'ত আছিল আমি আজি তাত বাস কৰি আছো, আৰু আজি ইউৰোপ য'ত আছে আমি দুই-তিনিটা শতিকাৰ পাছত সেই ঠাই পামগৈ। অৰ্থাৎ, ইউৰোপৰ বৰ্তমান সমাজখনেই হ'ল আমাৰ সমাজৰ ভৱিষ্যৎ–তাৰ বাদে আমাৰ কোনো বিকল্প ভৱিষ্যৎ সম্ভৱ নহয়। মাৰ্ক্সেও, ঔপনিবেশিকতাবাদৰ শোষণ-যন্ত্ৰণাৰ কথা স্বীকাৰ কৰিও, কৈছিল যে ব্ৰিটিছ ঔপনিবেশিকতাবাদে ভাৰতত ইতিহাসৰ অসচেতন হাত হিচাপেই কাম কৰি আছে। ভাৰতৰ নিচিনা ইতিহাসবিহীন, নিশ্চল সমাজ এখনক ঔপনিবেশিকতাবাদে ইতিহাসৰ মাজত অন্তৰ্ভুক্ত কৰিছে আৰু তাৰ জৰিয়তে আধুনিকতাৰ দিশে আগ বঢ়াই নি আছে। এই প্ৰক্ৰিয়াটো হ'ব পাৰে যন্ত্ৰণাময়, কিন্তু সিয়েই আধুনিকতাৰ একমাত্ৰ পথ। ঔপনিবেশিকতাবাদৰ জ্ঞানৰ ৰাজনীতিৰ দ্বিতীয়টো প্ৰধান দিশ হ'ল প্ৰতিৰোধৰ মেনেজমেণ্ট। সহমত বা অভ্যস্ত আচৰণক নিয়মন কৰাৰ প্ৰয়োজন নাই, কিন্তু প্ৰতিবাদ-প্ৰতিৰোধক নিয়মন কৰাটো জৰুৰী। শিক্ষা ব্যৱস্থা আৰু সামাজিকীকৰণৰ প্ৰক্ৰিয়াৰ মাধ্যমেৰে ঔপনিবেশিক মতাদৰ্শই সুস্থতা, যৌক্তিকতা, পৰিপক্বতা আদিৰ সংজ্ঞাসমূহ সমাজত প্ৰোথিত কৰে। ইয়াৰ ফলস্বৰূপে প্ৰতিষ্ঠিত কৰ্তৃত্বৰ বিৰুদ্ধাচৰণ অসুস্থ, অযৌক্তিক, ল'ৰামতীয়া, অপৰিপক্ব আদি ৰূপত প্ৰতিভাত হয়। এই মৌলিক ধাৰণাসমূহৰ আৱৰ্তত থাকি কৰা প্ৰতিবাদ-প্ৰতিৰোধে সেইবাবে ঔপনিবেশিকতাবাদক প্ৰত্যাহ্বান জনোৱাৰ সলনি পৰোক্ষভাৱে সহায়হে কৰে। গতিকে ঔপনিবেশিকতাবাদক সাৰ্থকভাৱে প্ৰত্যাহ্বান জনাবলৈ হ'লে সি সৃষ্টি কৰা কেটেগৰিসমূহকো প্ৰত্যাখ্যান কৰিব পাৰিব লাগিব, সি সৃষ্টি কৰা জ্ঞানৰ বাহিৰত অৱস্থান কৰিব লাগিব। নন্দীয়ে সেয়েহে আধুনিকতাৰ পৰিসৰৰ বাহিৰত ঔপনিবেশিকতাবাদৰ প্ৰতিৰোধী শক্তিৰ সন্ধান কৰিছে। তেওঁৰ মতে, ঔপনিবেশিকতাবাদৰ সমালোচক ভাৰতীয়সকলৰ ভিতৰত গান্ধীয়েই সাৰ্থক ৰূপত ভাৰতীয় পৰম্পৰাৰ মাজত লুকাই থকা ঔপনিবেশিকতাবাদৰ প্ৰতিৰোধী শক্তিৰ উমান পাইছিল। গান্ধীয়ে ঔপনিবেশিক আধুনিকতাৰ প্ৰমূল্যসমূহক অস্বীকাৰ কৰিছিল। প্ৰগতি আৰু ইতিহাসক ভিত্তি কৰা মানৱ সমাজৰ বিকাশৰ ধাৰণাটোক তেওঁ প্ৰত্যাখ্যান কৰিছিল–তাৰ ঠাইত তেওঁ বিশ্বাস কৰিছিল এক চিৰন্তন বৰ্তমানত, য'ত অতীত আৰু ভৱিষ্যতৰ মাজত কোনো দুৰ্লংঘ্য প্ৰাচীৰ নাই, ইটোৰপৰা সিটোলৈ সহজ বিচৰণ সম্ভৱ। এই পৃথিৱীখন হ'ল সাধুকথা বা কল্পকাহিনীৰ পৃথিৱী। নন্দীয়ে কৈছে যে ভাৰতীয় সমাজৰ পৰম্পৰাৰ মাজৰপৰা গান্ধীয়ে সেই মিথিকেল পৃথিৱীখন বাছি লৈছিল আৰু তাৰপৰাই তেওঁ ঔপনিবেশিকতাবাদৰ বিৰুদ্ধে ৰাজনৈতিক হাতিয়াৰ নিৰ্মাণ কৰি উলিয়াইছিল। নন্দীয়ে নিজেও তেওঁৰ গ্ৰন্থখনত সেই মিথিকেল পৃথিৱীখনকে পুনৰ্নিৰ্মাণ কৰিবলৈ চেষ্টা কৰিছে। পৰম্পৰাৰ সমালোচনাৰ জৰিয়তে পুনৰ নতুন পৰম্পৰাৰ সৃষ্টি কৰিব পাৰি নেকি–এইটোৱেই হ'ল নন্দীৰ ৰাজনৈতিক উদ্দেশ্য। পাতনিত তেওঁ এইবুলি উল্লেখেই কৰিছে যে তেওঁৰ গ্ৰন্থখনৰ বিদ্যায়তনিক সমালোচনা কৰাটোৱেই যথেষ্ট নহয়। সেইখন যদি কোনোবাই বেয়া পাইছে তেন্তে তাৰ বিৰুদ্ধে এনেকৈ যুঁজ দিব লাগিব, যেনেকৈ মিথ একোটাৰ বিৰুদ্ধে যুঁজ দিয়া হয়–আৰু সেই যুঁজত তেতিয়াহে জয়ী হ'ব পৰা যাব যেতিয়া তেওঁ দাঙি ধৰাবিলাকতকৈ অধিক বিশ্বাসযোগ্য মিথ সৃষ্টি বা আৱিষ্কাৰ কৰাটো সম্ভৱ হ'ব।\nঔপনিবেশিকতাবাদী মতাদৰ্শৰ ঘাই দুটা দিশ আছিল যৌনতা আৰু বয়স। যৌন দমন আৰু ৰাজনৈতিক দমনৰ মাজত অংগাংগী সম্পৰ্ক বিৰাজমান। ইউৰোপীয় ঔপনিবেশিকতাবাদৰ ইতিহাসত ইয়াৰ প্ৰমাণ দেধাৰ পোৱা যায়। পশ্চিমীয়া সমাজৰ যৌন ষ্টিৰিঅ'টাইপ আৰু জীৱন দৰ্শনৰ সৈতে ঔপনিবেশিকতাবাদ আছিল খাজে-খাপে খাই পৰাবিধৰ। ই সমাজত এনে এক সাংস্কৃতিক মতৈক্যৰ সৃষ্টি কৰিছিল য'ত ৰাজনৈতিক আৰু সামাজিক-অৰ্থনৈতিক দমনে নাৰী আৰু নাৰীত্বৰ ওপৰত পুৰুষ আৰু পুৰুষত্বৰ দমনকো সূচায়। ঔপনিবেশিকতাবাদ হ'ল হাড়ে-হিমজুৱে পুৰুষত্ববাদী এক মতাদৰ্শ। এই অনুসৰি পুৰুষত্বই হ'ল আদৰ্শনীয় আৰু শৌৰ্য-বীৰ্যৰ প্ৰতীক। নাৰীত্ব হ'ল পুৰুষত্বৰ অভাৱ, আৰু সেয়ে ইয়াৰ চৰিত্ৰ অন্তৰ্নিহিতভাৱেই ঋণাত্মক। আনহাতে, পুৰুষত্বৰ মাজত লুকাই থকা নাৰীসুলভ চৰিত্ৰ হ'ল স্বয়ং নাৰীত্বতকৈও ভয়ানক আৰু ঘৃণনীয়। ঔপনিবেশিক মতাদৰ্শত ঔপনিবেশিক শাসক জাতিক পৌৰুষিক আৰু শাসিত জাতিক নাৰীসুলভ ৰূপত চিত্ৰিত কৰা হৈছিল। সমগ্ৰ জীৱন আচৰণত, আৰু বিশেষকৈ ভাৰতীয়সকলৰ সন্মুখত পৌৰুষিক চৰিত্ৰ বৰ্তাই ৰাখিবলৈ যাওঁতে ব্ৰিটিছ প্ৰশাসক আৰু অন্যান্য লোকসকলৰ অন্তৰ্জীৱন কেনেদৰে ব্যাধিগ্ৰস্ত হৈছিল, পুৰুষত্ববাদী মতাদৰ্শই ব্ৰিটিছ সমাজখনৰ ভিতৰত কিদৰে সংকটৰ জন্ম দিছিল, এইবিলাক দিশ নন্দীয়ে বহলাই আলোচনা কৰিছে। ইয়াৰ বিপৰীতে ভাৰতীয় পৰম্পৰাত পুৰুষত্ব আৰু নাৰীত্ব সম্পৰ্কীয় ধাৰণাসমূহ আছিল যথেষ্ট দ্ব্যৰ্থসূচক। কিন্তু লাহে লাহে ভাৰতীয় সমাজতো পুৰুষত্ববাদী মতাদৰ্শই খোপনি পুতিছিল, ক্ষাত্ৰধৰ্মকে শ্ৰেষ্ঠ বুলি গণ্য কৰা আৰম্ভ হৈছিল। ঔপনিবেশিকতাবাদৰ প্ৰতিৰোধতো পুৰুষত্ববাদে অনুপ্ৰেৰণা যোগাইছিল, ব্ৰিটিছক পৰাজিত কৰি ভাৰতৰ হৃত পৌৰুষ পুনৰুদ্ধাৰ কৰাৰ কথা ভবা হৈছিল। এই ক্ষেত্ৰত নন্দীয়ে চৰমপন্থী জাতীয়তাবাদী নেতাসকলৰ উদাহৰণ দিছে। ঔপনিবেশিকতাবাদৰ আনটো দিশ হ'ল তাৰ বয়স সম্পৰ্কীয় ধাৰণা। ইয়াৰ ইতিহাসৰ ধাৰণা অনুসৰি মানৱ জীৱনৰ বয়সৰ লগত মিলাই মানৱ জাতিৰ ইতিহাসৰ যি বয়স-বিভাজন ঘটোৱা হৈছিল সেই মতে, আধুনিক ইউৰোপীয় সমাজসমূহ আছিল পৰিপক্ব আৰু বয়স্ক, আনহাতে অনা-ইউৰোপীয় পিছপৰা সমাজসমূহ আছিল শিশুসুলভ আৰু অপৰিপক্ব। এই শিশুসুলভ আৰু অপৰিপক্বসকলক বয়স্ক আৰু পৰিপক্বসকলে অভিভাৱক হিচাপে শাসন কৰাটো আৰু তাক সংস্কাৰ কৰি পৰিপক্ব কৰি তোলাটো এনেকৈয়ে ন্যায্য প্ৰতিপন্ন হয়। ঔপনিবেশিক ইতিহাসবিদ তথা লেখকসকলৰ ভাৰত সম্পৰ্কীয় ৰচনাৰাজিত এই ধাৰণাসমূহৰ সুলভ প্ৰকাশ দেখা যায়। শিশুৰো আকৌ দুইধৰণৰ চৰিত্ৰ : এটা হ'ল শান্ত-শিষ্ট, মৰম লগা, সহজে কথা শুনা–যাক কোৱা হয় ‘শিশুসুলভ'; আনটো হ'ল উৎপতীয়া, শাসন নমনা, জধলা–যাক কোৱা হয় ‘ল'ৰামতীয়া'। ঔপনিবেশিক শাসকসকলেও শাসিতসকলক এইধৰণে দুভাগত ভাগ কৰিছিল, ‘ল'ৰামতীয়া'হঁতক কঠোৰভাৱে শাসন কৰিছিল। গান্ধীয়ে যৌনতা আৰু বয়স সম্পৰ্কীয় ঔপনিবেশিক মতাদৰ্শক অস্বীকাৰ কৰিছিল। তেওঁৰ দৃষ্টিত পুৰুষত্বতকৈ নাৰীত্ব হ'ল মহত্তৰ, কিন্তু মহত্তম হ'ল উভয়লিংগীয় অৱস্থা–য'ত পুৰুষ আৰু নাৰী উভয়ৰে গুণসমূহ একত্ৰিত হৈছে। তেওঁ স্পষ্টকৈ কৈছিল যে তেওঁৰ বাবে আদৰ্শনীয় মানৱ শৰীৰটো হ'ল উভয়লিংগীয়। সি যি নহওক, এনে কাৰণতে গান্ধীয়ে স্বাধীনতা আন্দোলনত যঁতৰ আৰু খদ্দৰৰ দৰে নাৰীসুলভ উপাদানৰ সমাহাৰ ঘটাইছিল আৰু বিশাল নাৰীসমাজক তাৰ মাজলৈ টানি আনিবলৈ সক্ষম হৈছিল। ৰাজনৈতিক কৰ্মপ্ৰেৰণা আৰু সাহসক তেওঁ পুৰুষত্বৰ আগ্ৰাসী আৰু হিংসাশ্ৰয়ী চৰিত্ৰৰপৰা মুক্ত কৰিব বিচাৰিছিল, আৰু তাক প্ৰতিষ্ঠা কৰিব বিচাৰিছিল নাৰীত্বৰ সৈতে সম্পূৰ্ণ সামঞ্জস্যপূৰ্ণ গুণাৱলীৰ ৰূপত। আনহাতে, শিশু আৰু বয়স্ক, অপৰিপক্ব আৰু পৰিপক্বৰ মাজৰ ক্ষমতাৰ পদানুক্ৰমক গান্ধীয়ে জীৱন আচৰণৰদ্বাৰা গোটে-পাতেই অস্বীকাৰ কৰিছিল। এনেকৈয়ে তেওঁ ঔপনিবেশিকতাবাদী সংস্কৃতিৰ মৰ্মমূলত কুঠাৰাঘাত কৰিছিল। গান্ধীয়ে ইউৰোপীয় সমাজৰ সেই সত্তাটো বিচাৰি পাইছিল যিটো হ'ল পুৰুষত্ববাদৰপৰা মুক্ত তথা অ-পুৰুষবাদী, আৰু তাৰ প্ৰতিয়েই তেওঁৰ ৰাজনৈতিক আবেদন জনাইছিল। প্ৰকৃতপক্ষে গান্ধীয়ে কেৱল ভাৰতক নহয়, স্বয়ং ইউৰোপকো ঔপনিবেশিকতাবাদৰপৰা মুক্ত কৰিব বিচাৰিছিল।\nওপৰত গ্ৰন্থখনৰ এটি তেনেই থূলমূল আৰু বিক্ষিপ্ত ধাৰণা দিবলৈ চেষ্টা কৰিলো। গ্ৰন্থখনত ঔপনিবেশিকতাবাদৰ আগ্ৰাসনৰ বিপৰীতে নন্দীয়ে ঘাইকৈ এক থলুৱা পৱিত্ৰতাক (innocence) সুৰক্ষা দিবলৈ চেষ্টা কৰিছে। দেশীয় পৰম্পৰাগত সমাজখনত ব্যাপ্ত হৈ থকা আভ্যন্তৰীণ ক্ষমতা-সম্পৰ্কসমূহৰ প্ৰতি ইয়াত সম্পূৰ্ণ উদাসীনতা দেখিবলৈ পোৱা গৈছে–সমগ্ৰ সমাজখন যেন একেখন মসৃণ সাংস্কৃতিক সমতলত সুষমভাৱে বিস্তাৰিত হৈ আছে, তেনে এটা ধাৰণাহে ইয়াত প্ৰতিভাত হয়। ইয়াৰ উত্তৰ কিন্তু নেহৰুবাদী আধুনিকতাৰ নিশ্চয়তাৰ মাজত স্বস্তি বিচাৰি যোৱাৰ মাজেৰে পোৱা নাযাব। তাৰ বাবে এক বৈকল্পিক আধুনিকতাৰ কাঠামো নিৰ্মাণ কৰিব লাগিব, আৰু সমাজৰ ক্ষমতা-সম্পৰ্কসমূহ উন্মোচন কৰিব পৰাকৈ আৰু সিবোৰক মষিমূৰ কৰিব পৰাকৈ নতুন ৰাজনীতিৰ বিকাশ ঘটাব লাগিব।\n(ৰচনাকাল : ১১ নৱেম্বৰ, ২০১৬)\nবিষয় আশীষ নন্দী ঔপনিবেশিকতাবাদ\nNo Comments : "প্ৰসংগ : ঔপনিবেশিকতাবাদৰ অন্তৰ্জীৱন - (জিতেন বেজবৰুৱা)"


পৌৰসভাৰ নিৰ্বাচনত দলৰ উৰ্দ্ধত ভাল লোকক প্ৰাৰ্থিত্ব দিয়ক ! মুখ্যমন্ত্ৰীৰ আহ্বানক লৈ শাসক-বিৰোধীত ব্যাপক চৰ্চা ...– News18 assam\nপৌৰসভাৰ নিৰ্বাচনত দলৰ উৰ্দ্ধত ভাল লোকক প্ৰাৰ্থিত্ব দিয়ক ! মুখ্যমন্ত্ৰীৰ আহ্বানক লৈ শাসক-বিৰোধীত ব্যাপক চৰ্চা ...\nমুখ্যমন্ত্ৰীৰ আহ্বানক সহাৰি দি AGPয়ে ক'লে-“পৌৰসভাৰ নিৰ্বাচনত BJP-AGPৰ মিত্ৰতা থাকিব"। জাকিৰ হুছেইন শিকদাৰে ক'লে- “শাসনত থকা BJPয়ে প্ৰথমে ভাল মানুহক টিকট দি বাট দেখুওৱাক ৷”\n৬ মাৰ্চত অনুষ্ঠিত হ'বলগীয়া ৰাজ্যৰ ৮০খন পৌৰসভাৰ নিৰ্বাচনত মুখ্যমন্ত্ৰীয়ে আহ্বান জনোৱাৰ দৰে দলৰ উৰ্দ্ধত গৈ সকলো দলে স্থানীয় ভাল লোকক প্ৰাৰ্থীত্ব দিবনে? বিষয়টো এতিয়া ৰাজ্যৰ সকলো দলৰ মজিয়াত চৰ্চাৰ বিষয় ৷ লগতে আসন্ন পৌৰসভাৰ নিৰ্বাচনত BJP-AGPৰ মাজত বাহাল থাকিব বন্ধুত্ব তথা মিত্ৰতা ৷\n“পৌৰসভাৰ নিৰ্বাচনত ভাল মানুহক প্ৰাৰ্থীত্ব দিয়ক ৷ দলৰ উৰ্দ্ধত গৈ সকলো দলে ভাল মানুহক দিয়ক টিকট”- ড° হিমন্ত বিশ্ব শৰ্মা ৷\nমুখ্যমন্ত্ৰীৰ এই আহ্বান এতিয়া চৰ্চাৰ বিষয় ৷ লগতে চৰ্চা চলিছে পূৰ্বে কি ভাল মানুহক দিয়া হোৱা নাছিল নেকি টিকট?\nএই সন্দৰ্ভত বিৰোধী কংগ্ৰেছৰ বিধায়ক তথা প্ৰদেশ কংগ্ৰেছৰ কাৰ্যকৰী সভাপতি জাকিৰ হুছেইন শিকদাৰে ক'লে- “প্ৰধানমন্ত্ৰী, মুখ্যমন্ত্ৰীৰ পৰা সকলো পদতে ভাল মানুহ অধিস্থিত হ'ব লাগে ৷ দাগী-অপৰাধীক কোনেও নিবিচাৰে ৷”\nলগতে জাকিৰ হুছেইন শিকদাৰে ক'লে- “শাসনত থকা BJPয়ে প্ৰথমে ভাল মানুহক টিকট দি বাট দেখুওৱাক ৷”\nৰাইজৰ হৈ কাম কৰিব বিচৰা, দলৰ উৰ্দ্ধত থাকিব বিচৰা ভাল মানুহক পৌৰসভা, পৌৰ নিগম বা পঞ্চায়তত টিকট দিয়াৰ বাবে মুখ্যমন্ত্ৰীয়ে জনোৱা আহ্বানক সহাৰি জনালে মন্ত্ৰী তথা AGPৰ সভাপতি অতুল বৰাই ৷\nইপিনে আসন্ন পৌৰসভাৰ নিৰ্বাচনত শাসকীয় মিত্ৰজোঁট BJP আৰু AGPৰ মাজত মিত্ৰতা থাকিব বুলি সদৰি কৰিলে AGPৰ সভাপতি অতুল বৰাই ৷\nপৌৰসভাৰ নিৰ্বাচনত AGPৰে মিত্ৰতা থাকিব বুলি স্পষ্ট কৰিলে BJPৰ ৰাজ্যিক সভাপতি ভৱেশ কলিতাই ৷\nFirst published: February 10, 2022, 17:48 IST\nagpBJPCandidate ListcongressElectionHimanta Biswa Sarma


সম্পত্তি - অসমীয়া ৱিকিপিডিয়া\nএই প্ৰবন্ধটো বাণিজ্যিক সংজ্ঞাৰ বিষয়ে। আন ব্যৱহাৰৰ বাবে সম্পত্তি (দ্ব্যৰ্থতা দূৰীকৰণ পৃষ্ঠা) চাওক।\nবিত্তীয় হিচাপকৰণত (Financial Accounting) সম্পত্তি (ইংৰাজী: Asset) -ৰ অৰ্থ হৈছে অৰ্থনৈতিক বিভৱ বা উপাদান। যোগাত্মক অৰ্থনৈতিক মূল্য থকা আৰু অধিকাৰ স্থাপন তথা মূল্য উৎপাদন কৰিবলৈ ব্যৱহাৰ কৰিব পৰা যিকোনো স্পৰ্শনীয় বা অস্পৰ্শনীয় বস্তুকে সম্পত্তি হিচাপে গণ্য কৰা হয়। সাধাৰণভাৱে, সম্পত্তিয়ে মালিকীস্বত্বৰ মূল্যক প্ৰতিনিধিত্ব কৰে যাক ধন বা মুদ্ৰালৈ (cash) ৰূপান্তৰ কৰিব পৰা যায়। অৱশ্যে ধন বা মুদ্ৰাও একপ্ৰকাৰৰ সম্পত্তি।\nএটা প্ৰতিষ্ঠানৰ উদ্বৃত্ত মিলন পত্ৰ অৰ্থাৎ বেলেঞ্চ শ্বিটখনে প্ৰতিষ্ঠানটোৱে অধিকাৰ কৰি থকা সম্পত্তিসমূহৰ মুদ্ৰা মূল্যসমূহ লিপিৱদ্ধ কৰে। এইসমূহ হৈছে এজন ব্যক্তি অথবা ব্যৱসায়ৰ টকা বা আন মূল্যৱান সামগ্ৰীসমূহ। সম্পত্তিৰ দুটা মুখ্য শ্ৰেণী হৈছে স্পৰ্শণীয় আৰু অস্পৰ্শণীয় সম্পত্তি। স্থাৱৰ আৰু অস্থাৱৰ সম্পত্তিকে ধৰি স্পৰ্শণীয় সম্পত্তিৰ কেইবাটাও বিভাগ আছে। মজুত সম্ভাৰ (inventory) অস্থাৱৰ সম্পত্তিত অন্তৰ্ভুক্ত, আনহাতে গৃহ-ভৱন, আচবাব পত্ৰ আদি স্থাৱৰ সম্পত্তি। \nঅস্পৰ্শণীয় সম্পত্তিসমূহ হৈছে বাহ্যিক অস্তিত্ববিহীন বিভৱ তথা স্বত্বসমূহ যাৰ প্ৰতিষ্ঠানটোত এক মূল্য আছে আৰু ই ব্যৱসায়িক স্থানত প্ৰতিষ্ঠানটোক কিছু সুবিধা প্ৰদান কৰে। সুনাম, কপিৰাইট, ট্ৰেডমাৰ্ক, পেটেণ্ট আৰু কম্পিউটাৰ প্ৰগ্ৰেমসমূহ এনে সম্পত্তিৰ উদাহৰণ।\n2 সম্পত্তিৰ বৈশিষ্ট্য\n2.1 হিচাপকৰণত সম্পত্তি\n2.2 অস্থাৱৰ সম্পত্তি\n2.3 দীৰ্ঘকালীন বিনিয়োগ\n2.4 স্থাৱৰ সম্পত্তি\n2.5 অস্পৰ্শণীয় সম্পত্তি\n2.6 স্পৰ্শণীয় সম্পত্তি\n2.7 অস্থাৱৰ, নমনীয় আৰু অতি নমনীয় সম্পত্তিৰ তুলনা\nসম্পত্তি হৈছে "অৰ্থনৈতিক মূল্যযুক্ত এক বিভৱ যাক কোনো ব্যক্তি, ব্যৱসায়িক প্ৰতিষ্ঠান বা দেশে ভৱিষ্যতে ই লাভালাভ প্ৰদান কৰাৰ আশাত ধাৰণ তথা নিয়ন্ত্ৰণ কৰে। "\nসম্পত্তিৰ বৈশিষ্ট্যসম্পাদনা কৰক\nআন্তঃৰাষ্ট্ৰীয় হিচাপকৰণ মান মণ্ডলী সম্পত্তিৰ সংজ্ঞা দাঙি ধৰিছে। আৰ এফ আৰ এছ ফ্ৰেমৱৰ্কৰ মতে, "সম্পত্তি হৈছে পূৰ্বকালীন কাম-কাজৰ ফলস্বৰূপে এটা প্ৰতিষ্ঠানে নিয়ন্ত্ৰণ কৰা বৈভৱ আৰু ভৱিষ্যতে ইয়াৰপৰা প্ৰতিষ্ঠানটোৰ অৰ্থনৈতিক লাভালাভ হোৱাটো আশা কৰা যায়। "\nহিচাপকৰণত সম্পত্তিসম্পাদনা কৰক\nহিচাপকৰণৰ দিশৰ পৰা এক সম্পদ বুলি প্ৰমাণ কৰিবলৈ সম্পত্তি এটাৰ লাভালাভ উলিওৱাৰ প্ৰয়োজন নাই। প্ৰতিষ্ঠানটোৱে ইয়াক ভিন্নধৰণে নিয়ন্ত্ৰণ কৰিব পাৰে।\nহিচাপ সমীকৰণে (accounting equation) সম্পত্তি, দেনা (লায়েবিলিটিজ) আৰু অংশীদাৰৰ (বা গৰাকী) প্ৰাপ্যৰ (owner's equity) সংযোগ স্থাপন কৰে:\nসম্পত্তি = দেনা + অংশীদাৰসকলৰ (গৰাকীৰ) প্ৰাপ্য সম্পত্তি = দেনা + মূলধন দেনা = সম্পত্তি + মূলধন মূলধন = সম্পত্তি - দেনা\nঅৰ্থাৎ এটা প্ৰতিষ্ঠানৰ মুঠ সম্পত্তিৰ মূল্য মুঠ দেনা আৰু অংশীদাৰসকলৰ প্ৰাপ্যৰ যোগফলৰ সমান।\nজেনেৰেলী এক্চেপ্টেড একাউণ্টিং প্ৰিন্সিপলছ চমুকৈ GAAP-ৰ নীতি অনুসৰি কোম্পানী এটাৰ উদৃত্ত মিলন পত্ৰখনত (বেলেঞ্চ শ্বিট) সম্পত্তিসমূহ কেইটামানত ভাগত ভগাই দেখুওৱা হয় আৰু ইয়াৰ নিয়মসমূহ দেশভেদে ভিন্ন হয়।\nঅস্থাৱৰ সম্পত্তিসম্পাদনা কৰক\nধন বা মুদ্ৰা আৰু ব্যৱসায়টোৰ স্বাভাৱিক গতিত অসুবিধাৰ সৃষ্টি নকৰাকৈ এবছৰ নাইবা কাৰ্যচক্ৰৰ (operating cycle) ভিতৰত মুদ্ৰালৈ ৰূপান্তৰ হ'বলগা বা শেষ হৈ যাবলগা সম্পত্তিবোৰেই অস্থাৱৰ সম্পত্তি(current assets)। এনে সম্পত্তিৰ পাঁচটা প্ৰধান উপাদান আছে। এইকেইটা হৈছে:\nমুদ্ৰা আৰু মুদ্ৰা সমকক্ষ - এয়া হৈছে আটাইতকৈ নমনীয় সম্পত্তি যাৰ ভিতৰত মুদ্ৰা, জমা একাউণ্ট আৰু হস্তান্তৰযোগ্য সঁজুলি (nigotiable instruments) (চেক, বিলছ অফ এক্সচেঞ্জ, অংগীকাৰ পত্ৰ, বেঙ্ক ড্ৰাফ্ট আদি)।\nহ্ৰস্বকালীন বিনিয়োগ - অদূৰ ভৱিষ্যতে তাৎক্ষণিক মূল্য পাৰ্থক্যৰ সময়ত বিক্ৰী কৰি লাভ কৰিবৰ বাবে ক্ৰয় কৰি ধাৰণ কৰি ৰখা ছিকিউৰিটিসমূহ ইয়াৰ ভিতৰত পৰে।\nপাওনা - আহৰণ কৰিব নোৱাৰা পাওনাদাৰসকলৰ বিপৰীতে ইয়াক বাট্টা হিচাপে দেখুওৱা হয়।\nমজুত সম্ভাৰ - মজুত সম্ভাৰ বা ইনভেণ্টৰি তিনি প্ৰকাৰৰ হ'ব পাৰে: কেঁচামাল, উৎপাদনৰ কাম কিছু অংশ হোৱা পণ্যদ্ৰৱ্য আৰু উৎপাদিত পণ্যদ্ৰৱ্য।\nঅগ্ৰিম আদায়কৃত খৰচ - নিৰ্দিষ্ট সামগ্ৰী বা সেৱা গ্ৰহণ কৰাৰ আগতেই ইয়াৰ বিপৰীতে প্ৰদান কৰা ধন।\nদীৰ্ঘকালীন বিনিয়োগসম্পাদনা কৰক\nদীৰ্ঘকালীন বিনিয়োগসমূহক চমুকৈ বিনিয়োগ বুলি কোৱা হয়। এনে বিনিয়োগসমূহ দীঘলীয়া সময়ৰ কাৰণে কৰা হয়। বিনিয়োগসমূহ সাধাৰণতে তিনি প্ৰকাৰৰ হয়:\nবণ্ড, ষ্টক বা দীৰ্ঘকালীন পত্ৰত (হুণ্ডী আদি) বিনিয়োগ।\nকৰ্মক্ষেত্ৰত প্ৰয়োগ হোৱা স্থাৱৰ সম্পত্তি যেন বিক্ৰী কৰিবৰ বাবে ধাৰণ কৰি থকা ভূমি আদিত বিনিয়োগ।\nবিশেষ পুঁজি যেনে ছিংকিং ফাণ্ড (ব্যৱসায় প্ৰতিষ্ঠান এটাই ভৱিষ্যতে কোনো বিশেষ কামৰ বাবে জমা কৰা পুঁজি) বা পেঞ্চন পুঁজিত বিনিয়োগ।\nবিভিন্নধৰণৰ বীমাকো বিনিয়োগ হিচাপে ধৰিব পাৰি।\nস্থাৱৰ সম্পত্তিসম্পাদনা কৰক\nস্থাৱৰ সম্পত্তিবোৰ ব্যৱসায়টোত দীৰ্ঘকালৰ ব্যৱহাৰৰ বাবে ক্ৰয় কৰা হয়। মুক্ত ভূমি (মাটি), গৃহ-ভৱন, আচবাব-পত্ৰ, যন্ত্ৰ-পাতি, কাৰিকৰী সা-সঁজুলি আৰু কিছু ক্ষয়িষ্ণু সম্পদ যেনে কাঠনি, খনিজ আদি স্থাৱৰ সম্পত্তি।\nঅস্পৰ্শণীয় সম্পত্তিসম্পাদনা কৰক\nঅস্পৰ্শণীয় সম্পত্তিৰ কোনো বাহ্যিক অস্তিত্ব বা অৱয়ব নাথাকে। পেটেণ্ট, কপিৰাইট, সুনাম, ট্ৰেডমাৰ্ক, ট্ৰেডনেম আদি এনে সম্পত্তি। আমেৰিকান জেনেৰেলি এক্চেপ্টেড একাউণ্টিঙ প্ৰিন্সিপলছৰ (GAAP) মতে সুনাম অৰ্থাৎ গুডৱিলৰ বাদে এই সম্পত্তিসমূহ ৫ৰপৰা ৪০ বছৰৰ ভিতৰত খৰচলৈ স্থানান্তৰ কৰি আঁতৰাই পেলাব লাগে।\nৱেবছাইটসমূহ ভিন্ন দেশত স্পৰ্শণীয় আৰু অস্পৰ্শণীয় দুই ধৰণে ভাগ কৰা হয়।\nস্পৰ্শণীয় সম্পত্তিসম্পাদনা কৰক\nবাহ্যিক অৱয়বযুক্ত সম্পত্তিসমূহেই স্পৰ্শণীয় সম্পত্তি, যেনে মুদ্ৰা, গৃহ-ভৱন, মাটি-বাৰী, যান-বাহন, মজুত পণ্যদ্ৰৱ্য সম্ভাৰ, সা-সঁজুলি আৰু মূল্যৱান ধাতু আদি।\nঅস্থাৱৰ, নমনীয় আৰু অতি নমনীয় সম্পত্তিৰ তুলনাসম্পাদনা কৰক\nঅতি নমনীয় সম্পত্তি\nঅগ্ৰিম আদায়কৃত খৰচ\nপ্ৰাপ্য বিল প্ৰাপ্য বিল\nমজুত ধন মজুত ধন মজুত ধন\nবেঙ্কত জমা ধন বেঙ্কত জমা ধন বেঙ্কত জমা ধন\nপাবলৈ থকা আৰ্জন পাবলৈ থকা আৰ্জন পাবলৈ থকা আৰ্জন\nধাৰে দিয়া আৰু অগ্ৰিম ধন (হ্ৰস্বকালীন) ধাৰে দিয়া আৰু অগ্ৰিম ধন (হ্ৰস্বকালীন) ধাৰে দিয়া আৰু অগ্ৰিম ধন (হ্ৰস্বকালীন)\nবাণিজ্যিক বিনিয়োগ (হ্ৰস্বকালীন) বাণিজ্যিক বিনিয়োগ (হ্ৰস্বকালীন) বাণিজ্যিক বিনিয়োগ (হ্ৰস্বকালীন)\n↑ 1.0 1.1 Sullivan, Arthur; Steven M. Sheffrin (2003). Economics: Principles in action. প্ৰকাশক Upper Saddle River, New Jersey 07458: Pearson Prentice Hall. পৃষ্ঠা. 272. ISBN 0-13-063085-3.\n↑ J. G. Siegel, N. Dauber & J. K. Shim, "The Vest Pocket CPA", Wiley, 2005\n↑ J. Downes, J.E. Goodman, "Dictionary of Finance & Investment Terms", Baron's Financial Guides, 2003\n↑ 4.0 4.1 J. Downes, J.E. Goodman, "Dictionary of Finance & Investment Terms", Baron's Financial Guides, 2003; and J. G. Siegel, N. Dauber & J. K. Shim, "The Vest Pocket CPA", Wiley, 2005.\n↑ "Definition of 'Asset'". Investopedia.com. http://www.investopedia.com/terms/a/asset.asp#axzz2M4yIBc1p। আহৰণ কৰা হৈছে: 27 February 2013.\n↑ আন্তঃৰাষ্ট্ৰীয় হিচাপকৰণ মান মণ্ডলী\n↑ IASB.org "IASB". IASB. http://www.iasb.org/NR/rdonlyres/1C268B9D-C477-4C0F-BA86-7C540ACA5E56/0/Dec050512ob02a.pdf IASB.org। আহৰণ কৰা হৈছে: 27 February 2013.\n↑ Intermediate Accounting--Kieso, et. al\n"https://as.wikipedia.org/w/index.php?title=সম্পত্তি&oldid=246803"ৰ পৰা অনা হৈছে\nশেষ সম্পাদনা কৰা হৈছে 27 September 2020 তাৰিখে 12:27 বজাত\nএই পৃষ্ঠাখন ২৭ ছেপ্টেম্বৰ, ২০২০ তাৰিখে ১৭:৫৭ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=33422।


ধৰ্ম সলনি কৰিলে এইগৰাকী তাৰকা অভিনেত্ৰীয়ে! | News Next One\nধৰ্ম সলনি কৰিলে এইগৰাকী তাৰকা অভিনেত্ৰীয়ে!\nডিজিটেল ডেস্কঃ ধৰ্মান্তৰিত হ’ল অভিনেত্ৰী অক্ষৰা হাছান। শেহতীয়া এক সাক্ষাৎকাৰত এই কথা সদৰী কৰিছে প্ৰখ্যাত তাৰকা দম্পতী কমল হাছান-ছাৰিকাৰ কন্যা অক্ষৰাই। কিন্তু কিয়? আৰু কি ধৰ্ম গ্ৰহণ কৰিলে কমল হাছান কন্যাই? এই লৈ বলীউডত দেখা গৈছে ব্যাপক চৰ্চা।\nনিজ নিজ ধৰ্ম পালনৰ অধিকাৰ সকলোৰে আছে। যুগে যুগে ৰুচি অনুযায়ী মানুহে ধৰ্ম সলনি কৰি আহিছে। ধৰ্মান্তৰিত হোৱা মানুহৰ তালিকাত আছে বহু তাৰকাৰ নাম। শৰ্মিলা ঠাকুৰৰ পৰা আৰম্ভ কৰি একেবাৰে এ আৰ ৰেহমানলৈকে। আনকি বিখ্যাত পপ তাৰকা মাইকেল জেকছনেও সলনি কৰিছিল ধৰ্ম।\nসমপ্ৰতি চিনেমাৰ এক প্ৰমোশ্যনত কমল হাছান কন্যাই জনাইছে যে সকলো ধৰ্মতকৈ তেওঁ বৌদ্ধ ধৰ্মত শান্তিৰ ৰেঙণি দেখিছে। চিনেমাত অভিনয় কৰিবলৈ গৈয়েই তেওঁ বৌদ্ধ ধৰ্মৰ প্ৰতি আকৃষ্ট হৈ পৰিছে বুলিও জনায়। সেয়ে তেওঁ বৌদ্ধ ধৰ্মলৈ ধৰ্মান্তৰিত হ'বলৈ গৈ আছে বুলিও জানিবলৈ দিয়ে।\n⇒ ক্লিক কৰি পঢ়িব পাৰে এই বাতৰিকেইটা...\n♦ এই শাওণত মহাদেৱ সম্পৰ্কে ৪টা কথা জানো আহক\n♦ মৃত্যুৰ ৩ বছৰ পিছতো পত্নীক সন্তান উপহাৰ... কেনেকৈ?\n♦ বড়োলেণ্ডৰ বাবে চাকৰি এৰিবলৈ সাজু বিটিএডিৰ কৰ্মচাৰী\nইয়াৰ পিছতে পিতৃ কমল হাছানে টুইট কৰি অক্ষৰাই ধৰ্মান্তৰিত হোৱা বাতৰিতো সত্য নেকি বুলি প্ৰশ্ন কৰে। লগে লগে কন্যাই জনায় যে এতিয়ালৈকে তেওঁ নাস্তিক হৈয়ে আছে। কিন্তু বৌদ্ধ ধৰ্ম তেওঁৰ ভাল লাগে। গতিকে নাস্তিক হৈ থাকিয়েই বৌদ্ধ ধৰ্ম গ্ৰহণ কৰিব বুলিও অক্ষৰাই দেউতাকক জানিবলৈ দিয়ে।


Quietal Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nQuietal Tablet की जानकारी\nQuietal Tablet ৰ লাভ আৰু ব্যৱহাৰসমূহ- Quietal Tablet Benefits & Uses in Assamese- Quietal Tablet ar laabh aaru byavaharsamuh\nQuietal Tablet ৰ পালি আৰু সেয়া কেনেদৰে ল'ব- Quietal Tablet Dosage & How to Take in Assamese - Quietal Tablet ar paali aaru xeya kenedore lobo\nQuietal Tablet ৰ পাৰ্শ্চক্ৰিয়াসমূহ- Quietal Tablet Side Effects in Assamese- Quietal Tablet ar parshwakriyasamuh\nQuietal Tablet সংক্ৰান্ত সতৰ্কতাবাণীসমূহ- Quietal Tablet Related Warnings in Assamese- Quietal Tablet xonkranta xatarkatabanisamuh\nঅইন দৰৱৰ সৈতে Quietal Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Quietal Tablet with Other Drugs in Assamese- Oinor xoite Quietal Tablet ar gurutor kriya-pratikriya\nQuietal Tablet মতভেদসমূহ- Quietal Tablet Contraindications in Assamese- Quietal Tablet nishedhsamuh\nQuietal Tablet ৰ বিষয়ে সততে সোধা প্ৰশ্নসমূহ- Frequently asked Questions about Quietal Tablet in Assamese- Quietal Tablet ar bikhoye satate xodha prashnasamuh\nখাদ্য আৰু মদৰ সৈতে Quietal Tablet ক্ৰিয়া-প্ৰতিক্ৰিয়া- Quietal Tablet Interactions with Food and Alcohol in Assamese- khadya aaru modor xoite Quietal Tablet kriya-pratikriya\nQuietal Tablet ৰ লাভ আৰু ব্যৱহাৰসমূহ - Quietal Tablet Benefits & Uses in Assamese - Quietal Tablet ar laabh aaru byavaharsamuh\nQuietal Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nQuietal Tablet ৰ পালি আৰু সেয়া কেনেদৰে ল'ব - Quietal Tablet Dosage & How to Take in Assamese - Quietal Tablet ar paali aaru xeya kenedore lobo\nQuietal Tablet-ৰ উপাদানসমূহ - Quietal Tablet Active Ingredients in Assamese - Quietal Tablet-ar upadaansamuh\nQuietal Tablet ৰ পাৰ্শ্চক্ৰিয়াসমূহ - Quietal Tablet Side Effects in Assamese - Quietal Tablet ar parshwakriyasamuh\nগৱেষণাৰ ভিত্তিত, Quietal Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nQuietal Tablet সংক্ৰান্ত সতৰ্কতাবাণীসমূহ - Quietal Tablet Related Warnings in Assamese - Quietal Tablet xonkranta xatarkatabanisamuh\nQuietal Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Quietal Tabletএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Quietal Tablet পুনৰাই গ্ৰহণ নকৰিব।\nQuietal Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Quietal Tablet গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Quietal Tablet গ্ৰহণ কৰিব নালাগে।\nবৃক্কত Quietal Tablet কি প্ৰভাৱ দেখা গৈছে?\nQuietal Tabletৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Quietal Tablet কি প্ৰভাৱ দেখা গৈছে?\nকলিজা ৰ ওপৰত Quietal Tabletৰ পাৰ্শ্ব-প্ৰতিক্ৰিয়াৰ বিষয়ে জনা নাযায় কাৰণ এইটো বিষয়ৰ ওপৰত গৱেষনা কৰা হোৱা নাই।\nহৃদযন্ত্ৰৰ ক্ষেত্ৰত Quietal Tablet ৰ কি প্ৰভাৱ দেখা গৈছে?\nQuietal Tabletৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Quietal Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Quietal Tablet with Other Drugs in Assamese - Oinor xoite Quietal Tablet ar gurutor kriya-pratikriya\nQuietal Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nQuietal Tablet মতভেদসমূহ - Quietal Tablet Contraindications in Assamese - Quietal Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Quietal Tablet লোৱা অনুচিত যাতে -\nQuietal Tablet ৰ বিষয়ে সততে সোধা প্ৰশ্নসমূহ - Frequently asked Questions about Quietal Tablet in Assamese - Quietal Tablet ar bikhoye satate xodha prashnasamuh\nএই Quietal Tablet-এ অভ্য়াস বা নিচাৰ সৃষ্টি কৰে নেকি?\nহয়, আপুনি Quietal Tabletৰ প্ৰতি আসক্ত হৈ পৰিব পাৰে। সেয়ে এয়া লোৱাৰ আগেয়ে ডাক্তৰৰ সৈতে পৰামৰ্শ কৰক।\nআপুনি Quietal Tablet লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, কিন্তু Quietal Tablet লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nহয়, মানসিক বিসংগতিৰ চিকিত্সাৰ ক্ষেত্ৰত Quietal Tabletৰ ব্যৱহাৰ উপকাৰী।\nখাদ্য আৰু মদৰ সৈতে Quietal Tablet ক্ৰিয়া-প্ৰতিক্ৰিয়া - Quietal Tablet Interactions with Food and Alcohol in Assamese - khadya aaru modor xoite Quietal Tablet kriya-pratikriya\nখাদ্য আৰু Quietal Tabletৰ ক্ৰিয়া-প্ৰতিক্ৰিয়া\nখাদ্যৰ সৈতে Quietal Tablet লোৱাটোৱে একো সমস্যাৰ সৃষ্টি নকৰে।\nমদ আৰু Quietal Tabletৰ মাজৰ প্ৰতিক্ৰিয়া\nমদ আৰু Quietal Tablet একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nQuietal Tablet ৰ অনুকল্প - Substitutes for Quietal Tablet in Assamese\nআপুনি বা আপোনাৰ পৰিয়ালৰ কোনোবাই Quietal Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Quietal Tablet ব্যৱহাৰ কৰিছিল নেকি?\nআপুনি কিমান পৰিমাণে Quietal Tablet সেৱন কৰিছিল?\nআপুনি Quietal Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Quietal Tablet সেৱন কৰে?


pathetic-condition-of-assamese-actor-rahul-das-family-tv-nabajyoti-skd– News18 assam\nখাপলাং কাইক মনত আছেনে? এসময়ত মানুহক হাঁহিৰ খোৰাক দিয়া কৌতুক অভিনেতা ৰাহুল দাসৰ পৰিয়ালে আজি কান্দিছে\nখাপলাং কাই চৰিত্ৰত অভিনয় কৰি অতি জনপ্ৰিয় হৈ পৰা ৰাহুল দাসৰ ২০১৭ চনৰ ১৫ অক্টোবৰত মৃত্যু হৈছিল।\nLast Updated : October 01, 2020, 09:36 IST\nএসময়ৰ জনপ্ৰিয় খাপলাং কাইখ্যাত মঙলদৈৰ ৰাহুল দাসক আপোনালোকৰ মনত আছেনে? খাপলাং কাইৰ অকাল মৃত্যুৰ পিছত কেনে আছে তেওঁৰ পৰিয়াল? খাপলাং কাই চৰিত্ৰত অভিনয় কৰি অতি জনপ্ৰিয় হৈ পৰা ৰাহুল দাসৰ ২০১৭ চনৰ ১৫ অক্টোবৰত মৃত্যু হৈছিল।\nজীৱিত কালত তেওঁৰ ঘৰত দৈনিক উপস্থিত হৈছিল বহু সাংস্কৃতিক জগতৰ লোক। অতিথিক ভাত–চাহ খুৱাই বিশ্ৰাম ল’বলৈ সময়ৰ অভাৱ হৈছিল পত্নী মহিলা দাসৰ। কিন্তু সেই মহিলা দাসে আজি এসাঁজ ভাতৰ বাবে পথৰ কাষত চাহৰ দোকান দি জীৱন নিৰ্বাহ কৰিব লগা হৈছে।\nমঙলদৈ জ্যোতিনগৰৰ ৰাহুল দাস অৰ্থাৎ খাপলাং কাইৰ মৃত্যুৰ আজি তিনিটা বছৰ উকলিল। কিন্তু কোনো চৰকাৰী আচঁনিয়ে ঢুকি পোৱা নাই পৰিয়ালটোক। পৰিয়ালটোৱে লাভ কৰা নাই অন্ন সুৰক্ষা আঁচনিৰ এখন কাৰ্ড। ৰাহুল দাসৰ মৃত্যুৰ পিছত তেওঁৰ পত্নী মহিলা দাস আৰু পুত্ৰ কপিল দাসৰ এতিয়া পানীত হাঁহ নচৰা অৱস্থা।\nবিগত তিনিটা বছৰে কোনো জনপ্ৰতিনিধি শিল্পীৰ মনত পৰা নাই এই পৰিয়ালটোলৈ। পুত্ৰৰ পঢ়াৰ খৰছৰ লগতে ঘৰখন চলাই নিয়াৰ কাৰণে মঙলদৈ চহৰৰ কৰিম চ’কত চাহৰ দোকান দিব লগা হৈছে প্ৰয়াত ৰাহুল দাসৰ পত্নীয়ে। দোকানত সহায় কৰি দিয়ে নৱম শ্ৰেণীত পঢ়ি থকা পুত্ৰ কপিলে। লগতে আজৰি সময়ত কাপোৰ বৈ কিছু ধন উপাৰ্জন কৰে মহিলা দাসে।\nএটা সময়ত দৰ্শকক হঁহুৱাই থকা খাপলাং কাই পৰিয়ালৰ এতিয়া দুখত জীৱন কটাব লগা হৈছে। NEWS18ৰ কেমেৰাৰ সন্মুখত উচুপি উঠিল ৰাহুল দাসৰ পত্নী মহিলা দাস।\nৰাহুল দাসে খাপলাং কাইৰ লগতে বহুকেইখন ভিচিডিত অভিনয় কৰিছিল।\n১৯৮০ চনত কহিনুৰ থিয়েটাৰত ড্ৰাম ছেট বজাই আৰম্ভ কৰিছিল তেওঁৰ সাংস্কৃতিক যাত্ৰা। তাৰ পিছত ‘লহৰে লহৰে’ নামৰ এখন অডিঅ’ কেছেট, ডাবল পিৰিতি, মামা ভাগিন, কচুগুটি, প্ৰিয়াৰ প্ৰিয় আদিত অভিনয় কৰিছিল ৰাহুল দাসে। সাংস্কৃতিক পৰিয়ালত জন্ম গ্ৰহণ কৰা ৰাহুল দাসে ৫৮ বছৰ বয়সত ২০১৭ চনৰ ১৫ অক্টোবৰত পৰলোক প্ৰাপ্তি ঘটে। ১৯৯৫ চনৰ পৰা তিনি বছৰ মানৰ কাৰণে মঙলদৈৰ প্ৰাথমিক বিদ্যালয়ত শিক্ষকতাও কৰিছিল যদিও সাংস্কৃতিক কাৰ্যত সময় দিব নোৱাৰাৰাৰ কাৰণে শিক্ষকতাও ত্যাগ কৰিছিল।\nখাপলাং কাইৰ মৃত্যুৰ খবৰ ল’বলৈ সাংস্কৃতিক জগত, ৰাজনীতি জগতৰ বহু লোক আহিছিল। জুবিন গাৰ্গ, যতীন বৰা, প্ৰফুল্ল কুমাৰ মহন্ত, কেশৱ মহন্ত, অতুল বৰা উপস্থিত হৈছিল তেওঁৰ বসগৃহত। কিন্তু বৰ্তমান এই পৰিয়ালটোৰ খবৰ ল’বলৈ আহৰি নাই কাৰো। বৰ্তমান দুবেলা দুমুঠি অন্নৰ বাবে জীৱন সংগ্ৰামত খাপলাং কাইৰ পত্নী মহিলা। লাভ কৰা নাই কোনো ধৰণৰ চৰকাৰী আঁচনিৰ সুবিধা। সদাশয় ব্যক্তি তথা চৰকাৰৰ পৰা অকণমান সহায় বিচাৰিছে এই পৰিয়ালটোৱে।\nFirst published: October 01, 2020, 09:36 IST


জালুকবাৰীৰ ডায়েৰী~গল্প- ঊষামণি শইকীয়া\n: এই চান্দমাৰী ,বেলতলা , গণেশগুৰি আহক আহক ,খালী গাড়ী...খালী গাড়ী\n: দাদা ক'ত যাব ? উঠক উঠক।\nবৰুৱা চাৰে বজাৰৰ বেগটো লৈ ঘৰলৈ বুলি মেজিকখনত উঠি বহিল । ৰৈ ৰৈ আমনি লগাত মাজতে এবাৰ হেণ্ডীমেনটোক সুধিলে : কেতিয়া যাব ভাইটি ?\n: আৰু দুইজন মান মানুহ পালেই যাব চাৰ ।\nউত্তৰ পূব ভাৰতৰ গেটওৱে জালুকবাৰী । নাগালেণ্ড , মনিপুৰ , অৰুণাচল , মেঘালয় , ত্ৰিপুৰা যলৈকে যাব খোজে জালুকবাৰী হৈয়ে যাব লাগে । "জ্ঞানতীৰ্থ" জালুকবাৰী গুৱাহাটী বিশ্ববিদ্যালয় , অসম অভিযান্ত্ৰিক মহাবিদ্যালয় , অসম আয়ুৰ্বেদিক কলেজ আৰু চিকিৎসালয় , অসম বন মহাবিদ্যালয় , আইডল আদিকে ধৰি বিভিন্ন চৰকাৰী বেচৰকাৰী শিক্ষানুষ্ঠানেৰে নিজৰ ঐতিহ্য বহন কৰা জালুকবাৰীৰ আজিৰ অৱস্থা বৰ শোচনীয় । জালুকবাৰীখনত আজিকালি সন্ধিয়া হ'লে ৰৈ থাকিবলৈ অশান্তি লাগে । এদিন এই জালুকবাৰীতে বৰ উৎসাহেৰে ভৱিষ্যত প্ৰজন্মক জ্ঞানৰ পোহৰ বিলাই অৱসৰ লৈছিল বৰুৱা চাৰে । সেই জালুকবাৰী আজি বৰুৱা চাৰৰ বাবে অস্বস্তিকৰ অচিনাকি হৈ পৰিল । মহানগৰীৰ দুৱাৰমুখ জালুকবাৰী এতিয়া অপৰাধীৰ ৰম্যভূমি । জালুকবাৰী ফ্লাই অভাৰৰ তলত এতিয়া ড্ৰাগছ , মদ ,জুৱা ,চোৰ , ডকাইতিৰ লগতে নাৰী দেহৰো ৰমৰমীয়া বেহা চলে । সন্ধিয়া হ'লে জালুকবাৰীৰ হুলস্থুলীয়া পৰিৱেশত সাধাৰণ মানুহৰ বাবে উশাহ লোৱাও কঠিন হৈ পৰে । ককায়েক ভনীয়েকো যদি লগত যায় বহু মানুহৰ দৃষ্টিত সন্দেহৰ কাৰণ হৈ পৰে । কাৰণ আজিকালি মানুহৰ হাতে হাতে এনড্ৰয়ড ম'বাইল । কোনে কোন সময়ত ফটো মাৰি ছ’চিয়েল মেডিয়াত ফটো শ্বেয়াৰ কৰে তাৰ কোনো ঠিক নাই । যিহেতু উলুৰ লগত বগৰী পোৰা যোৱাটো তেনেই সাধাৰণ কথা হৈ পৰিছে । সেয়েহে বৰুৱা চাৰে মনে মনে ভাবিলে যিমান সোনকালে পাৰে ইয়াৰ পৰা গাড়ীখন ওলাই যায় সিমানেই ভাল হয় ।\nতেনেতে হুৰমূৰকৈ বাৰ তেৰজন মান পুৰুষ মহিলা আহিল গাড়ীত উঠিবলৈ । সিহঁতৰ বৰ লৰালৰি । কিন্তু চাৰ থকাৰ বাবেই এজনৰ বাবে চিট নোহোৱা হ'ল । হেণ্ডীমেনটোৱে ৭০ বছৰীয়া চাৰক সুধিলে আপুনি কলৈ যাব । চাৰে তেতেলীয়া ... বুলি কোৱাত চিঞৰি উঠিল\n: চাৰ আপুনি নামক নামক পিছৰ খনত আহি থাকক । আপোনাৰ দহ টকাটোৰ বাবে আমি পঞ্চাচ টকা খেদাব নোৱাৰো নহয় ।\nইমান বোৰ মানুহৰ আগত লজ্জানুভৱ কৰি চাৰে সেমেনা সেমেনিকৈ গাড়ীৰ পৰা নামি আহিল । পিছৰ খন গাড়ীত আহি বহি পৰিল । এইবাৰো ওচৰৰ যাত্ৰী বুলি চাৰক নিব নুখুজিলে । অনুৰূপ ঘটনা এটা সংঘটিত হৈ গ'ল । গাড়ীৰ পৰা নামি যাবলৈ ক’লে । এইবাৰ চাৰৰ ধৈৰ্যৰ বান্ধ চিঙি গ'ল ।\n: ঐ ধূৰন্দৰহঁ‌ত তহঁ‌তে মোক চিনি পোৱা নাই । মই জীৱনৰ সুদীৰ্ঘ কাল এই জালুকবাৰীতেই কটালোঁ । মোৰ ষ্টুডেণ্ট এতিয়া এই গুৱাহাটীৰেই বিধায়ক মন্ত্ৰী হিমন্ত বিশ্ব শৰ্মা বুজিছ । তহঁতে মোক চিনি নাপাৱ । মোৰ নিজৰে তিনি চাৰিখন গাড়ী থকাৰ পিছতো চকুৰ সমস্যাৰ বাবেহে তহঁতৰ এই গাড়ীত যাত্ৰী হ'বলৈ আহিছো । তহঁতৰ এই পুৰণি কলিয়া ব্যৱহাৰ কোনো দিনেই শেষ নহয় , ভাবিছিলোঁ কেতিয়াবা ভাগ্য ভালে থাকিলে "লাইফ অৱ এ ড্ৰাইভাৰৰ " ৰূপম দত্তৰ দৰে এজন ভাল লেখকৰ সংগ সুখ লাভ কৰিম বুলিয়েই । কিন্তু সৰু সৰু কাম কৰা মানুহ তহঁতে কোনো দিনেই মহান হ'ব নোৱাৰ ।\nচাৰৰ কথা শুনি বেলেগ এখন গাড়ীৰ পৰা এজন দাদা নামি আহিল । চাৰ্টৰ হাত কোঁ‌চাই বেপেৰোৱা ভংগিমাৰে চিঞৰি উঠিল\n: ঐ বুঢ়া কাক কথা কৈছ তই ? মোক চিনি নাপাৱ । মই তোৰ দৰে বুঢ়াক গতিয়াই উলিয়াই দিব পাৰো । মৰিবলৈ দুটা দিন নাই তোৰ । মুখ চম্ভালি কথা কবি । দাড়ি চুলি পকালি কথা ক’ব নিশিকিলি আৰু এনে কথা নক’বি ... ।\nচাৰৰ এইবাৰ আৰু সহ্য নহ'ল ।\n: ঐ ল'ৰা মই কোন জান' ... ব’ল ব’ল মই কোন তোকো চিনাই দিও বুলি চাৰ কাষতে থকা জালুকবাৰী থানা পালেগৈ। জালুকবাৰী থানাৰ দত্ত এছ আইক বিচাৰি গৈ এজন নতুন অফিচাৰৰ মুখামুখি হ'ল । থানাৰ মানুহবোৰেও এই সকল ধূৰন্ধৰৰ ওপৰত স্থায়ী ভাবে কোনো ধৰণৰ ব্যৱস্থা গ্ৰহণ নকৰে বাবেই এই ধৰণৰ সমস্যাবোৰ সমস্যা হৈয়ে ৰৈ গৈছে । তেওঁলোকেও চাৰক হে এই বিলাক মানুহৰ মুখ নালাগিব বুলি বুজাই বঢ়াই পঠাই দিলে ।\nঅৱশেষত লাজ আৰু সন্মানহানিৰ ভয়ত চাৰে দুই কিলোমিটাৰ ৰাষ্টাৰ বাবে এখন উৱেৰ বুক কৰি আহিব লগা হ'ল । চাৰৰ দুই পুত্ৰই চাৰক বজাৰ সমাৰ কৰিবলৈ আহিবলৈকে নিদিয়ে । কিন্তু ঘৰত সোমাই সোমাই আমনি লগাৰ বাবেহে বেগটো লৈ ওলাই আহে । এনেকৈ ওলাই অহাটো জানো অপৰাধ । জ্যেষ্ঠ নাগৰিকক সন্মান দিব নজনা এই নৱপ্ৰজন্মৰ ব্যৱসায়ী সকলৰ মন মানসিকতা কেতিয়াবা সলনি হ'ব নে বাৰু !! আচলতে পুলিচ প্ৰশাসনে এনেকুৱা ধৰণৰ কামবোৰ কৰিব পাৰে কিন্তু আমাৰ জনসাধাৰণো সজাগ হ’ব লাগিব এই ক্ষেত্ৰত। কাৰণ স্থানীয় প্ৰশাসনে এদিন দুদিন ৰক্ষণাবেক্ষণ দিয়াৰ পিছত পকেট মাৰ , গাড়ীৰ হেণ্ডীমেনক শিকনি দিবৰ বাবে পিছ দিনাৰ পৰা আমাৰ জনসাধাৰণ নিজেই সজাগ হ’ব লাগিব। এইটোৱেই বৰ্তমানৰ সত্য কথা । প্ৰকৃত পক্ষে জালুকবাৰীৰ এই দুৰৱস্থা বাৰু স্থানীয় প্ৰশাসনে , জালুকবাৰীবাসী ৰাইজৰ লগতে স্থানীয় দল , সংগঠনে কিবা উচিত ব্যৱস্থা লোৱাটো আমিও বিচাৰো ।\nTags: ঊষামণি শইকীয়া গল্প


Dicloplast in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Dicloplast ar byavahar, ppali, parshwakriya, upkaar, kriya-pratikriya aaru satarkatabani\nDicloplast ৰ মূল্য আৰু পেকৰ চাইজ - Dicloplast Price and Pack Size in Assamese\nDicloplast Patch ₹110.4 दवा खरीदें\nDicloplast ৰ লাভ আৰু ব্যৱহাৰসমূহ- Dicloplast Benefits & Uses in Assamese\nDicloplast ৰ পালি আৰু সেয়া কেনেদৰে ল'ব- Dicloplast Dosage & How to Take in Assamese\nDicloplast-ৰ উপাদানসমূহ- Dicloplast Active Ingredients in Assamese\nDicloplast ৰ পাৰ্শ্চক্ৰিয়াসমূহ- Dicloplast Side Effects in Assamese\nDicloplast সংক্ৰান্ত সতৰ্কতাবাণীসমূহ- Dicloplast Related Warnings in Assamese\nঅইন দৰৱৰ সৈতে Dicloplastৰ গুৰুতৰ ক্ৰিয়া-প্ৰতিক্ৰিয়া- Severe Interaction of Dicloplast with Other Drugs in Assamese\nDicloplast মতভেদসমূহ- Dicloplast Contraindications in Assamese\nDicloplast ৰ বিষয়ে সততে সোধা প্ৰশ্নসমূহ- Frequently asked Questions about Dicloplast in Assamese\nখাদ্য আৰু মদৰ সৈতে Dicloplast ক্ৰিয়া-প্ৰতিক্ৰিয়া- Dicloplast Interactions with Food and Alcohol in Assamese\nDicloplast ৰ লাভ আৰু ব্যৱহাৰসমূহ - Dicloplast Benefits & Uses in Assamese\nDicloplast তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDicloplast ৰ পালি আৰু সেয়া কেনেদৰে ল'ব - Dicloplast Dosage & How to Take in Assamese\nDicloplast-ৰ উপাদানসমূহ - Dicloplast Active Ingredients in Assamese\nDicloplast ৰ পাৰ্শ্চক্ৰিয়াসমূহ - Dicloplast Side Effects in Assamese\nগৱেষণাৰ ভিত্তিত, Dicloplast ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDicloplast সংক্ৰান্ত সতৰ্কতাবাণীসমূহ - Dicloplast Related Warnings in Assamese\nDicloplast-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nDicloplast এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Dicloplast খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nDicloplast-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Information about safety of Dicloplast ৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nবৃক্কত Dicloplast কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Dicloplast গ্ৰহণ কৰিব পাৰে।\nযকৃতত Dicloplast কি প্ৰভাৱ দেখা গৈছে?\nআপুনি কলিজা ৰ ক্ষতিৰ কোনো আশংকা নকৰাকৈ Dicloplast গ্ৰহণ কৰিব পাৰে।\nহৃদযন্ত্ৰৰ ক্ষেত্ৰত Dicloplast ৰ কি প্ৰভাৱ দেখা গৈছে?\nDicloplastৰ ব্যৱহাৰে হৃদয় ৰ ওপৰত কোনো ক্ষতিকাৰক প্ৰভাৱ নেপেলায়।\nঅইন দৰৱৰ সৈতে Dicloplastৰ গুৰুতৰ ক্ৰিয়া-প্ৰতিক্ৰিয়া - Severe Interaction of Dicloplast with Other Drugs in Assamese\nDicloplast তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDicloplast মতভেদসমূহ - Dicloplast Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Dicloplast লোৱা অনুচিত যাতে -\nDicloplast ৰ বিষয়ে সততে সোধা প্ৰশ্নসমূহ - Frequently asked Questions about Dicloplast in Assamese\nএই Dicloplast-এ অভ্য়াস বা নিচাৰ সৃষ্টি কৰে নেকি?\nনহয়, Dicloplast আসক্তি সৃষ্টি কাৰক বুলি কোনো সাক্ষ্য নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Dicloplast লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Dicloplast লোৱা উচিত।\nDicloplast য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Dicloplast ক্ৰিয়া-প্ৰতিক্ৰিয়া - Dicloplast Interactions with Food and Alcohol in Assamese\nখাদ্য আৰু Dicloplastৰ ক্ৰিয়া-প্ৰতিক্ৰিয়া\nখাদ্যৰ সৈতে Dicloplast লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Dicloplastৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Dicloplastৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nDicloplast से जुड़े सवाल और जवाब\nक्‍या Dicloplast के कारण नींद आती है?\nप्रिस्‍क्राइब की गई मात्रा में Dicloplast लेने से इसका केंद्रीय तंत्रिका तंत्र पर कोई असर नहीं पड़ता है और इसलिए Dicloplast खाने के बाद नींद नहीं आती है। लेकिन अगर Dicloplast का ओवरडोज़ लिया जाए तो इस वजह से नींद, दौरे पड़ने, बेहोशी और तनाव की समस्‍या हो सकती है।\nक्‍या Dicloplast के कारण किडनी फेल हो सकती है?\nजी हां, अगर लंबे समय तक Dicloplast का सेवन किया जाए तो इससे किडनी फेल हो सकती है। डॉक्‍टर की सलाह के बिना Dicloplast ना लें वरना किडनी संबंधित समस्‍याएं हो सकती हैं।\nक्‍या Dicloplast के साथ अमोक्सिसिलिन खा सकते हैं?\nडॉक्‍टर की सलाह के बिना Dicloplast के साथ अमोक्सिसिलिन नहीं खा सकते हैं। Dicloplast के साथ अमोक्सिसिलिन लेने से रक्‍त में अमोक्सिसिलिन की मात्रा घट जाती है जिससे उसका असर भी कम हो जाता है।\nकितने समय तक Dicloplast लेना सुरक्षित है?\nडॉक्‍टर के निर्देशानुसार Dicloplast खाएं। अचानक से Dicloplast खाना बंद ना करें या डॉक्‍टर के बताए गए समय से ज्‍यादा दिनों तक Dicloplast ना खाएं।\nDicloplast कैसे काम करती है?\nDicloplast शरीर में सूजन पैदा करने वाले प्रोस्‍टग्‍लैंडिंस के कार्य को रोकने का काम करती है। इस तरह Dicloplast से चोट, दांत की सर्जरी, बर्सिटिस, कमर दर्द, डिसमेनोरिया, ऑप्रेशन के बाद होने वाले दर्द और ऑस्टियो-अ‍र्थराइटिस में दर्दभरी सूजन से आराम मिलता है।\nDicloplast ৰ অনুকল্প - Substitutes for Dicloplast in Assamese\nআপুনি বা আপোনাৰ পৰিয়ালৰ কোনোবাই Dicloplast লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Dicloplast ব্যৱহাৰ কৰিছিল নেকি?\nআপুনি কিমান পৰিমাণে Dicloplast সেৱন কৰিছিল?\nআপুনি Dicloplast ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Dicloplast সেৱন কৰে?